
ABSTRACT


Sistemele constituţionale sunt modalităţile prin care sistemele politice se exprimă pe plan juridic şi al organizării constituţionale. Lege fundamentală a statului, Constituţia consacră în forme şi modalităţi juridice, structurile politice şi mecanismele de exercitare a puterii.


Sistemele constituţionale pot fi analizate şi clasificate în funcţie de mai multe criterii:


▪ în funcţie de criteriul concepţiilor politice de bază, se disting sisteme constituţionale fundamentate pe concepţii liberale, pe idei umaniste asupra drepturilor şi libertăţilor cetăţeneşti şi sisteme constituţionale care se bazează pe concepţia partidului unic, pe restrângerea drepturilor cetăţeneşti sau pe favorizarea anumitor clase/grupuri sociale;


▪ în funcţie de criteriul raporturilor existente între puterea legislativă şi puterea executivă (îndeosebi între parlament şi şeful statului), se disting sisteme constituţionale prezidenţiale (SUA, Cipru, numeroase state din America Latină, unele state din Africa), sisteme constituţionale semiprezidenţiale (Franţa, Finlanda, Austria, Irlanda, Cehia, Portugalia, Polonia, România, Bulgaria, Lituania, Slovenia) şi sisteme constituţionale parlamentare (Italia, Grecia, Germania, Croaţia, Estonia,  Letonia, Slovacia, Ungaria);


▪ în funcţie de criteriul doctrinei ideologice, pot fi distinse sisteme constituţionale întemeiate pe o ideologie oficială şi dominantă (sisteme constituţionale socialiste) şi sisteme în care pluralismul ideologic reprezintă o componentă definitorie a societăţii civile (Franţa, SUA, Marea Britanie, Spania, Elveţia, Italia);


▪ în funcţie de criteriul metodelor de guvernare, se disting sisteme constituţionale democratice şi sisteme constituţionale totalitare.

În cadrul sistemului instituţiilor constituţionale juridice şi politice, şeful statului ocupă un rol şi o poziţie dintre cele mai importante. În condiţiile separaţiei puterilor, şeful statului poate fi titularul puterii executive (SUA), poate fi un arbitru între puterile statului, deţinând şi unele prerogative ce aparţin puterii executive (Franţa) sau poate reprezenta un simbol al statului, o emanaţie a puterii legiuitoare, fiind responsabil în faţa acestuia (Germania şi Italia). 


Lucrarea prezintă principalele caracteristici ale regimurilor prezidenţial, semiprezidenţial, parlamentar şi directorial, precum şi prevederile constituţionale referitoare la instituţia şefului statului în state membre UE. În anexă, se prezintă un tabel sinoptic privind instituţia prezidenţială în state membre UE.



Studiul de faţă este o reactualizare a unei lucrări elaborate în anul 2011, ca urmare a faptului că în mai multe state europene s-au revizuit constituţiile.

I. CONSIDERAŢII GENERALE PRIVIND REGIMUL PREZIDENŢIAL/

SEMIPREZIDENŢIAL/PARLAMENTAR/DIRECTORIAL

În funcţie de raporturile existente între puterea legislativă şi cea executivă – îndeosebi între parlament şi şeful statului - regimurile constituţionale se clasifică în regimuri prezidenţiale, semiprezidenţiale, parlamentare şi directoriale.

1. Regimul prezidenţial


▪ Regimul prezidenţial se caracterizează prin separaţia absolută sau rigidă a celor trei puteri ale statului, departajare consacrată de actul juridic fundamental al unui stat – Constituţia.


Regimul prezidenţial se caracterizează prin următoarele trăsături:

- preşedintele este ales prin vot universal, egal, direct şi secret pentru un mandat a cărui durată variază de la un sistem constituţional la altul. Din punct de vedere al reprezentativităţii, preşedintele deţine o poziţie egală cu cea a parlamentului, procedura alegerii preşedintelui fiind similară cu cea prevăzută pentru alegerea parlamentului; 

- puterea executivă este încredinţată preşedintelui, învestit, totodată, cu largi prerogative în conducerea generală a statului;

- preşedintele nu are competenţa de a dizolva parlamentul, iar acesta nu-l poate revoca/demite pe preşedinte. Imposibilitatea revocării nu înlătură posibilitatea parlamentului de a-l pune sub acuzare pe şeful statului (pentru anumite fapte şi conform unei proceduri speciale);

- miniştrii nu răspund politic în faţa parlamentului, pentru activitatea guvernamentală pe care o desfăşoară.


▪ Ca prototip al prezidenţialismului, sistemul politic american întruneşte în totalitate caracteristicile acestei formule de guvernare: Preşedintele este ales de popor, printr-o formulă cvasi-directă, nu poate fi revocat de Congres, iar Cabinetul este creaţia sa exclusivă. O asemenea arhitectură are la bază divizarea netă dintre puterea executivă şi cea legislativă.

Legea fundamentală consacră independenţa celor 3 puteri ale statului -  Congresul, Preşedintele şi Curtea Supremă -, fiecare în parte reglementând o fracţiune din puterea politică, fără ingerinţa unei puteri în activitatea alteia.
 

Contraponderea puterilor statului şi preeminenţa puterii executive, întruchipate de Preşedinte, sunt caracteristicile fundamentale ale regimului constituţional american. 

Separarea  preşedintelui-premier de puterea legislativă dezvăluie şi modul de funcţionare a sistemului american: Preşedintele (Executivul) nu depinde de o anume majoritate în Congres; nu este numit ca şef al Executivului de către Congres şi nici nu poate fi demis de acesta. Exercitarea rolului şi a atribuţiilor ce derivă din Constituţie şi din practica politică nu depind de aritmetica parlamentară. Chiar şi în situaţii excepţionale, când partidul prezidenţial nu deţine majoritatea mandatelor parlamentare dintr-o Cameră, Preşedintele asigură susţinerea proiectelor sale legislative graţie specificităţii vieţii politice americane, care nu pune accent pe partizanat şi ideologie, ci pe pragmatism.
 Preşedintele se bucură de o largă autonomie în domenii majore ale guvernării, situându-se în vârful ierarhiei administraţiei de stat.

Puterea Preşedintelui este contracarată de puterea forului legislativ – Congresul – pe care acesta nu are competenţa de a-l dizolva.


Preşedintele este ales prin scrutin electoral majoritar relativ (pluralitar), pentru un mandat de 4 ani, printr-o procedură care combină votul popular direct, exprimat de cetăţeni, cu votul popular indirect, exercitat de  Colegiul marilor electori aleşi, la rândul lor, prin vot direct
.


Mandatul prezidenţial poate fi deţinut de un cetăţean american nativ, în vârstă de minimum 35 de ani. Prin Amendamentul XXII adus Constituţiei în 1951, numărul mandatelor prezidenţiale ale unei persoane a fost limitat la două. 


Prin tradiţie, alegerile prezidenţiale se desfăşoară în prima marţi ce urmează primei zile de luni din luna noiembrie a anului electoral, iar mandatul prezidenţial începe oficial pe 20 ianuarie, anul următor. 


Figură proeminentă a întregii vieţi politice, Preşedintele dispune de  importante prerogative, fiind şef al statului, şef al puterii executive, comandant suprem al forţelor armate, şef al diplomaţiei; are drept de veto limitat
; deţine prerogativa de informare a poporului american cu privire la starea naţiunii; este şef al partidului care l-a desemnat drept candidat prezidenţial.

Preşedintele nu are drept de iniţiativă legislativă, aceasta aparţinând în exclusivitate membrilor puterii executive. Pentru încheierea unor acorduri 

internaţionale, Preşedintele trebuie să obţină aprobarea Congresului, iar pentru confirmarea unor înalţi demnitari, avizul comisiilor parlamentare de specialitate.


Prerogativa cea mai semnificativă este cea de şef al executivului; în sistemul politic american, instituţia primului-ministru şi cea a guvernului nu există de jure. Preşedintele american este şi prim-ministru, iar „guvernul”- format direct de Preşedinte – este denumit cel mai adesea Administraţie, Cabinet sau Executiv. Cu avizul Senatului, Preşedintele desemnează secretarii - membri ai cabinetului prezidenţial (miniştri) -, care conduc cele 14 departamente executive (ministere). Executivul este însă mai extins (circa 40 de membri), întrucât include şi şefii altor instituţii de conducere. 


Preşedintele american este „dublat” de un Vicepreşedinte, însă acesta nu are un rol politic activ atâta vreme cât Preşedintele ales îşi exercită mandatul. De altfel, pentru această funcţie nu se organizează un scrutin separat, Vicepreşedintele fiind ales odată cu Preşedintele.  Rolul Vicepreşedintelui devine evident în condiţiile vacanţei Preşedintelui ales; în cazul în care acesta nu îşi mai poate îndeplini atribuţiile constituţionale (deces, motive medicale), Vicepreşedintele asigură continuitatea funcţionării Administraţiei.


Cea mai importantă consecinţă politică a acestui tip de organizare a puterii executive o reprezintă stabilitatea politică/evitarea crizelor politice.
 

Prerogativele Preşedintelui pot fi neutralizate/corectate printr-o procedură ce permite controlul opiniei publice, inclusiv prin tragerea la răspundere în situaţia în care acesta s-a îndepărtat de conţinutul real al mandatului conferit. 

Congresul are competenţa demiterii Preşedintelui conform procedurii de „impeachment”. În baza secţiunii 4, articolul II din Constituţie, Preşedintele poate fi pus sub acuzare pentru trădare sau alte infracţiuni majore. Punerea sub acuzare intră în competenţa Camerei Reprezentanţilor, dar decizia se adoptă de către Senat, care se organizează asemenea unei instanţe judecătoreşti: un număr de senatori reprezintă procurorii, restul devenind juraţi; acuzatul este apărat de avocaţii săi. Pentru destituire este necesar un număr de 67 de voturi din cele 100, respectiv 2/3. 


▪ Regimul prezidenţial nu este atât de mult influenţat de tipul de atribuţii pe care le deţine preşedintele, de prerogativele mai mari sau mai mici ce aparţin acestuia, ci de modul în care această putere considerabilă se încadrează în mecanismul controlului democratic. Regimul permite înfăptuirea reală a aspiraţiilor democratice prin raportarea la un întreg sistem de norme şi mecanisme, de instituţii şi forme de control care îi garantează eficienţa şi stabilitatea.
 

Regimul prezidenţial constituie o formă eficientă şi viabilă de organizare a puterilor consacrate de Constituţie, cu condiţia ca acesta să fie permanent raportat la 

un sistem de control şi de verificare a modului în care preşedintele îşi exercită prerogativele. „Eşecul instituţiei prezidenţiale într-o serie de foste state socialiste se datorează nu faptului că instituţia prezidenţială ca atare nu ar conţine elemente democratice, ci datorită împrejurării că ea nu se integra în mod armonios într-un sistem de control valabil pentru instituţiile statului – parlament, justiţie etc. – care erau de fapt subordonate puterii prezidenţiale.”
 

2. Regimul semiprezidenţial

▪ Prin regim semiprezidenţial se înţeleg instituţiile unei democraţii care întrunesc următoarele două elemente: un preşedinte de republică ales prin sufragiu universal şi învestit cu notabile puteri proprii şi un prim-ministru şi un guvern responsabil în faţa parlamentului.

Conceptul de regim semiprezidenţial a fost introdus de profesorul Maurice Duverger, în urma reformei constituţionale care a avut loc Franţa în anul 1962, prin care s-a decis alegerea Preşedintelui Republicii Franceze prin vot universal, fără a fi afectate, însă, însemnătatea şi prezenţa în viaţa politică şi constituţională franceză a instituţiilor parlamentare.

În opinia reputatului specialist francez, regimul semiprezidenţial împrumută trăsături atât ale regimului parlamentar, cât şi ale regimului prezidenţial. Astfel, ca şi în regimul parlamentar, executivul este dualist, fiind divizat între şeful statului şi guvernul condus un prim-ministru, responsabil în faţa parlamentului, executiv care, la rândul său, are dreptul de a dizolva – în anumite condiţii – legislativul şi de a convoca noi alegeri. Ca şi în regimul prezidenţial, preşedintele este ales de popor, are dreptul de a prezida şedinţele Cabinetului şi poate fi destituit în situaţii deosebit de grave, printr-o procedură complicată.
 


Între regimul prezidenţial care acordă preşedintelui prerogative foarte largi şi regimul parlamentar care nu îi acordă nicio prerogativă, regimul semiprezidenţial imaginează o cale de mijloc, în care preşedintele ales de întregul popor devine un arbitru între puterile statului, puterea executivă aparţinând guvernului, condus de primul-ministru. 


Regimul semiprezidenţial conferă preşedintelui importante atribuţii specifice:

- deşi nu este şi şeful executivului,
 şeful statului poate prezida şedinţele guvernului fie în mod regulat (Franţa), fie numai în anumite situaţii;

- şeful statului poate dizolva parlamentul în condiţiile prevăzute de Constituţie; 

- preşedintele poate sesiza Curtea Constituţională; 

- deşi ales prin vot direct, cu sprijinul unui/unor partid/partide, şeful statului nu are dreptul de a desfăşura activităţi politice, având obligaţia  de a adopta o poziţie echidistantă faţă de forţele politice care participă la competiţia pentru guvernare.


▪ Elemente comune ale regimurilor semiprezidenţial şi prezidenţial:

- competenţa parlamentului de a-l pune sub acuzare pe şeful statului, pentru comiterea unor fapte deosebit de grave;

- dreptul de veto legislativ al preşedintelui;

- atribuţiile de politică externă sau cele privind funcţiile militare;

- prerogativele referitoare la amnistie şi graţiere; în anumite state, exercitarea acestor competenţe necesită avizul Ministerului Justiţiei. 

▪ Exemplul clasic al regimului semiprezidenţial îl constituie regimul politic francez - consacrat de Constituţia Franţei din 4 octombrie 1958 – în care puterea executivă este exercitată de Preşedintele Republicii şi de Consiliul de Miniştri condus de un Preşedinte (Primul-ministru).

Preşedintele este ales prin vot universal direct, prin scrutin majoritar cu două tururi, pentru un mandat de 5 ani. La cel de-al doilea tur, participă candidaţii care au obţinut cel mai mare număr de voturi, iar candidatul care a obţinut majoritatea relativă de voturi este ales în funcţia de Preşedinte.


 Mandatul prezidenţial încetează la expirarea termenului sau la data demisiei, decesului ori a incapacităţii definitive de a exercita funcţia prezidenţială. Mandatul poate fi reînnoit o singură dată.


Răspunderea Preşedintelui este reglementată de art.68 din Constituţie. Pentru actele înfăptuite în exercitarea funcţiilor prezidenţiale care sunt considerate acte de înaltă trădare, Preşedintele se bucură de un beneficiu procedural, fiind judecat doar de Parlament, constituit în Înaltă Curte. Pentru actele înfăptuite în timpul exercitării funcţiilor prezidenţiale care nu constituie fapte de înaltă trădare, Preşedintele beneficiază de imunitate jurisdicţională absolută, atât în timpul exercitării mandatului, cât şi după încetarea acestuia. 


Dacă faptele penale sunt săvârşite anterior obţinerii mandatului prezidenţial sau după alegere şi nu au legătură cu funcţia de Preşedinte, acesta beneficiază de privilegiul imunităţii pe durata exercitării mandatului. După încetarea mandatului, competenţa de judecată revine instanţei de drept comun.


Atribuţiile Preşedintelui pot fi clasificate în trei categorii: competenţe personale; atribuţii de decizie; drept de veto legislativ.

Competenţe personale. Preşedintele Republicii prezidează Consiliul de Miniştri (art.9 din Constituţie), precum şi Consiliile şi Comitetele Superioare ale Apărării Naţionale, în calitate de comandant al armatei franceze. Aceste două atribuţii au caracter personal, deoarece potrivit Constituţiei, nu pot fi exercitate de un alt demnitar. În mod excepţional („dacă este cazul”), Primul-ministru îl poate suplini pe Preşedinte în prezidarea Comitetelor şi Consiliilor Apărării Naţionale.


Atribuţii de decizie. Sub această denumire convenţională au fost grupate atribuţiile privind:


a. Exercitarea arbitrajului prevăzut de art.5 din Constituţie. Preşedintele poate lua deciziile pe care le consideră necesare pentru arbitrarea/soluţionarea unui conflict care ar putea afecta funcţionarea organelor statului, în conformitate cu legile adoptate de Parlament.


b. Asigurarea respectării Constituţiei, Preşedintele fiind un veritabil garant al legii fundamentale. Sediul acestei atribuţii este acelaşi art.5. 

c. Numirea Primului-ministru şi a membrilor Guvernului.


d. Adresarea de mesaje către Parlament.


e. Dizolvarea Adunării Naţionale, după consultarea Primului-ministru şi a Preşedinţilor celor două Camere legislative. Întrucât decretul de dizolvare a Adunării Naţionale nu trebuie contrasemnat, rezultă că motivele dizolvării sunt lăsate la aprecierea Preşedintelui. 


Art.12 din Constituţie prevede că în maximum 40 de zile de la data emiterii decretului de dizolvare, se organizează alegeri legislative anticipate. După alegerea noului Parlament, o nouă dizolvare a Adunării Naţionale este posibilă numai după expirarea unui termen de 12 luni. Dizolvarea nu poate fi decisă în situaţia în care Preşedintele a recurs la competenţele excepţionale prevăzute la art.16 din Constituţie.


f. asigurarea funcţionării autorităţilor publice constituţionale, în conformitate cu art.16 din Constituţie. 


g. dreptul de graţiere. 


Dreptul de veto. Dreptul de veto al Preşedintelui este circumscris dreptului acestuia de a solicita Parlamentului reexaminarea unei legi ordinare/articole din lege, precum şi, după caz, dreptului de a sesiza Consiliul Constituţional, anterior promulgării, în legătură cu neconstituţionalitatea unei legi ordinare.


Preşedintele Republicii are dreptul, la propunerea Guvernului/ propunerea comună a celor două Camere, de a supune referendumului „orice proiect de lege privind organizarea puterilor publice, reformele referitoare la politica economică şi socială a naţiunii şi serviciile publice aferente  sau care vizează autorizarea ratificării unui tratat care, fără a fi contrar Constituţiei, ar avea implicaţii asupra funcţionării instituţiilor.” (art.11 din Constituţie).

▪ Alături de Franţa, considerată prototip al semiprezidenţialismului, în această categorie pot fi incluse Austria, Finlanda şi Irlanda.


Sistemele politice din aceste ţări au în comun natura duală a puterii executive, caracteristică formală a semiprezidenţialismului. În fiecare din cele 3 state, Preşedintele este ales prin vot direct şi universal, pentru un mandat de 6 ani – în Austria şi Finlanda – şi de 7 ani în Irlanda.


În Austria, Preşedintele are prerogativa de a numi premierul, în timp ce în Finlanda şi Irlanda această competenţă revine Parlamentului.


În niciunul dintre cele 3 state Preşedintele nu are rolul Preşedintelui francez, ce devine şef al puterii executive atunci când prezidează şedinţele cabinetului. În cele 3 state, Premierul şi Cabinetul se află sub controlul politic al Parlamentului.


Austria şi Irlanda au parlamente bicamerale, iar Finlanda unicameral.


Prima Cameră din Austria şi din Irlanda, ca şi Parlamentul din Finlanda sunt alese prin scrutin proporţional. Irlanda utilizează formula electorală proporţională a votului unic transferabil.


Austria, Finlanda şi Irlanda sunt state cu un sistem politic cvasi-semiprezidenţial, fiecare în parte reprezentând un caz specific de semiprezidenţialism nesimilar celui francez.

▪ În Cehia, după modificarea Constituţiei în anul 2012, regimul parlamentar a fost înlocuit cu un regim semiprezidenţial. Preşedintele nu mai este ales de Parlament, ci prin vot direct, universal, egal şi secret. Alegerea Preşedintelui este reglementată de art.56 din Constituţie.
Mandatul este de 5 ani (art.55) şi nu poate fi deţinut de aceeaşi persoană mai mult de două ori consecutiv. Orice cetăţean eligibil pentru funcţia de senator poate fi ales în funcţia de Preşedinte al Republicii. (art.57)
Preşedintele poate dizolva Camera Deputaţilor în condiţiile prevăzute de art.35 din Constituţie. 

Potrivit art.64, Preşedintele Republicii are dreptul de a participa „la şedinţele ambelor Camere ale Parlamentului, ale comitetelor şi comisiilor acestora”, precum şi la şedinţele Guvernului (art.64).
Cabinetul răspunde în faţa legislativului. Conform art.68 din Constituţie, Parlamentul se exprimă asupra votului de încredere cerut de noul Cabinet, în 30 zile de la nominalizarea Premierului de către Preşedinte. 

Camera Deputaţilor poate demite Cabinetul printr-o moţiune de cenzură (art.72 din Constituţie).
3. Regimul parlamentar

▪ Regimul parlamentar acordă o însemnătate considerabilă parlamentului, care devine adevăratul forum de guvernare. Guvernul – condus de un prim- ministru învestit cu competenţe extinse – răspunde în faţa parlamentului, care îi poate retrage oricând încrederea, dacă apreciază că acesta nu-şi îndeplineşte mandatul. Preşedintele republicii este o figură mai mult decorativă, cu rol politic minor, având atribuţii de reprezentare şi protocol. Preşedintele republicii poate acţiona în situaţii de criză, având competenţa de numire a unui nou prim-ministru; exercitarea acestei competenţe nu este discreţionară, întrucât nominalizarea se face cu girul forţelor politice şi după consultarea acestora. 

Regimul parlamentar se caracterizează printr-o separaţie suplă şi o colaborare, în general armonioasă, între puterile statului. Trăsătura esenţială a acestui sistem o constituie gradul înalt de interferenţă între parlament şi componentele sale pe de o parte (adunări/camere, comisii parlamentare) şi guvern, pe de altă parte.

Elemente specifice regimului parlamentar:

- alegerea preşedintelui republicii de către parlament (în formele de guvernământ republicane);

- responsabilitatea guvernului în faţa parlamentului;

- atribuţii limitate  în conducerea efectivă a statului conferite şefului statului (monarh sau preşedinte al republicii). Şeful statului nu răspunde politic, dar, pentru anumite fapte grave (înaltă trădare, încălcarea Constituţiei şi a legilor), acesta  poate fi sancţionat de parlament, potrivit unei proceduri speciale;

- competenţa executivului de a dizolva parlamentul, în condiţiile expres şi limitativ prevăzute de legea fundamentală; dizolvarea nu este o sancţiune aplicată parlamentului, ci o modalitate de soluţionare a unui conflict între parlament şi guvern. În general, actorii politici – şeful statului, parlamentul (preşedinţii celor două camere, liderii grupurilor parlamentare), guvernul, şefii de partide – sunt cei care deţin instrumentele politice şi juridice corespunzătoare prevenirii crizelor/tensiunilor sociale, a stărilor conflictuale generate de inapetenţa/refuzul unei părţi de a colabora sau de a fi cooperantă în identificarea unei soluţii constituţionale. Numai în ultimă instanţă, se poate recurge la alegeri parlamentare anticipate pentru formarea unui nou parlament şi a unei noi echipe guvernamentale.

În cadrul modelului clasic de regim parlamentar, au fost identificate trei ipostaze constituţionale:

a. Poziţia predominantă a guvernului faţă de parlament. Resortul constituţional al acestei poziţii îl constituie posibilitatea guvernului de a dizolva parlamentul şi de a organiza alegeri parlamentare anticipate în cazul unei divergenţe ireconciliabile între guvern şi parlament/imposibilităţii de rezolvare a unei probleme de interes naţional major, asupra căreia cele două instituţii au poziţii opuse. Noul parlament, precum şi noul guvern vor încerca să depăşească impasul ce a blocat activitatea actorilor politici precedenţi. Practica arată că, în asemenea cazuri, noul guvern reuşeşte să se impună parlamentului.

b. Poziţia predominantă a legislativului asupra executivului. În sistemul constituţional francez din timpul celei de-a III-a şi a IV-a Republici (1875-1958), Parlamentul a avut un rol precumpănitor în raport cu Guvernul (regim cunoscut şi sub numele de „regim de adunare”). Reacţia la acest model nu a întârziat să apară, cel puţin în doctrină. Astfel, s-a conturat teoria „parlamentului raţionalizat” care tinde să diminueze/să raţionalizeze atribuţiile forului legislativ şi să rebalanseze raporturile între Parlament şi Executiv.

c. Poziţia consolidată a şefului statului prin atribuirea de noi instrumente politico-juridice prin care acesta să îşi poată impune voinţa. 


▪ Exemplele clasice de regimuri parlamentare sunt Germania, Italia, Slovacia şi Ungaria.


În Germania, rolul Preşedintelui este minor, atribuţiile acestuia fiind de natură formală. Preşedintele federal este ales prin vot indirect, de către Adunarea Federală (formată din membrii Bundestag-ului şi ai parlamentelor locale). Mandatul prezidenţial este de 5 ani şi poate fi reînnoit consecutiv o singură dată. În cazul vacanţei funcţiei, prerogativele prezidenţiale sunt preluate de Preşedintele Bundestag-ului. Neavând legitimitatea conferită de votul direct, Preşedintele nu deţine o putere executivă efectivă. Actele emise de acesta trebuie să fie contrasemnate de premier sau de ministrul de resort.


Potrivit Legii fundamentale din 1949, Preşedintele reprezintă Federaţia, încheie tratate internaţionale, acreditează şi primeşte trimişii diplomatici. Printre atribuţiile preşedintelui se pot menţiona: numirea şi revocarea judecătorilor, a funcţionarilor federali, precum şi a ofiţerilor şi subofiţerilor, exercitarea dreptului de graţiere.


Legea fundamentală a instituit procedura punerii sub acuzare a Preşedintelui, în cazul comiterii unor abuzuri grave. Astfel, pentru încălcarea intenţionată a Legii fundamentale sau a altei legi federale, Bundestag-ul/Bundesrat-ul îl poate pune sub acuzare pe Preşedintele Republicii în faţa Tribunalului Constituţional Federal. Propunerea de punere sub acuzare se prezintă de cel puţin 1/4 din din numărul membrilor Bundestag-ului/Bundesrat-ului. Hotărârea de punere sub acuzare se adoptă cu o majoritate de 2/3 din numărul total al membrilor Bundestag-ului/Bundesrat-ului. În faţa Tribunalului Constituţional, acuzaţia se susţine de reprezentantul Adunării legislative care a adoptat hotărârea de punere sub acuzare.


În Italia, potrivit Constituţiei din 1947, Preşedintele Republicii este ales de ambele Camere ale Parlamentului, pentru un mandat de 7 ani. Preşedintele este şeful statului şi reprezintă unitatea naţională. Acesta stabileşte data alegerilor şi data primei şedinţe a Parlamentului nou ales. Preşedintele autorizează prezentarea proiectelor de lege iniţiate de Guvern, promulgă legile şi emite decrete cu valoare de lege; stabileşte, în cazurile prevăzute de Constituţie, organizarea referendumului; numeşte, în cazurile prevăzute de lege, funcţionarii de stat; conferă decoraţii; acreditează şi primeşte reprezentanţii diplomatici; ratifică tratatele internaţionale, cu autorizarea prealabilă a Camerelor, dacă acest lucru este prevăzut de lege; este comandantul forţelor armate şi prezidează Consiliul Suprem al Apărării. În atribuţiile sale intră şi declararea stării de război, după deliberarea Camerelor. Preşedintele prezidează Consiliul Superior al Magistraturii. De asemenea, Preşedintele are dreptul de graţiere şi poate comuta pedepse.


După înştiinţarea Preşedinţilor celor două Camere, Preşedintele Republicii poate dizolva una sau ambele Camere. Acest drept nu poate fi exercitat în ultimele 6 luni ale mandatului prezidenţial. 

Niciun act al Preşedintelui nu este valabil dacă nu este contrasemnat de miniştrii care l-au propus şi care îşi asumă responsabilitatea. Actele cu valoare legislativă trebuie contrasemnate de Preşedintele Consiliului de Miniştri.

Preşedintele Republicii nu răspunde pentru actele săvârşite în exercitarea funcţiilor prezidenţiale, cu excepţia cazurilor de înaltă trădare sau de încălcare a Constituţiei. Hotărârea de punere sub acuzare se adoptă de Parlament, în şedinţă comună, cu o majoritatea absolută de voturi.

Slovacia are o formulă parlamentară unicamerală, autoritatea legislativă a Republicii fiind Consiliul Naţional. Acesta este format din 150 de parlamentari, aleşi pentru un mandat de 4 ani.

Conform Constituţiei din 1992, raporturile dintre puteri sunt cele specifice unei republici parlamentare. După revizuirea constituţională din 1999, s-a trecut la alegerea directă a Preşedintelui Republicii, fără ca natura parlamentară a sistemului politic să fie afectată.

Parlamentul unicameral din Ungaria (Adunarea Naţională) alege atât Preşedintele Republicii, cât şi Premierul şi membrii Guvernului.   

Preşedintele este ales de Adunarea Naţională, cu votul a 2/3 din numărul total parlamentarilor, pentru un mandat de 5 ani, reînnoibil o singură dată. (art.10-11)
Primul-ministru este ales de Adunarea Naţională, la propunerea Preşedintelui Republicii, cu votul a peste jumătate din numărul parlamentarilor. (art.16)
4. Regimul directorial

Regimul directorial constituie o varietate a regimurilor întemeiate pe principiul pluralismului politic. În cadrul acestui regim, puterea executivă aparţine unui colegiu ales de legislativ, pentru un anumit mandat, până la expirarea căruia nu poate fi revocat. 

Un asemenea sistem se deosebeşte de regimul parlamentar, întrucât, până la expirarea mandatului, guvernul nu poate fi revocat de parlament.

Regimul directorial nu cunoaşte instituţia responsabilităţii politice a miniştrilor. „Dar acest fapt nu este menit să ducă la o consolidare a poziţiei executivului pentru că, în locul unui executiv numit de şeful statului, ca în regimul parlamentar, regimul directorial cunoaşte un executiv ales de puterea legiuitoare pe un termen determinat.”

Un important element de specificitate în cadrul regimului directorial îl constituie faptul că, deşi puterea legiuitoare nu poate revoca executivul înainte de expirarea mandatului acestuia, îi poate anula sau modifica actele. 


Acţiunea executivului, ca organ colegial, necesită permanent realizarea unităţii de voinţă a membrilor acestuia, ceea ce oferă posibilitatea diminuării sau chiar evitării exceselor din partea unei puteri independente faţă de legislativ. 


În Elveţia, unde funcţionează acest sistem, se constată o puternică influenţă a executivului asupra legislativului. Stabilitatea în funcţie (în unele cazuri, având o durată de peste 25 de ani), cunoaşterea aprofundată şi practica bogată acumulate de-a lungul timpului, conferă membrilor executivului o mare autoritate asupra adunărilor legislative.  

II. PREVEDERI CONSTITUŢIONALE PRIVIND INSTITUŢIA

PREZIDENŢIALĂ ÎN STATE MEMBRE UE

1. AUSTRIA

Constituţie

Articolele 60 – 68

„Art.60

1. Preşedintele federal este ales de către naţiunea Federaţiei prin vot egal, direct, personal, liber şi secret exprimat de bărbaţii şi femeile care au dreptul de a vota pentru Consiliul Naţional. Dacă există un singur candidat, alegerea se desfăşoară sub forma unui referendum. Au aplicabilitate prevederile paragrafelor 5-8 ale articolului 26. 

2. Este ales candidatul care a obţinut peste jumătate din numărul voturilor valabil exprimate. Dacă această majoritate nu este întrunită, se desfăşoară un al doilea tur de scrutin. Voturile în cadrul acestui scrutin sunt valabil exprimate numai pentru unul din cei doi candidaţi care au obţinut cele mai multe voturi în primul scrutin.

3. Poate fi aleasă în funcţia de Preşedinte federal persoana eligibilă pentru Consiliul Naţional şi care, la data alegerilor, a împlinit vârsta de 35 de ani.

4. Rezultatul alegerii Preşedintelui federal este publicat oficial de către Cancelarul federal.

5. Mandatul Preşedintelui federal este de 6 ani. Realegerea în mandatul imediat următor este posibilă numai o singură dată.

6. Înainte de expirarea mandatului, Preşedintele federal poate fi pus sub acuzare prin referendum. Referendumul se organizează la solicitarea Adunării Federale. Adunarea Federală este convocată, în acest scop, de către Cancelarul federal, în cazul în care Consiliul Naţional a adoptat o astfel de decizie. Votul în Consiliul Naţional necesită prezenţa a minimum jumătate din numărul membrilor şi obţinerea unei majorităţi de 2/3. Prin acest vot al Consiliului Naţional, Preşedintele Federal este împiedicat să-şi continue exercitarea mandatului. Respingerea, la referendum, a punerii sub acuzare, echivalează cu o nouă alegere şi antrenează dizolvarea Consiliului Naţional (art.29, par.1). Nici în acest caz, durata totală a mandatului Preşedintelui federal nu poate depăşi 12 ani.  

Art. 61 

 1. Pe durata mandatului, Preşedintele federal nu poate face parte din niciun organism general reprezentativ şi nici nu poate exercita o altă profesiune.

2. Titlul de „Preşedinte federal“ nu poate fi folosit de nimeni, chiar suplimentar sau în contextul altei desemnări. Acest titlu este protejat prin lege.

Art. 62
1. La preluarea funcţiei, Preşedintele federal depune în faţa Adunării Federale următorul jurământ:

 „Promit în mod solemn că voi respecta cu credinţă Constituţia şi toate legile Republicii şi că îmi voi îndeplini datoria cât mai bine şi cu credinţă.“ 

2. Adăugarea unei declaraţii religioase este permisă.

Art. 63

1. Instituirea unui proces legal împotriva Preşedintelui federal este admisibilă numai cu acordul Adunării Federale.

2. Cererea pentru începerea unui proces legal împotriva Preşedintelui federal se prezintă, de către autoritatea competentă a Consiliului Naţional, care votează dacă Adunarea Federală se va ocupa de această problemă. În cazul în care votul Consiliului Naţional este favorabil, Cancelarul federal are obligaţia de a convoca imediat Adunarea Federală. 

Art. 64
1. În cazul imposibilităţii exercitării mandatului, toate responsabilităţile Preşedintelui federal intră, în prima instanţă, în competenţa Cancelarului federal. Sejurul într-un alt stat membru UE nu este considerat ca fiind o imposibilitate. Dacă imposibilitatea are o durată de peste 20 de zile sau dacă, în conformitate cu art.60, par.6, Preşedintele federal se află în imposibilitatea de a-şi exercita funcţiile, Preşedintele, al doilea şi al treilea Preşedinte ai Consiliului Naţional, acţionând în calitate de comisie, vor prelua responsabilităţile Preşedintelui federal. Acelaşi lucru este valabil în cazul imposibilităţii permanente a Preşedintelui federal de a-şi exercita funcţiile. 

2. Comisia însărcinată, conform paragrafului 1, cu exercitarea funcţiilor Preşedintelui federal, ia hotărâri cu majoritate de voturi. Preşedinţia comisiei, precum şi funcţia de reprezentare publică revin Preşedintelui Consiliului Naţional. 

3. Dacă unul sau doi Preşedinţi ai Consiliului Naţional se află în imposibilitatea de a-şi exercita responsabilităţile sau se află în imposibilitate permanentă, comisia continuă să aibă cvorum chiar şi fără participarea acestora; în caz de paritate, Preşedintele ierarhic superior are votul decisiv.

4. În cazul în care Preşedintele federal se află în imposibilitate permanentă, Guvernul federal organizează imediat alegeri pentru un nou Preşedinte federal; după desfăşurarea alegerilor, comisia convoacă, fără întârziere, Adunarea Federală pentru confirmarea Preşedintelui federal.

Art. 65
1. Preşedintele federal reprezintă Republica pe plan internaţional, primeşte şi acreditează reprezentanţii diplomatici, autorizează numirea consulilor străini, numeşte reprezentanţii consultari ai Republicii în străinătate şi încheie tratatele de stat. La încheierea unui tratat de stat care nu cade sub incidenţa art.50 sau a uui tratat de stat care nu cade sub incidenţa art.16, par.1 care nu modifică şi nu completează legile existente, Preşedintele poate dispune ca tratatul în cauză să fie implementat prin emiterea de ordonanţe.

2. Suplimentar competenţelor acordate de alte prevederi ale prezentei Constituţii, Preşedintele federal este investit cu autoritatea de a:

a. numi funcţionari publici federali, inclusiv ofiţeri şi alţi funcţionari federali şi de a le conferi titluri oficiale;

b. institui şi acorda titluri profesionale;

c. în cazuri individuale: de a graţia persoanele condamnate care au epuizat căile de apel, de a reduce şi comuta pedepsele pronunţate de tribunale, ca un act de graţiere,  de a anula pedepsele şi de a aproba înlăturarea consecinţelor legale, şi, mai mult, de a anula procedurile penale corespunzătoare acţiunilor de urmărire judiciară iniţiate ex officio;

d. declara, la cererea părinţilor,  copiii neligitimi ca fiind legitimi.

3. Prin legi speciale se reglementează măsura în care Preşedintelui federal i se conferă competenţe suplimentare referitoare la acordarea unor privilegii de onoare, gratificaţii extraordinare, indemnizaţii şi pensii, la dreptul de a nominaliza şi confirma numirile unor persoane şi de a exercita alte prerogative în ceea ce priveşte probleme personale. 

Art. 66
1. Preşedintele federal poate încredinţa membrilor cu competenţă ai Guvernului federal dreptul său de a numi anumite categorii de funcţionari publici federali şi îi poate împuternici, pentru anumite categorii de funcţionari publici federali, să delege această competenţă autorităţilor care îi sunt subordonate.
2. Preşedintele federal poate autoriza Guvernul federal sau membrii cu competenţă în domeniu ai Guvernului federal să încheie anumite categorii de tratate de stat care nu cad sub incidenţa art.16, par.1 sau a art.50; o astfel de autorizare se extinde şi asupra competenţei de a dispune ca aceste tratate să fie implementate prin emiterea de ordonanţe.

3. La recomandarea Guvernului de land şi cu contrasemnătura Guvernatorului, Preşedintele federal poate autoriza Guvernul de land să încheie tratate în conformitate cu art.16, par.1, dacă acestea nu modifică şi nu completează legile existente; o astfel de autorizare se extinde şi asupra competenţei de a dispune ca aceste tratate să fie implementate prin emiterea de ordonanţe.

Art. 67
1. Cu excepţia cazurilor în care Constituţia prevede altfel, toate actele oficiale ale Preşedintelui federal au la bază recomandarea Guvernului federal sau a ministrului federal autorizat de acesta. Legea reglementează măsura în care Guvernul federal sau ministrul federal cu competenţă în domeniu depind de recomandările din alte trimestre.

2. Cu excepţia cazurilor în care Constituţia prevede altfel, toate actele oficiale ale Preşedintelui federal necesită, pentru validitate, contrasemnătura Cancelarului federal sau a ministrului federal de resort.

Art. 67.a

1. Administraţia Preşedintelui federal, subordonată Preşedintelui federal, are sarcina de a-l sprijini în exercitarea atribuţiilor oficiale. Detaliile asupra modalităţilor de îndeplinire a acestor activităţi pot fi reglementate prin Regulamentul intern emis de Preşedintele federal.  

 2. Articolul 67 nu se aplică Regulamentului intern al Administraţiei prezidenţiale în ce priveşte numirea angajaţilor Administraţiei prezidenţiale şi conferirea de titluri oficiale în exercitarea autorităţii superioare.

 Art. 68

1. Preşedintele federal răspunde în faţa Adunării Federale pentru exercitarea funcţiilor sale, în conformitate cu art.142.

2. După votul Consiliului Naţional sau al Consiliului Federal, Adunarea Federală este convocată de Cancelarul federal pentru a se pronunţa asupra răspunderii.

3. Prezenţa a peste jumătate din numărul membrilor fiecărei Camere legislative şi o majoritate de 2/3 din voturile exprimate sunt necesare pentru aprobarea punerii sub acuzare a Preşedintelui federal, conform art.142.
(…)

Art. 142
1. Curtea Constituţională se pronunţă în procesele care au ca subiect responsabilitatea constituţională a celor mai înalte autorităţi federale şi de land pentru contravenţii legale comise cu vinovăţie în exercitarea activităţii oficiale.
2. Procesele pot fi intentate:
a) împotriva Preşedintelui federal, pentru încălcarea Constituţiei federale: prin vot al Adunării Federale;

b) împotriva membrilor Guvernului federal şi al autorităţilor având acelaşi grad de responsabilitate, pentru încălcarea legii: prin vot al Consiliului Naţional;

c) împotriva reprezentantului austriac în Consiliu pentru încălcarea legii în domeniile în care legislaţia care intră în competenţa Federaţiei: prin vot al Consiliului Naţional; pentru încălcarea legii în domenii în care legislaţia intră în competenţa landurilor: prin
voturi identic formulate ale tuturor adunărilor de land;
d) împotriva membrilor unui Guvern de land şi a autorităţilor având acelaşi grad de responsabilitate, potrivit prezentei legi sau Constituţiei de land, pentru încălcarea legii: prin vot al adunării competente;

e) împotriva Guvernatorului, a Viceguvernatorului (art.105, paragraf (1)) sau a unui membru al Guvernului de land (art.103, paragrafele (2) şi (3)), pentru încălcarea legii, precum şi pentru nerespectarea ordonanţelor sau a altor directive (instrucţiuni) ale Federaţiei în domenii legate de competenţa indirectă a administraţiei federale, iar în cazul unui membru al Guvernului de land, şi pentru încălcarea instrucţiunilor Guvernatorului în aceste domenii: prin vot al Guvernului federal;
f) împotriva autorităţilor Capitalei federale Viena, în măsura în care, în cadrul sferei autonome de competenţă, aceştia îndeplinesc funcţii din domeniul puterii executive federale, pentru încălcarea legii: prin vot al Guvernului federal;

g) împotriva unui Guvernator, pentru nerespectarea unei instrucţiuni în conformitate cu art.14, paragraf (8): prin vot al Guvernului federal;

h) împotriva preşedintelui sau preşedintelui executiv al unui consiliu al unei şcoli de land, pentru încălcarea legii, precum şi pentru nerespectarea ordonanţelor sau altor directive (instrucţiuni) ale Federaţiei: prin vot al Guvernului federal;

i) împotriva membrilor unui Guvern de land pentru încălcarea legii şi pentru obstrucţionarea competenţelor conferite de art.11, paragraf (9), în măsura în care acestea vizează domeniile prevăzute la art.11, paragraf (1), subparagraf (8): prin vot al Consiliului Naţional sau al Guvernului federal.

3. În cazul în care, potrivit paragrafului (2), subparagraful e) de mai sus, Guvernul federal intentează un proces numai împotriva Guvernatorului sau a Viceguvernatorului şi se demonstrează că un alt membru al Guvernului de land, care,  în conformitate cu art.103, paragraf (2) acţionează în domenii legate de competenţa indirectă a administraţiei federale, se face vinovat de o încălcare în înţelesul paragrafului (2), subparagraful e) de mai sus, Guvernul federal poate extinde procesul, în orice moment până la adoptarea hotărârii judecătoreşti, pentru a-l include şi pe acest membru al Guvernului de land.
4. Condamnarea Curţii Constituţionale poate stabili decăderea din funcţie, iar în circumstanţe agravante speciale, şi pierderea temporară a drepturilor politice. În cazul unei contravenţii legale minore, în condiţiile menţionate la paragraful (2), subparagrafele c), e), g) şi h) de mai sus, Curtea se poate limita la pronunţarea unei declaraţii privind încălcarea legii.  Din decăderea din funcţie a preşedintelui consiliului unei şcoli de land rezultă şi decăderea din funcţia de care aceasta este legată potrivit art.81, paragraf (3), subparagraf b).
5. Preşedintele federal poate dispune de dreptul acordat în conformitate cu art.65, paragraful (2), subparagraful c), numai la solicitarea organului sau organelor reprezentative care au votat pentru intentarea procesului, numai la solicitarea Guvernului  federal dacă acesta a votat pentru intentarea procesului şi, în toate cazurile, numai cu acceptul  inculpatului.
2. BULGARIA

Constituţie

Articolele 92-104



“Art. 92

1. Preşedintele este şeful statului. Acesta reprezintă unitatea naţiunii şi reprezintă statul în relaţiile internaţionale.

2. În acţiunile sale, Preşedintele este sprijinit  de un Vicepreşedinte.

Art. 93
1. Preşedintele este ales direct de către alegători, pentru o perioadă de 5 ani, conform procedurii stabilite prin lege. 

2. Pentru funcţia de Preşedinte este eligibil orice cetăţean bulgar prin naştere, cu vârsta de peste 40 de ani, care are dreptul de a fi ales în Adunarea Naţională şi care a locuit în ţară, anterior alegerii, minimum 5 ani.

3. Pentru a fi ales, un candidat trebuie să obţină peste jumătate din voturile valabil exprimate, cu condiţia ca peste jumătate din numărul total al alegătorilor să-şi exprime votul în cadrul alegerilor.

4. Dacă niciun candidat nu este ales Preşedinte, se organizează un al doilea tur de scrutin, în termen de 7 zile, pentru candidaţii situaţi pe primele două locuri. Câştigător este  candidatul care a obţinut majoritatea voturilor. 

5. Alegerile prezidenţiale se organizează cel mai devreme cu 3 luni şi cel mai târziu cu 2 luni înainte de data expirării mandatului Preşedintelui în exerciţiu.

6. Curtea Constituţională se pronunţă asupra oricărei sesizări referitoare la legalitatea alegerilor prezidenţiale, în termen de maximum o lună de la desfăşurarea alegerii. 


Art. 94

Vicepreşedintele este ales simultan şi pe acelaşi buletin de vot cu Preşedintele, în aceleaşi condiţii şi conform aceleiaşi proceduri. 

 
Art. 95 

1. Preşedintele şi Vicepreşedintele pot fi realeşi în funcţie o singură dată. 

2. Preşedintele şi Vicepreşedintele nu pot fi membri ai Adunării Naţionale, nu se pot angaja în alte activităţi ale statului, publice sau economice şi nici nu pot participa la conducerea unui partid politic. 


Art. 96

Preşedintele şi Vicepreşedintele depun, în faţa Adunării Naţionale, jurământul prevăzut la art.76, par.2. 

Art. 97

1. Mandatul Preşedintelui sau al Vicepreşedintelui se încheie înainte de expirarea mandatului în următoarele împrejurări:

1. în cazul demisiei prezentate Curţii Constituţionale;

2. în cazul imposibilităţii permanente de facto de a-şi îndeplini funcţiile, provocată de o maladie gravă;

3. în condiţiile prevăzute de art.103;

4. în caz de deces.

2. În cazurile prevăzute la subpunctele 1 şi 2, prerogativele Preşedintelui sau ale Vicepreşedintelui se suspendă pe baza hotărârii Curţii Constituţionale de constatare a existenţei împrejurărilor invocate.

3. În cazurile prevăzute la paragraful 1), Vicepreşedintele preia atribuţiile Preşedintelui până la expirarea mandatului.

4. Dacă Vicepreşedintele nu poate prelua atribuţiile Preşedintelui, acestea sunt preluate de Preşedintele Adunării Naţionale, până la alegerea noului Preşedinte şi a noului Vicepreşedinte. Alegerile pentru funcţiile de Preşedinte şi Vicepreşedinte se organizează în termen de două luni.


Art. 98

Preşedintele Republicii are competenţa de a:

1. stabili data alegerilor pentru Adunarea Naţională şi a alegerilor pentru organismele locale de autoguvernare şi de a stabili data desfăşurării referendumurilor naţionale conform rezoluţiei Adunării Naţionale;

2. se adresa naţiunii şi Adunării Naţionale;

3. încheia tratate internaţionale în condiţiile stabilite de lege;

4. promulga legile;

5. stabili, pe baza moţiunii Consiliului de Miniştri, graniţele unităţilor administrativ-teritoriale şi centrele acestora;

6. numi şi demite, pe baza moţiunii Consiliului de Miniştri, şefii misiunilor diplomatice permanente ale Republicii Bulgaria la organizaţiile internaţionale şi de a primi scrisorile de acreditare şi de rechemare ale reprezentanţilor diplomatici străini din Bulgaria;

7. numi şi demite din funcţie alţi oficiali ai statului, prevăzuţi de lege;

8. conferi ordine şi medalii;
9. acorda, reacorda, aproba renunţarea la şi retrage cetăţenia bulgară;

10. acorda azil;

11. exercita dreptul de graţiere;

12. anula datoriile statului care nu pot fi colectate;

13. stabili denumirea bornelor teritoriale şi a comunităţilor de importanţă naţională;

14. informa Adunarea Naţională asupra problemelor fundamentale din sfera prerogativelor sale.

Art. 99

1. După consultări cu grupurile parlamentare, Preşedintele îl numeşte pe Primul-ministru desemnat-nominalizat de partidul care a obţinut cel mai mare număr de mandate în Adunarea Naţională, pentru a forma Guvernul.

2. Dacă în termen de 7 zile, Primul-ministru desemnat nu reuşeşte să formeze Guvernul, Preşedintele încredinţează această sarcină Primului-ministru desemnat- nominalizat de cel de-al doilea - din punct de vedere mărimii – grup parlamentar. 
3. Dacă nici noul Prim-ministru desemnat nu reuşeşte să formeze Guvernul în perioada prevăzută la paragraful precedent, Preşedintele încredinţează această sarcină Primului-ministru desemnat-nominalizat de unul din grupurile parlamentare mici.

4. În cazul în care consultările sunt încununate de succes, Preşedintele solicită Adunării Naţională să îl aleagă pe Primul-ministru desemnat. 

5. Dacă nu se ajunge la un acord asupra formării Guvernului, Preşedintele numeşte un Guvern interimar, dizolvă Adunarea Naţională şi programează noi alegeri în perioada stabilită de art.64, par.3. Actul Preşedintelui privind dizolvarea Adunării Naţionala stabileşte şi data noilor alegeri generale. 

6. Procedura de formare a Guvernului reglementată de paragrafele precedente se aplică şi în cazurile prevăzute la art.111 paragraf 1.

7.  În cazurile prevăzute la paragrafele 5 şi 6, Preşedintele nu poate dizolva Adunarea Naţională în ultimele 3 luni ale mandatului prezidenţial. Dacă Parlamentul nu reuşeşte să formeze Guvernul în perioada stabilită, Preşedintele numeşte un Guvern interimar. 


Art. 100

1. Preşedintele este Comandatul suprem al forţelor armate ale Republicii Bulgaria.

2. Preşedintele numeşte şi revocă pe Comandatul şef al forţelor armate şi acordă toate rangurile militare superioare pe baza moţiunii prezentate de Consiliul de Miniştri.

3. Preşedintele prezidează şedinţele Consiliului Consultativ de Securitate Naţională, al cărui statut se stabileşte prin lege.

4. Preşedintele declară mobilizarea generală sau parţială pe baza moţiunii prezentate de Consiliul de Miniştri în conformitate cu legea.

5. Preşedintele declară stare de război în cazul unui atac armat împotriva Bulgariei sau ori de câte ori sunt necesare acţiuni urgente în virtutea unui angajament internaţional sau declară legea marţială sau orice altă stare de urgenţă în cazurile în care Adunarea Naţională nu este în sesiune şi nu poate fi convocată. Adunarea Naţională va fi convocată de îndată pentru a aproba decizia.  

 
Art. 101

1. În termenul prevăzut la art.88, par.3, Preşedintele poate retrimite o lege, împreună cu motivaţia sa, la Adunarea Naţională, pentru reexaminare, acest lucru neputând să îi fie refuzat. 

2. Noua adoptare a legii necesită o majoritate de peste jumătate din numărul total al membrilor Adunării Naţionale.
3. După noua adoptare a legii de către Adunarea Naţională, Preşedintele o promulgă în termen de 7 zile de la primire.

Art. 102

1. În virtutea prerogativelor acordate, Preşedintele emite decrete, adrese şi mesaje.

2. Decretele Preşedintelui trebuie contrasemnate de Primul-ministru sau de ministrul de resort.

3. Contrasemnarea nu este necesară pentru decretele referitoare la:

1) numirea Guvernului interimar;

2) numirea Primului-ministru desemnat;

3) dizolvarea Adunării Naţionale;

4) retrimiterea unei legi la Adunarea Naţională, pentru reexaminare;

5) organizarea şi funcţionarea birourilor Preşedinţiei şi numirea personalului acestora;

6) programarea unei alegeri sau a unui referendum;

7) promulgarea unei legi.


Art. 103

1. Preşedintele şi Vicepreşedintele nu răspund pentru activităţile desfăşurate în exercitarea funcţiilor, cu excepţia cazurilor de înaltă trădare sau de încălcare a Constituţiei.

2. Punerea sub acuzare necesită o moţiune semnată de minimum ¼ din numărul total al membrilor Adunării Naţionale şi aprobată de peste 2/3 din numărul parlamentarilor.

3. Punerea sub acuzare a Preşedintelui sau Vicepreşedintelui se judecă de către Curtea Constituţională, în termen de o lună de la depunerea moţiunii de acuzare. În cazul în care Curtea Constituţională îl condamnă pe Preşedinte sau Vicepreşedinte pentru înaltă trădare sau pentru încălcarea Constituţiei, prerogativele Preşedintelui sau ale Vicepreşedintelui sunt suspendate.

4. Nimeni nu poate proceda la arestarea Preşedintelui sau Vicepreşedintelui şi nici nu poate iniţia urmărirea penală împotriva acestora.


Art. 104

Preşedintele are dreptul de a transfera Vicepreşedintelui prerogativele prevăzute la art.98, punctele 7, 9, 10 şi 11. 
3. CEHIA
Constituţie
: art. 54 - 66

“Art. 54

1. Preşedintele Republicii este şeful statului.

2. Preşedintele Republicii este ales direct, prin vot naţional popular. 
3. Preşedintele Republicii nu răspunde pentru activităţile desfăşurate în exercitarea mandatului. 

Art. 55

Preşedintele Republicii preia funcţia după depunerea jurământului. Mandatul este de 5 ani şi începe la data depunerii jurământului.

Art. 56
1. Alegerea Preşedintelui are loc prin vot secret, pe baza dreptului de vot general, egal şi direct.

2. Este ales în funcţia de Preşedinte al Republicii, candidatul care a obţinut peste jumătate din voturile valabil exprimate de alegătorii cu drept de vot. În absenţa unui astfel de candidat, în termen de 14 zile de la data primului tur de scrutin, se organizează un al doilea tur de scrutin, la care participă candidaţii situaţi pe primele două locuri după primul tur de scrutin. În caz de egalitate de voturi, toţi candidaţii care, în primul tur de scrutin, au obţinut cel mai mare număr de voturi exprimate de alegătorii cu drept de vot, se califică pentru cel de-al doilea tur de scrutin, iar în cazul în care numărul acestor candidaţi nu este de cel puţin 2, se califică, de asemenea, candidaţii care au obţinut numărul de voturi situat imediat sub cel mai mare număr de voturi exprimate de alegătorii cu drept de vot.
3. Este ales în funcţia de Preşedinte al Republicii, candidatul care, în cel de-al doilea tur de scrutin, a obţinut cel mai mare număr de voturi exprimate de alegătorii cu drept de vot. Dacă există mai mulţi candidaţi, nu se alege Preşedintele Republicii şi, în termen de 10 zile, se organizează noi alegeri pentru funcţia de Preşedinte al Republicii. 
4. Dacă un candidat care s-a calificat pentru cel de-al doilea tur de scrutin încetează să fie eligibil pentru funcţia de Preşedinte al Republicii înainte de desfăşurarea celui de-al doilea tur de scrutin sau renunţă la dreptul de a fi candidat, se califică pentru cel de-al doilea tur de scrutin candidatul care a obţinut în primul tur de scrutin cel mai mare număr următor de voturi exprimate de alegătorii de drept de vot. Cel de-al doilea tur de scrutin se desfăşoară chiar dacă la acesta participă un singur candidat.
5. Orice cetăţean al Republicii Cehia care a împlinit vârsta de 18 ani are dreptul de a propune un candidat, cu condiţia ca propunerea să fie susţinută de o petiţie semnată de cel puţin 50.000 de cetăţeni ai Republicii Cehia care au dreptul de a vota la alegerile pentru Preşedintele Republicii. Un candidat poate fi propus de minimum 20 de deputaţi sau de minimum 10 senatori.

6. Orice cetăţean al Republicii Cehia care a împlinit vârsta de 18 ani are drept de vot.

7. Alegerile prezidenţiale au loc în ultimele 60 de zile de mandat ale Preşedintelui în exerciţiu Republicii, dar cel târziu cu 30 de zile înainte de expirarea mandatului Preşedintelui în exerciţiu al Republicii. În cazul în care funcţia de Preşedinte devine vacantă, alegerile prezidenţiale se desfăşoară în termen de 90 de zile.
8. Preşedintele Senatului anunţă alegerile pentru funcţia de Preşedinte al Republicii, cu cel puţin 90 de zile înainte de desfăşurarea acestora. În cazul în care funcţia de Preşedinte devine vacantă, Preşedintele Senatului anunţă alegerile prezidenţiale în următoarele 10 zile şi, în acelaşi timp, cu cel târziu 80 de zile înainte de desfăşurarea acestora.
9. Dacă funcţia de Preşedinte al Senatului nu este ocupată, alegerea Preşedintelui se anunţă de Preşedintele Camerei Deputaţilor.   


Art. 57

1. Orice cetăţean eligibil  pentru Senat poate fi ales Preşedinte al Republicii.

2. Nimeni nu poate fi ales Preşedinte al Republicii mai mult de două ori consecutiv. 

Art. 58

Condiţiile de exercitare a dreptului de vot la alegerile prezidenţiale, precum şi detaliile referitoare la propunerea de candidaţi pentru funcţia de Preşedinte al Republicii, convocarea şi desfăşurarea alegerii Preşedintelui Republicii, proclamarea rezultatului şi recursul judiciar se stabilesc prin lege.
Art. 59

1. Preşedintele Republicii depune jurământul în faţa Preşedintelui Senatului, în cadrul şedinţei comune a celor două Camere.
 2. Jurământul Preşedintelui este următorul:

”Jur să fiu credincios Republicii Cehe. Jur să respect Constituţia şi legile. Jur pe onoarea mea că îmi voi îndeplini funcţia în interesul întregului popor, conform conştiinţei şi convingerilor mele.”

Art. 60

Dacă Preşedintele Republicii refuză să depună jurământul sau îl depune cu rezervă, se consideră că acesta nu a fost ales.

Art. 61

Preşedintele Republicii poate demisiona din funcţie prin prezentarea cererii de demisie Preşedintelui Senatului. 

Art. 62

Preşedintele Republicii are competenţa de a:

a. numi şi revoca Primul-ministru şi alţi membri ai Guvernului şi de a accepta demisia acestora, de a revoca Guvernul şi de a accepta demisia acestuia;

b. convoca sesiunile Camerei Deputaţilor;

c. dizolva Camera Deputaţilor;

d. autoriza Guvernul a cărui demisie a acceptat-o sau pe care l-a revocat, să continue temporar îndeplinirea sarcinilor, până la numirea noului Guvern;

e. numi judecătorii Curţii Constituţionale, Preşedintele şi Vicepreşedinţii acesteia;

f. numi, dintre judecători, Preşedintele şi Vicepreşedinţii Curţii Supreme;

g. graţia sau comuta pedepsele pronunţate de tribunale şi de a dispune radierea cazierului judiciar;

h. retrimite Parlamentului legile adoptate, cu excepţia legilor constituţionale;

i. semna legile adoptate;

j. numi Preşedintele şi Vicepreşedintele Oficiului Suprem de Audit;

k. numi membrii Consiliului Băncii Naţionale a Cehiei;

Art. 63

1. De asemenea, Preşedintele Republicii are competenţa de a:

a. reprezenta statul pe plan extern;

b. negocia şi ratifica tratatele internaţionale; acesta poate delega Guvernului sau, cu consimţământului acestuia, membrilor individuali ai Guvernului, competenţa de a negocia tratatele internaţionale;

c. fi comandantul suprem al forţelor armate;

d. primi pe şefii misiunilor diplomatice;

e. numi şi rechema pe şefii misiunilor diplomatice;

f. convoca alegerile pentru Camera Deputaţilor şi Senat;

g. numi şi promova generali;

h. conferi decoraţii ale statului, cu excepţia cazului în care desemnează în acest scop un alt organism al statului;

i. numi judecătorii;

j. dispune neînceperea urmăririi penale sau în cazul începerii acesteia, întreruperea acesteia;
k. acorda amnistierea.
2. Preşedintele Republicii exercită, de asemenea, competenţe care nu sunt explicit prevăzute în Constituţie, dacă legea prevede astfel.

3. Pentru validitate, deciziile luate de Preşedintele Republicii în conformitate cu paragrafele 1 şi 2 necesită contrasemnătura Primului-ministru sau a membrului Guvernului desemnat de acesta. 
4. Guvernul răspunde de deciziile Preşedintelui Republicii care necesită contrasemnătura Primului-ministru sau a unui membru al Guvernului desemnat de acesta. 

Art. 64

1. Preşedintele Republicii are dreptul de a participa la şedinţele ambelor Camere ale Parlamentului, ale comitetelor şi comisiilor acestora. Preşedintelui trebuie să I se ofere posibilitatea de a lua cuvântul, ori de câte ori solicită acest lucru. 
2. Preşedintele Republicii are dreptul de a participa la şedinţele Guvernului, de a solicita Guvernului şi membrilor acestuia rapoarte şi de a discuta cu Guvernul sau cu membrii acestuia probleme aflate în sfera de competenţă a acestora.

Art. 65

1. Pe durata exercitării mandatului, Preşedintele Republicii nu poate fi reţinut, urmărit penal sau pus sub urmărire pentru comiterea unor infracţiuni sau contravenţii administrative .

2. Cu consimţământul Camerei Deputaţilor, Preşedintele Senatului poate depune la Curtea Constituţională o plângere constituţională împotriva Preşedintelui Republicii, pentru înaltă trădare, pentru încălcarea gravă a Constituţiei sau a unei alte componente a ordinii constituţionale; prin trădare, se înţelege orice act al Preşedintelui Republicii îndreptat împotriva suveranităţii şi integrităţii Republicii, precum şi împotriva ordinii democratice a Republicii. Pe baza plângerii  constituţionale a Senatului, Curtea Constituţională poate decide decăderea din funcţia prezidenţială şi ineligibilitatea pentru această funcţie.

3. Pentru adoptarea unei propuneri de plângere constituţională, este necesar acordul unei majorităţi de 3/5 din numărul senatorilor prezenţi. La Camera Deputaţilor, acordul pentru depunerea unei plângeri constituţionale necesită o majoritate de 3/5 din numărul total al deputaţilor; în cazul în care Camera Deputaţilor nu şi-a exprimat acordul termen de 3 luni de la data solicitării acestuia de către Senat, se consideră că acesta nu a fost dat.
Art. 66
În cazul în care funcţia de Preşedinte al Republicii devine vacantă şi un nou Preşedinte nu a fost încă ales sau nu a depus încă jurământul, sau dacă, din motive grave, Preşedintele Republicii nu îşi poate exercita funcţiile, şi dacă Senatul şi Camera Deputaţilor decid astfel, Preşedintele Guvernului exercită funcţiile prevăzute la art.63, par.1, literele a) – e) şi h) –k) şi  la art.63, par.2. În perioada în care Preşedintele Guvernului exercită funcţiile menţionate ale Preşedintelui Republicii, Preşedintele Camerei Deputaţilor exercită funcţiile Preşedintelui prevăzute la art.62, literele a) - e) şi h) - k) şi, în plus, la art.63, paragraful 1, litera f) dacă este vorba despre convocarea alegerilor pentru Senat; dacă funcţia de Preşedinte al Republicii devine vacantă în perioada în care Camera Deputaţilor este dizolvată, exercitarea acestor funcţii revine Preşedintelui Senatului, căruia îi revine, în momentul în care şeful Guvernului exercită funcţiile delimitate ale Preşedintelui Republicii, exercitarea funcţiei de Preşedinte al Republicii în baza art.63, paragraf 1, litera f), dacă este vorba despre convocarea alegerilor pentru Camera Deputaţilor. 

4. CROAŢIA

Constituţie

Art.94 - 106
Art.94

Preşedintele Republicii Croaţia reprezintă şi acţionează pe plan intern şi extern în numele Republicii Croaţia.

Preşedintele Republicii asigură funcţionarea legală şi echilibrată, precum şi stabilitatea Guvernului.

Preşedintele Republicii răspunde de apărarea independenţei şi integrităţii teritoriale a Republicii Croaţia.
Art.95

Preşedintele Republicii este ales prin vot direct, secret, universal şi egal, pentru un mandat de 5 ani.

Nimeni nu poate fi ales Preşedinte al Republicii pentru mai mult de două mandate.

Preşedintele Republicii este ales cu majoritatea voturilor exprimate de alegători. Dacă niciunul dintre candidaţi nu obţine această majoritate, alegerile se repetă după 14 zile.

Au dreptul de a participa la repetarea alegerilor, cei doi candidaţi care au obţinut cel mai mare număr de voturi la primele alegeri. Dacă unul din aceşti candidaţi se retrage, dreptul de a participa la alegerile repetate revine candidatului care a obţinut cel mai mare număr de voturi imediat următor.

Alegerile pentru funcţia de Preşedinte al Republicii se desfăşoară cel mai devreme cu 60 de zile şi cel mai târziu cu 30 de zile înainte de expirarea mandatului Preşedintelui în exerciţiu.

Înaintea preluării funcţiei, Preşedintele Republicii depune jurământul solemn în faţa Preşedintelui Curţii Constituţionale a Republicii Croaţia, declarându-şi loialitatea faţă de Constituţie.

Alegerea Preşedintelui Republicii, jurământul şi depunerea acestuia se reglementează prin lege.

Art.96

Preşedintele Republicii nu poate exercita nici o altă funcţie publică sau profesională. 
După alegere, Preşedintele Republicii trebuie să demisioneze din orice partid politic şi să notifice Parlamentului acest lucru.

Art.97
Dacă Preşedintele Republicii este în imposibilitatea de a-şi exercita atribuţiile pe o perioadă scurtă, ca urmare a absenţei (din ţară), a unei maladii sau a efectuării concediului anual de odihnă, acesta poate încredinţa Preşedintelui Parlamentului exercitarea, în numele său, a prerogativelor prezidenţiale. Preşedintele Republicii decide asupra reluării prerogativelor. 
Dacă Preşedintele Republicii este în imposibilitatea de a-şi exercita atribuţiile pe o perioadă mai lungă, ca urmare a unei maladii sau incapacităţi şi, îndeosebi, dacă acesta este incapabil să ia decizia de a încredinţa unei alte persoane exercitarea temporară a atribuţiilor sale, Preşedintele Parlamentului preia funcţia de Preşedinte interimar al Republicii, pe baza hotărârii Curţii Constituţionale. Curtea Constituţională ia această hotărâre pe baza propunerii Guvernului. 

În cazul decesului Preşedintelui Republicii, al demisiei care se depune la Preşedintele Curţii Constituţionale a Republicii Croaţia şi se aduce la cunoştinţa Preşedintelui Parlamentului, sau în cazul în care Curtea Constituţională constată existenţa temeiurilor pentru încheierea mandatului acestuia, Preşedintele Parlamentului preia funcţia de Preşedinte interimar al Republicii, în baza Constituţiei. 

Decizia Preşedintelui Parlamentului, în calitate de Preşedinte interimar al Republicii, de a promulga o lege, trebuie contrasemnată de Primul-ministru al Republicii Croaţia.

Alegerile pentru un nou Preşedinte al Republicii se desfăşoară în termen de 60 de zile de la data la care Preşedintele interimar al Republicii a preluat funcţia potrivit paragrafului 3 al prezentului articol.

Art.98

Preşedintele Republicii:
- convoacă alegerile pentru Parlamentul Croaţiei şi convoacă prima şedinţă a Parlamentului;

- convoacă referendumurile în conformitate cu prevederile Constituţiei;

- încredinţează mandatul de a forma Guvernul persoanei care, pe baza repartizării mandatelor în Parlament şi după încheierea consultărilor, se bucură de încrederea majorităţii deputaţilor;

- acordă graţierea;

- conferă decoraţiile şi premiile prevăzute de lege; şi

- exercită orice altă atribuţie prevăzută de Constituţie.

Art.99
Preşedintele Republicii şi Guvernul Republicii Croaţia cooperează în elaborarea şi implementarea politicii externe.

La propunerea Guvernului şi cu contrasemnătura Primului-ministru, Preşedintele Republicii hotărăşte înfiinţarea misiunilor diplomatice şi a oficiilor consulare ale Republicii Croaţia în străinătate.
La propunerea Guvernului, cu avizul comisiei parlamentare de resort şi anterior contrasemnăturii Primului-ministru al Republicii Croaţia, Preşedintele Republicii decide asupra numirii şi rechemării şefilor misiunilor diplomatice ale Republicii Croaţia în străinătate.

Preşedintele Republicii primeşte scrisorile de acreditare şi de rechemare ale şefilor misiunilor diplomatice străine.

Art.100
Preşedintele Republicii este Comandantul Şef al Forţelor Armate ale Republicii Croaţia.

Preşedintele Republicii numeşte şi demite comandanţii militari, în conformitate cu legea.

Pe baza hotărârii Parlamentului, Preşedintele Republicii poate declara război şi poate încheia pacea.

În cazul unui pericol clar şi iminent la adresa independenţei, integrităţii şi existenţei Republicii Croaţia, Preşedintele Republicii poate ordona, cu contrasemnătura Primului-ministru, mobilizarea forţelor armate, chiar dacă nu s-a declarat starea de război.

Art.101
Pe durata stării de război, Preşedintele Republicii poate emite decrete cu forţă de lege, pe baza şi în limitele competenţelor conferite în acest sens de Parlament. Dacă Parlamentul nu este în sesiune, Preşedintele Republicii este autorizat să emită decrete cu putere de lege pentru a reglementa orice aspecte impuse de starea de război. 

În cazul unui pericol clar şi iminent la adresa independenţei, integrităţii şi existenţei statului sau dacă organismele Guvernului sunt împiedicate să-şi exercite atribuţiile constituţionale, Preşedintele Republicii poate emite, la propunerea Primului-ministru şi cu contrasemnătura acestuia, decrete cu putere de lege.
Preşedintele Republicii prezintă Parlamentului, pentru aprobare, decretele cu putere de lege, imediat ce Parlamentul se poate întruni.

Dacă Preşedintele Republicii nu depune un astfel de decret la Parlament, pentru aprobare, în conformitate cu paragraful 3 al prezentului articol sau dacă Parlamentul nu îl aprobă, decretul cu putere de lege iese din vigoare.

În cazurile prevăzute la paragrafele 1 şi 2 ale prezentului articol, Preşedintele Republicii are dreptul de a convoca şi prezida o şedinţă a Guvernului.

Art.102

Preşedintele Republicii poate propune Guvernului organizarea unei şedinţe şi examinarea unor probleme specifice.

Preşedintele Republicii poate participa la orice şedinţă a Guvernului, precum şi la dezbaterile din cadrul acesteia.

Art.103

În conformitate cu Constituţia şi cu legea, Preşedintele Republicii şi Guvernul Republicii Croaţia cooperează în coordonarea activităţii serviciilor de securitate.
Numirea şefilor serviciilor de securitate, supusă avizului prealabil al comisiei parlamentare de resort, este contrasemnată de Preşedintele Republicii şi de Primul-ministru al Republicii Croaţia.
Art.104

La propunerea Guvernului, cu contrasemnătura Primului-ministru şi după consultarea reprezentanţilor partidelor parlamentare, Preşedintele Republicii poate dizolva Parlamentul dacă acesta, după o moţiune de încredere depusă de Guvern, adoptă un vot de neîncredere în Guvern sau nu adoptă bugetul central în termen de 120 de zile de la data propusă.

Preşedintele Republicii nu poate dizolva Parlamentul la propunerea Guvernului dacă împotriva acestuia s-a declanşat procedura de punere sub acuzare pentru încălcarea Constituţiei.

Art.105

Preşedintele Republicii este supus procedurii de demitere pentru încălcarea Constituţiei pe durata exercitării mandatului.
Procedurile de demitere a Preşedintelui Republicii pot fi declanşate de Parlament, cu votul majoritar a 2/3 din numărul total al deputaţilor.

Curtea Constituţională decide asupra demiterii Preşedintelui Republicii cu o majoritate de 2/3 din numărul total al judecătorilor.

Curtea Constituţională a Republicii Croaţia ia decizia privind demiterea Preşedintelui Republicii în termen de 30 de zile de la data primirii propunerii de demitere a Preşedintelui Republicii pentru încălcarea Constituţiei.

În cazul în care Curtea Constituţională a Republicii Croaţia susţine demiterea, Preşedintele Republicii este eliberat din funcţie, potrivit Constituţiei.

Art.106

Preşedintele Republicii se bucură de imunitate.
Preşedintele Republicii nu poate fi reţinut şi nu poate fi supus urmăririi penale fără aprobarea prealabilă a Curţii Constituţionale.

Preşedintele Republicii poate fi reţinut fără aprobarea Curţii Constituţionale numai în cazul unei infracţiuni penale flagrante sancţionată cu pedeapsa închisorii mai mare de 5 ani. Într-un astfel de caz, agenţia guvernamentală care l-a reţinut pe Preşedintele Republicii notifică acest lucru Preşedintelui Curţii Constituţionale.

5. ESTONIA

Constituţie

Articolele 77 – 85

“Art. 77

Preşedintele Republicii este şeful statului Estonia.

Art.78

Preşedintele Republicii are competenţa de a:

1. reprezenta Republica Estonia în relaţiile internaţionale;

2. numi şi rechema, la propunerea Guvernului, reprezentanţii diplomatici ai Republicii Estonia şi de a primi scrisorile de acreditare ale trimişilor diplomatici acreditaţi în Estonia;

3. convoca alegerile generale pentru Parlament şi, conform ar.89, 97, 105 şi 119 din Constituţie, de a convoca alegeri legislative extraordinare;

4. convoca noul Parlament, conform art.66 din Constituţie, şi de a deschide prima sesiune;

5. propune Preşedintelui Parlamentului convocarea unei sesiuni extraordinare a Parlamentului, conform art.68 din Constituţie;

6. promulga legi, conform art.105 şi 107 din Constituţi,e şi de a semna instrumentele de ratificare;

7. emite decrete, conform art.109 şi 110 din Constituţie;

8. iniţia amendamente la Constituţie;
9. nominaliza candidatul pentru funcţia de Prim-ministru, conform art.89 din Constituţie;

10. numi şi elibera din funcţie membrii Guvernului, conform art.89, 90 şi 92 din Constituţie;

11. prezenta Parlamentului propuneri de numire în funcţiile de Preşedinte al Curţii Supreme de Justiţie, Preşedinte al Consiliului Băncii Estoniei, de Auditor General şi  Cancelar al Justiţiei;

12. numi, la propunerea Consiliului Băncii Estoniei, Preşedintele Băncii Estoniei;

13. numi judecătorii, la propunerea Curţii Supreme;

14. abrogat;

15. conferi decoraţii de stat şi titluri militare şi diplomatice;

16. fi comandantul suprem al apărării naţionale a Estoniei;

17. prezenta Parlamentului propuneri pentru declararea stării de război, ordonarea mobilizării şi demobilizării şi, conform art.129 din Constituţie, pentru declararea stării de necesitate;

18. declara, în caz de agresiune împotriva Estoniei, stare de război, de a ordona mobilizarea, conform art.128 din Constituţie;

19. acorda graţierea, eliberarea sau comutarea pedepselor persoanelor condamnate, la cererea acestora;

20. iniţia punerea sub acuzare a Cancelarului Justiţiei, conform art.145 din Constituţie.

Art.79

Preşedintele Republicii este ales de Parlament sau, în cazul prevăzut la paragraful 4 al prezentului articol, de un colegiu electoral.

Dreptul de a desemna candidatul pentru funcţia de Preşedinte al Republicii aparţine unui număr egal cu minimum 1/5 din numărul total al parlamentarilor.

Orice cetăţean eston prin naştere, care a împlinit vârsta de 40 de ani poate fi nominalizat ca şi candidat pentru funcţia de Preşedinte al Republicii.

Preşedintele Republicii se alege prin vot secret. Fiecare membru al Parlamentului dispune de un vot. Se consideră ales candidatul care a obţinut 2/3 din voturile membrilor Parlamentului. Dacă niciun candidat nu obţine majoritatea necesară, un nou tur de scrutin se organizează în următoarea zi. Înaintea desfăşurării noului tur de scrutin, se procedează la o nouă nominalizare a candidaţilor. Dacă, în cel de-al doilea tur de scrutin, niciun candidat nu obţine majoritatea necesară, un al treilea tur de scrutin de organizează, în aceeaşi zi, pentru primii doi candidaţi care au obţinut cel mai mare număr de voturi în cel de-al doilea tur de scrutin. În cazul în care nici în cel de-al treilea tur de scrutin Preşedintele Republicii nu este ales, în termen de o lună, Preşedintele Parlamentului convoacă colegiul electoral pentru alegerea Preşedintelui Republicii.

Colegiul electoral este format din parlamentari şi reprezentanţi ai consiliilor locale. Fiecare consiliu local alege, pentru colegiul electoral cel puţin un reprezentant, care trebuie să aibă cetăţenia estonă. 

Parlamentul nominalizează colegiului electoral, ca şi candidaţi pentru funcţia de Preşedinte, pe cei doi candidaţi care au obţinut cele mai multe voturi în Parlament. De asemenea, dreptul de a nominaliza un candidat pentru funcţia de Preşedinte revine unui număr minim de 21 de membri ai colegiului electoral.

Colegiul electoral îl alege pe Preşedintele Republicii cu majoritatea de voturi a tuturor membrilor colegiului. Dacă niciun candidat nu este ales în primul tur de scrutin, un al doilea tur de scrutin se organizează, în aceeaşi zi, pentru primii doi candidaţi care au obţinut cel mai mare număr de voturi.

Detaliile privind procedura de alegere a Preşedintelui Republicii se reglementează de Legea privind alegerea Preşedintelui Republicii.

Art. 80

Preşedintele Republicii este ales pentru un mandat de 5 ani. Nimeni nu poate fi ales în funcţia de Preşedinte al Republicii pentru mai mult de două mandate consecutive.

Alegerile pentru funcţia de Preşedinte al Republicii se desfăşoară cel mai devreme cu 60 de zile şi cel mai târziu cu 10 zile înainte de expirarea mandatului Preşedintelui în exerciţiu. 

Art. 81

Preşedintele Republicii preia funcţia după depunerea jurământului în faţa Parlamentului:

 ”La asumarea funcţiei de Preşedinte al Republicii, eu (numele şi prenumele) jur solemn să apăr cu consecvenţă Constituţia şi legile Republicii Estonia, să exercit corect şi imparţial puterea cu care am fost învestit şi să-mi îndeplinesc cu credinţă îndatoririle prin folosirea tuturor abilităţilor şi cunoştinţelor mele, pentru binele poporului Estoniei şi al Republicii Estonia.”

Art. 82

Mandatul Preşedintelui Republicii se încheie prin:

1. demisie;

2. rămânerea definitivă a hotărârii judecătoreşti de condamnare;

3. deces;

4. preluarea funcţiei de noul Preşedinte al Republicii.

Art. 83

În cazul în care Curtea Supremă constată că Preşedintele Republicii se află în imposibilitatea de a-şi exercita atribuţiile pe o perioadă nedeterminată sau dacă acesta se află în imposibilitatea temporară de a le exercita în cazurile prevăzute de lege sau dacă autoritatea Preşedintelui s-a încheiat înaintea expirării mandatului,  atribuţiile prezidenţiale sunt temporar asumate de Preşedintele Parlamentului. 

În perioada în care Preşedintele Parlamentului exercită atribuţiile Preşedintelui Republicii, se suspendă calitatea acestuia de membru al Parlamentului.

În calitatea de Preşedinte al Republicii, Preşedintele Parlamentului nu poate convoca alegeri parlamentare extraordinare sau refuza promulgarea unei legi, fără acordul Curţii Supreme.
Dacă Preşedintele Republicii nu îşi poate exercita atribuţiile oficiale pe o perioadă mai mare de 3 luni consecutive, sau dacă autoritatea acestuia s-a încheiat înaintea expirării mandatului, Parlamentul alege un nou Preşedinte al Republicii, în termen de 14 zile, conform art.79 din Constituţie. 

Art. 84

După preluarea funcţiei, autoritatea şi atribuţiile Preşedintelui Republicii în toate funcţiile elective şi non-elective se încheie, iar Preşedintele îşi suspendă calitatea de membru al unui partid politic pe toată durata mandatului.

Art. 85

Punerea sub urmărire penală a Preşedintelui Republicii poate fi iniţiată la propunerea Cancelarului Justiţiei şi cu consimţământul majorităţii membrilor Parlamentului. 

6. FINLANDA

Constituţie

Articolele 54-59; art 61; art. 93; art.113

„Art.54 - Alegerea Preşedintelui Republicii

Preşedintele Republicii este ales prin vot direct, pentru un mandat de 6 ani. Preşedintele trebuie să aibă naţionalitatea finlandeză. Aceeaşi persoană poate fi aleasă Preşedinte pentru maximum 2 mandate.

Este ales Preşedinte candidatul care a obţinut peste jumătate din numărul voturilor exprimate. Dacă niciun candidat nu a obţinut majoritatea voturilor exprimate, se organizează un nou tur de scrutin cu participarea primilor 2 candidaţi care au obţinut cel mai mare număr de voturi. Este ales Preşedinte candidatul care a obţinut cel mai mare număr de voturi în noul tur scrutin.. 

Dacă la alegeri a fost nominalizat un singur candidat, acesta este numit Preşedinte, fără a se organiza alegeri.

Dreptul de a nominaliza un candidat la alegerile prezidenţiale revine oricărui partid politic înregistrat care, la alegerile legislative precedente, a obţinut cel puţin un mandat, precum şi unui număr de 20.000 de persoane cu drept de vot. Data alegerilor şi procedura electorală pentru alegerea Preşedintelui se reglementează prin lege.

Art.55 - Mandatul prezidenţial 
Preşedintele Republicii îşi preia funcţia în prima zi a lunii care urmează datei alegerii. 

Mandatul se încheia odată cu preluarea funcţiei de către Preşedintele ales la următoarele alegeri.

În cazul decesului Preşedintelui sau dacă Guvernul declară că Preşedintele se află în incapacitate permanentă de a-şi exercita funcţiile, cât mai curând posibil, se alege un nou Preşedinte.  

Art.56 - Declaraţia solemnă a Preşedintelui 
La preluarea funcţiei, Preşedintele face următoarea declaraţie solemnă în faţa Parlamentului :

“Eu,…., ales de poporul Finlandei ca Preşedinte al Republicii, afirm că, în exercitarea funcţiilor prezidenţiale, voi respecta cu loialitate şi fidelitate Constituţia şi legile Republicii şi că voi depune toate eforturile pentru prosperitatea poporului Finlandei.”

Art.57 - Funcţiile Preşedintelui 
Preşedintele Republicii exercită funcţiile consacrate de prezenta Constituţie sau prevăzute în mod expres de o altă lege.

Art.58 - Deciziile Preşedintelui 

În cadrul Guvernului, Preşedintele ia decizii, pe baza moţiunilor propuse de Guvern.

În cazul în care Preşedintele nu ia decizia potrivit moţiunii propuse de Guvern, aceasta se retrimite la Guvern, pentru pregătire. Într-un astfel de caz, în alte probleme decât cele referitoare la promulgarea unei legi sau la numirea în funcţii, Guvernul poate prezenta Parlamentului un raport asupra acesteia.  
Ulterior, problema se soluţionează în conformitate cu poziţia adoptată de Parlament pe baza raportului, dacă Guvernul propune astfel.
Fără a aduce atingere prevederilor de la primul alineat, Preşedintele ia decizii, fără o moţiune propusă de Guvern, în următoarele cazuri:
1) numirea Guvernului sau a unui ministru, precum şi acceptarea demisiei Guvernului sau a unui ministru;

2) emiterea decretului privind alegerile parlamentare extraordinare;

3) graţierile prezidenţiale şi alte subiecte, prevăzute în mod specific de legi, referitoare la persoane private sau la subiecte care nu necesită examinarea în şedinţa plenară a Guvernului; şi
4) aspecte prevăzute în Legea privind autonomia Insulelor Åaland, altele decât cele referitoare la finanţele Insulelor Åaland.

Ministrul de resort prezintă Preşedintelui aceste aspecte. Totuşi, raportorul guvernamental prezintă o propunere privind modificarea componenţei Guvernului, dacă aceasta priveşte întregul Guvern.

Preşedintele ia decizii privind aspecte legate de ordinele militare împreună cu un ministru, aşa cum se prevede în mod detaliat prin lege. Preşedintele ia decizii privind numirile militare şi aspecte referitoare la Cabinetul Preşedintelui Republicii, în condiţiile prevăzute de lege.
Deciziile privind participarea Finlandei la managementul crizelor militare se iau potrivit legii specifice.

Art.59 – Înlocuitorii Preşedintelui
În cazul în care Preşedintele Republicii se află în imposibilitatea de a-şi exercita funcţiile, acestea sunt preluate de Primul-ministru sau, dacă şi acesta se află în imposibilitatea de a le exercita, de către ministrul desemnat ca Viceprim-ministru. 
(…)

Art.61 - Formarea Guvernului

Parlamentul alege Primul-ministru, care este apoi numit în funcţie de Preşedintele Republicii. 

Ceilalţi miniştri sunt numiţi de Preşedintele Republicii, pe baza propunerilor făcute de Primul-ministru. 
Anterior alegerii Primului-ministru, grupurile reprezentate în Parlament negociază programul guvernamental şi componenţa Guvernului. Pe baza rezultatului acestor negocieri şi după audierea Preşedintelui Parlamentului şi a grupurilor parlamentare, Preşedintele informează Parlamentul asupra nominalizării pentru funcţia de Prim-ministru. Persoana nominalizată este aleasă în funcţia de Prim-ministru dacă alegerea sa a fost susţinută de peste jumătate din voturile exprimate prin vot deschis în Parlament. 

În cazul în care persoana nominalizată nu obţine majoritatea necesară, se prezintă o altă nominalizare, potrivit aceleiaşi proceduri. Dacă al doilea nominalizat nu obţine peste jumătate din numărul voturilor exprimate, alegerea Primului-ministru se organizează în Parlament prin vot deschis. În această situaţie, este aleasă persoana care a obţinut cele mai multe voturi. 
(…)
Art.93 - Competenţa în domeniul relaţiilor internaţionale

Politica externă a Finlandei este condusă de Preşedintele Republicii, în cooperare cu Guvernul. 

Totuşi, Parlamentul acceptă obligaţiile internaţionale ale Finlandei şi denunţarea acestora şi hotărăşte asupra intrării în vigoare a obligaţiilor internaţionale conform celor prevăzute de prezenta Constituţie.

Preşedintele Republicii decide, cu acordul Parlamentului, asupra aspectelor legate de război şi pace.  

Guvernul răspunde de pregătirea, la nivel naţional, a hotărârilor ce urmează a fi adoptate în Uniunea Europeană şi hotărăşte măsurile concomitente finlandeze, cu excepţia cazului în care hotărârea necesită aprobarea Parlamentului.

Parlamentul participă la pregătirea, la nivel naţional, a hotărârilor ce urmează a fi adoptate în Uniunea Europeană, aşa cum prevede prezenta Constituţie. 
Comunicarea poziţiilor importante de politică externă către alte state şi organizaţii internaţionale intră în responsabilitatea ministrului cu competenţe în domeniul politicii externe.

Art.113 – Răspunderea penală a Preşedintelui Republicii

În cazul în care Cancelarul Justiţiei, Ombudsman-ul sau Guvernul consideră că Preşedintele Republicii se face vinovat de trădare sau înaltă trădare sau de crime împotriva umanităţii, comunică acest lucru Parlamentului. În acest caz, dacă Parlamentul hotărăşte, cu o majoritate de ¾ din voturile exprimate, că Preşedintele trebuie acuzat, Procurorul general îl va pune sub acuzare în faţa Înaltei Curţi de Punere sub Acuzare, iar Preşedintele este suspendat din funcţie pe durata procesului. În celelalte cazuri, pentru actele oficiale, Preşedintele nu poate fi pus sub acuzare.”

7. FRANŢA

Constituţie

Articolele 5 – 19; articolele 67- 68

„Art.5

Preşedintele Republicii veghează la respectarea Constituţiei. Acesta asigură, prin arbitrajul său, funcţionarea normală a puterilor publice, precum şi continuitatea statului. 

Preşedintele este garantul independenţei naţionale, al integrităţii teritoriale şi al respectării tratatelor.

Art.6

Preşedintele Republicii este ales pentru 5 ani, prin vot universal direct.

Nimeni nu poate exercita mai mult de două mandate consecutive.

Modalităţile de aplicare a prezentului articol se stabilesc prin lege organică.

Art. 7

Preşedintele Republicii este ales cu majoritatea absolută a voturilor exprimate. Dacă în primul tur de scrutin nu se obţine această majoritate, se procedează, în următoarele 14 zile, la organizarea celui de-al doilea tur. La cel de-al doilea tur se pot prezenta numai primii 2 candidaţi care, inclusiv în cazul retragerii candidaţilor mai bine plasaţi, au obţinut, în primul tur, cel mai mare număr de voturi.
Scrutinul se deschide la convocarea Guvernului. 
Alegerea noului Preşedinte se desfăşoară cu cel puţin 20 de zile şi cel mult 30 de zile înainte de expirarea mandatului Preşedintelui în exerciţiu.
În caz de vacanţă a Preşedinţiei Republicii din diverse cauze sau în caz de imposibilitate a exercitării mandatului, constatată de Consiliul Constituţional sesizat de Guvern, prin hotărâre adoptată cu majoritatea absolută a membrilor săi, funcţiile Preşedintelui Republicii, cu excepţia celor prevăzute la art.11 şi 12, se exercită provizoriu de Preşedintele Senatului şi, dacă acesta, la rândul său, este în imposibilitate de a exercita aceste funcţii, de către Guvern.
În caz de vacanţă sau dacă imposibilitatea exercitării mandatului este declarată definitivă de către Consiliul Constituţional, are loc scrutinul pentru alegerea noului Preşedinte, cel mai devreme în 20 de zile şi cel mai târziu în 35 de zile de la data declarării vacanţei sau a caracterului definitiv al imposibilităţii de exercitare a mandatului, cu excepţia unui caz de forţă majoră constatat de Consiliul Constituţional. 
Dacă, în cele 7 zile care precedă data limită pentru depunerea dosarelor de candidatură, una din persoanele care, cu cel puţin 30 de zile înaintea acestei date a anunţat public hotărârea de a candida, decedează sau se află în incapacitate, Consiliul Constituţional poate hotărî amânarea alegerilor.
Dacă înaintea primului tur, unul din candidaţi decedează sau se află în incapacitate, Consiliul Constituţional declară amânarea alegerilor.
În cazul în care, unul dintre cei 2 candidaţi cei mai bine plasaţi în primul tur de scrutin, înainte de eventualele retrageri, a decedat sau se află în incapacitate, Consiliul Constituţional declară că trebuie să se procedeze din nou la ansamblul operaţiunilor electorale; acelaşi lucru este valabil şi în cazul decesului sau incapacităţii unuia din cei 2 candidaţi rămaşi în al doilea tur de scrutin.
În toate cazurile, Consiliul Constituţional este sesizat în condiţiile stabilite la alin.2 al art.61 sau în cele stabilite pentru prezentarea unui candidat de legea organică prevăzută la art.6. 
Consiliul Constituţional poate prelungi termenele prevăzute la alineatele 3 şi 5, fără ca scrutinul să poată avea loc în mai mult de 35 de zile de la data deciziei Consiliului Constituţional. Dacă aplicarea dispoziţiilor acestui alineat are ca efect amânarea alegerilor la o dată ulterioară celei la care expiră mandatul Preşedintelui în exerciţiu, acesta rămâne în funcţie până la proclamarea succesorului său. 

Articolele 49, 50 şi 89 din Constituţie nu au aplicabilitate pe durata vacantării Preşedinţiei Republici sau în perioada cuprinsă între declararea caracterului definitiv al incapacităţii Preşedintelui Republicii şi alegerea succesorului acestuia.

Art.8

Preşedintele Republicii  numeşte Primul-ministru. Acesta pune capăt funcţiilor acestuia, la prezentarea, de către Primul-ministru,  a demisiei Guvernului.
La propunerea Primului-ministru, Preşedintele numeşte şi revocă ceilalţi membri ai Guvernului.

Art.9

Preşedintele Republicii prezidează Consiliul de Miniştri.

Art.10

Preşedintele Republicii promulgă legile în termen de 15 zile de la transmiterea către Guvern a legii definitiv adoptate.
Înainte de expirarea acestui termen, Preşedintele poate solicita Parlamentului o nouă deliberare asupra legii sau asupra anumitor articole. Această nouă deliberare nu poate fi refuzată.

Art.11

Preşedintele Republicii, la propunerea Guvernului în timpul sesiunilor sau la propunerea comună a celor două Camere, publicată în Jurnalul Oficial, poate supune referendumului orice proiect de lege privind organizarea puterilor publice, reformele referitoare la politica economică, socială sau de mediu a naţiunii şi la serviciile publice aferente acestora  sau care vizează autorizarea ratificării unui tratat care, fără a fi contrar Constituţiei, ar avea implicaţii asupra funcţionării instituţiilor. 
Dacă referendumul este organizat la propunerea Guvernului, acesta face, în faţa fiecărei Camere, o declaraţie care este urmată de o dezbatere.
Dacă referendumul a condus la adoptarea proiectului de lege, Preşedintele Republicii promulgă legea în termen de 15 zile de la proclamarea rezultatelor consultării.

Art.12

Preşedintele Republicii poate dizolva Adunarea Naţională, după consultarea Primului-ministru şi a Preşedinţilor Camerelor.

Alegerile generale se desfăşoară cel mai devreme după 20 de zile şi cel mai târziu după 40 de zile de la dizolvare. 

Adunarea Naţională se reuneşte de plin drept în a doua zi de joi care urmează alegerilor. Dacă şedinţa are loc în afara perioadei prevăzute pentru sesiunea ordinară, o sesiune de 15 zile se deschide de plin drept. 

În anul care urmează acestor alegeri, nu se poate proceda la o nouă dizolvare.  

Art.13

Preşedintele Republicii semnează ordonanţele şi decretele dezbătute de Consiliul de Miniştri.
Preşedintele numeşte angajaţii civili şi militari ai statului.
Consilierii de stat, marele cancelar al Legiunii de onoare, ambasadorii şi trimişii extraordinari, consilierii şefi de la Curtea de Conturi, prefecţii, reprezentanţii statului în colectivităţile de peste mări reglementate de art.74 şi în Noua Caledonie, ofiţerii generali, rectorii academiilor, directorii administraţiilor centrale sunt numiţi de Consiliul de Miniştri.
Prin lege organică se stabilesc celelalte posturi în care numirile se fac de Consiliul de Miniştri, precum şi condiţiile în care competenţa de numire care aparţine Preşedintelui Republicii poate fi delegată de acesta pentru a fi exercitată în numele său.
Prin lege organică se stabilesc posturile sau funcţiile, altele decât cele menţionate la alineatul 3, pentru care, dată fiind importanţa acestora pentru garantarea drepturilor şi libertăţilor sau pentru viaţa economică şi socială a naţiunii, competenţa de numire a Preşedintelui Republicii se exercită după obţinerea avizului public al comisiei permanente competente din fiecare Cameră. Preşedintele nu poate face o nominalizare dacă numărul voturilor negative din fiecare comisie reprezintă minimum 3/5 din voturile exprimate în cadrul celor două comisii. Legea stabileşte comisiile permanente competente în funcţie de posturile sau funcţiile în cauză.

Art.14

Preşedintele Republicii acreditează ambasadorii şi trimişii extraordinari pe lângă puterile străine; ambasadorii şi trimişii extraordinari străini sunt acreditaţi pe lângă acesta. 
Art.15

Preşedintele Republicii este şeful armatei. Preşedintele prezidează consiliile şi comitetele superioare ale apărării naţionale.

Art. 16

În cazul în care instituţiile Republicii, independenţa naţiunii, integritatea teritorială sau îndeplinirea angajamentelor internaţionale sunt ameninţate în mod grav şi imminent, precum şi în cazul în care funcţionarea normală a puterilor publice constituţionale este întreruptă, Preşedintele Republicii ia măsurile impuse de aceste circumstanţe, după consultarea oficială a Primului-ministru, a Preşedinţilor Camerelor şi a Consiliului Constituţional. 

Preşedintele informează naţiunea cu privire la acestea printr-un mesaj.

Aceste măsuri trebuie să fie inspirate de voinţa de a asigura puterilor publice constituţionale, în cel mai scurt timp, mijloacele de îndeplinire a misiunii lor. Consiliul Constituţional este consultat cu privire la aceste măsuri. 

Parlamentul se reuneşte de plin drept.

Adunarea Naţională nu poate fi dizolvată pe durata exercitării puterilor excepţionale. 

După 30 de zile de exercitare a puterilor excepţionale, Consiliul Constituţional poate fi sesizat de Preşedintele Adunării Naţionale, de Preşedintele Senatului, de  60 de deputaţi sau 60 de senatori pentru a examina dacă mai sunt întrunite condiţiile prevăzute la alin.1. În cel mai scurt timp posibil, acesta se pronunţă prin aviz public. Consiliul Constituţional procedează de plin drept la această examinare şi se pronunţă în aceleaşi condiţii, în perioada de 60 de zile de exercitare a puterilor excepţionale şi în orice moment de după expirarea acestui termen.

Art.17

Preşedintele Republicii are dreptul de a acorda graţierea cu titlu individual.

Art.18

Preşedintele Republicii comunică cu cele două Camere ale Parlamentului prin mesaje care sunt citite şi care nu sunt urmate de dezbatere. 
Preşedintele poate lua cuvântul în faţa Parlamentului reunit, în acest scop, în Congres. Declaraţia poate da naştere unei dezbateri, desfăşurate fără prezenţa Preşedintelui,  care nu face obiectul unui vot.

Dacă nu sunt în sesiune, Adunările Parlamentare se reunesc special în acest scop.

Art.19

Actele Preşedintelui Republicii, altele decât cele prevăzută la articolele 8 (primul alineat), 11, 12, 16, 18, 54, 56 şi 61, se contrasemnează de Primul-ministru şi, după caz, de miniştrii responsabili.

(…)

Art.67
Preşedintele Republicii nu răspunde pentru actele îndeplinite în această calitate, sub rezerva dispoziţiilor articolelor 53-2 şi 68.
Pe durata mandatului şi în faţa niciunei jurisdicţii sau autorităţi administrative franceze, acestuia nu i se poate cere să depună mărturie şi nici nu poate face subiectul unei acţiuni, a unui act de informare, de instrucţie sau urmărire. Orice termen de prescripţie sau de extincţie se suspendă. 

Instanţele şi procedurile astfel împiedicate, pot fi reluate sau angajate împotriva acestuia la expirarea unui termen de o lună de la încetarea funcţiilor. 

Art.68

Preşedintele Republicii nu poate fi demis decât pentru neîndeplinirea prerogativelor, evident incompatibilă cu exercitarea mandatului. Demiterea se pronunţă de către Parlament constituit în Înaltă Curte.
Propunerea de reunire a Înaltei Curţi, adoptată de una din Camerele Parlamentului, este transmisă imediat celeilalte Camere, care se pronunţă în termen de 15 zile. 
Înalta Curte este prezidată de Preşedintele Adunării Naţionale. Aceasta se pronunţă asupra demiterii în termen de 1 lună, prin buletine secrete. Decizia Curţii îşi produce imediat efectele. 
Deciziile luate în aplicarea prezentului articol se adoptă cu o majoritate de 2/3 din membrii Camerei în cauză sau ai Înaltei Curţi. Orice delegare a votului este interzisă. Sunt numărate numai voturile favorabile propunerii de reunire a Înaltei Curţi sau demiterii.
Condiţiile de aplicare a prezentului articol se stabilesc prin lege organică.”  

8. GERMANIA

Legea fundamentală

Articolele 54 - 61  

“Art. 54 – Alegere şi mandat
1. Preşedintele federal este ales, fără dezbatere, de către Adunarea (Convenţia) Federală. Poate fi ales orice cetăţean german cu drept de vot în alegerile pentru Bundestag, care a împlinit vârsta de 40 de ani.
2.  Durata mandatului Preşedintelui federal este de 5 ani. Se permite o singură realegere consecutivă.

3. Adunarea Federală este formată din membrii Bundestag-ului şi dintr-un număr egal de membri aleşi, conform principiului reprezentării proporţionale, de către parlamentele de land.

4. Adunarea Federală se reuneşte cel târziu cu 30 de zile înainte de expirarea mandatului Preşedintelui federal sau, în cazul încheierii premature a mandatului,  în 30 de zile de la această dată. Adunarea este convocată de Preşedintele Bundestag-ului. 

5. După expirarea mandatului legislativ, termenul prevăzut la alin.4, paragraf 1 începe să curgă de la data primei şedinţe a Bundestag-ului. 

6. Este aleasă persoana care a obţinut voturile majorităţii membrilor Adunării Federale. Dacă, după două votări, niciun candidat nu a obţinut această majoritate, este aleasă persoana care a obţinut cel mai mare număr de voturi la următoarea votare. 
7. Detaliile (privind alegerea) se reglementează prin lege federală. 

 Art. 55. Incompatibilităţi

1. Preşedintele federal nu poate fi membru al Guvernului sau al unui organ legislativ al Federaţiei sau al unui land.
2. Preşedintele federal nu poate exercita nici o altă funcţie publică remunerată, nici o profesie industrială sau comercială şi nu poate face parte din conducerea sau consiliul de administraţie al unei întreprinderi cu scop lucrativ. 
Art. 56. Jurământul la preluarea funcţiei

1. La preluarea funcţiei, Preşedintele federal depune, în faţa membrilor Bundestag-ului şi ai Bundesrat-ului, reuniţi în şedinţă comună, următorul jurământ:

“Jur să depun toate eforturile pentru prosperitatea poporului german, să promovez bunăstarea acestuia, să îl protejez, să respect şi să apăr Legea fundamentală şi legile Federaţiei, să-mi îndeplinesc conştiincios toate obligaţiile şi să fiu drept faţă de toţi. Dumnezeu să mă ajute!”

Jurământul poate fi depus şi fără formula religioasă.

Art. 57. Suplinirea

Dacă Preşedintele federal se află în incapacitate de a-şi îndeplini atribuţiile sau dacă funcţia devine prematur vacantă, prerogativele Preşedintelui federal se exercită de Preşedintele Bundesrat-ului.  

Art. 58. Contrasemnarea

Pentru a fi valabile, ordonanţele şi hotărârile Preşedintelui federal trebuie contrasemnate de Cancelarul federal sau de ministrul federal competent. Această dispoziţie nu se aplică în cazul numirii şi revocării Cancelarului federal, al dizolvării Bundestag-ului potrivit art.63 şi al solicitării  prevăzute la  art.69, alin.3.”

Art. 59. Reprezentarea internaţională a Federaţiei

1. Preşedintele federal reprezintă Federaţia pe plan internaţional. În numele Federaţiei, Preşedintele federal încheie tratate cu statele străine. Preşedintele acreditează şi primeşte reprezentanţii diplomatici. 
2. Tratatele referitoare la relaţiile politice ale Federaţiei sau la subiecte ale legislaţiei federale necesită aprobarea sau participarea, în forma unei legi federale, a organelor care răspund în acest caz, de legiferarea legii federale. În cazul acordurilor executive, se aplică, mutatis mutandis, prevederile referitoare la administraţia federală. 
Art. 60. Numirea funcţionarilor publici – Graţierea - Imunitatea
1. Preşedintele federal numeşte şi revocă judecătorii federali, funcţionarii federali, ofiţerii şi subofiţerii, dacă prin lege nu se prevede altfel. 

2. În numele Federaţiei, exercită dreptul de graţiere pentru cazuri individuale.

3. Preşedintele poate delega aceste atribuţii altor autorităţi.

4. Alineatele 2-4 ale articolului 46 se aplică, mutatis mutandis, Preşedintelui federal.
 
Art. 61. Punerea sub acuzare în faţa Curţii Constituţionale Federale

1. Bundestag-ul sau Bundesrat-ul îl pot pune sub acuzare pe Preşedintele federal, în faţa Curţii Constituţionale Federale, pentru încălcarea cu intenţie a Legii fundamentale sau a unei legi federale. Moţiunea de punere sub acuzare trebuie sprijinită de minimum ¼ din numărul membrilor Bundestag-ului sau de ¼ din voturile Bundesrat-ului. Hotărârea de punere sub acuzare trebuie adoptată cu o majoritate de 2/3 din numărul membrilor Bundestag-ului sau de 2/3 din voturile Bundesrat-ului. Punerea sub acuzare se prezintă în faţa Curţii Constituţionale Federale, de reprezentantul organului care a formulat acuzaţia. 
2. În cazul în care Curtea Constituţională Federală constată că Preşedintele federal se face vinovat de încălcarea cu intenţie a Legii fundamentale sau a unei legi federale, aceasta îl poate declara decăzut din funcţie. După punerea sub acuzare, Curtea poate hotărî, prin ordonanţă provizorie, că Preşedintele nu-şi mai poate exercita funcţiile.” 

9. GRECIA

Constituţie

Articolele 30 – 50

“Art.30

1. Preşedintele Republicii asigură funcţionarea instituţiilor Republicii. Conform articolelor 32 şi 33, acesta este ales de către Parlament, pentru un mandat de 5 ani.

2. Funcţia de Preşedinte este incompatibilă cu orice altă funcţie sau poziţie.

3. Exercitarea funcţiei prezidenţiale începe la data depunerii jurământului de către Preşedinte.

4. În caz de război, mandatul prezidenţial se prelungeşte până la încheierea războiului.

5. Realegerea aceleiaşi persoane în funcţia de Preşedinte este permisă o singură  dată.

Art. 31

Poate fi aleasă în funcţia de Preşedinte al Republicii, orice persoană care are cetăţenia greacă de cel puţin 5 ani, are descendenţă paternă sau maternă greacă, a împlinit vârsta de 40 de ani şi are drept de vot.  

Art. 32

1. Preşedintele Republicii este ales de către Parlament, prin vot cu apel nominal, în cadrul unei şedinţe speciale convocate în acest scop de Preşedintele Parlamentului, cu cel puţin o lună înainte de expirarea mandatului Preşedintelui în exerciţiu, conform celor prevăzute de Regulament.

În cazul incapacităţii permanente a Preşedintelui Republicii de a-şi îndeplini funcţiile, aşa cum se prevede la paragraful 2 al art.34, precum şi în caz de demisie, deces sau revocare din funcţie în conformitate cu prevederile Constituţiei, Parlamentul se reuneşte pentru a alege un nou Preşedinte în cel mult 10 zile de la expirarea prematură a mandatului fostului Preşedinte.
2. În toate aceste cazuri, Preşedintele este ales pentru un mandat complet.
3. Persoana care obţine o majoritate de 2/3 din numărul total al parlamentarilor este aleasă în funcţia de Preşedinte al Republicii. Dacă nu se obţine această majoritate, scrutinul se repetă după 5 zile.

Dacă nici la cel de-al doilea tur de scrutin nu se obţine majoritatea necesară, votul se repetă după 5 zile; persoana care obţine o majoritate de 3/5 din numărul total al parlamentarilor este aleasă în funcţia Preşedinte al Republicii.
4. Dacă la cel de-al treilea scrutin nu se obţine majoritatea calificată menţionată, Parlamentul este dizolvat în 10 zile de la data scrutinului, fiind convocate noi alegeri parlamentare. Imediat după constituirea legală, Parlamentul nou ales procedează, prin vot cu apel nominal, la alegerea Preşedintelui, cu o majoritate de 3/5 din numărul total al parlamentarilor. Dacă această majoritate nu este obţinută, votul se repetă în termen de 5 zile şi persoana care obţine majoritatea absolută a voturilor exprimate de numărul total al parlamentarilor este aleasă în funcţia de Preşedinte al Republicii. Dacă nu se obţine nici această majoritate, votul se repetă după 5 zile, fiind exprimat pentru primele două persoane care au obţinut cel mai mare număr de voturi; persoana care obţine majoritatea relativă de voturi este considerată aleasă în funcţia de Preşedinte al Republicii. 
5. Dacă Parlamentul nu este în sesiune, se convoacă o sesiune specială pentru alegerea Preşedintelui Republicii, conform celor prevăzute la alin.4. Dacă Parlamentul a fost dizolvat, alegerea Preşedintelui Republicii se amână până la constituirea legală a Parlamentului nou ales şi cel târziu în termen de 20 de zile de la constituire, conform celor prevăzute la alin.3 şi 4 şi în conformitate cu prevederile alin.1 al art. 34. 
6. Dacă procedura de alegere a noului Preşedinte menţionată de paragrafele precedente nu se desfăşoară în termenele prevăzute, Preşedintele în exerciţiu continuă să-şi exercite atribuţiileşi  după expirarea mandatului, până la alegerea noului Preşedinte al Republicii. 

Clauză de interpretare:

Preşedintele Republicii care a demisionat înainte de expirarea mandatului nu poate candida la alegerile organizate în urma demisiei sale.

Art. 33

1. Preşedintele ales îşi preia funcţiile în ziua care urmează expirării mandatului Preşedintelui sau, în toate celelalte cazuri, în ziua imediat următoare alegerii.

2.  Anterior preluării funcţiei, Preşedintele Republicii depune în faţa Parlamentului următorul jurământ:

“În numele lui Dumnezeu şi al Sfintei Treimi, jur să respect Constituţia şi legile, să veghez la respectarea cu credinţă a acestora, să apăr independenţa naţională şi integritatea teritorială a ţării, să protejez drepturile şi libertăţile grecilor şi să servesc interesul general şi progresul poporului grec.”
3. Organizarea (lista civilă) şi funcţionarea serviciilor necesare îndeplinirii funcţiilor prezidenţiale se stabilesc prin lege. 

Art.34

1. În cazul în care Preşedintele Republicii se află în străinătate pentru o perioadă mai mare de 10 zile, în caz de deces, demisie, revocare din funcţie sau orice tip de incapacitate, acesta este înlocuit temporar de Preşedintele Parlamentului; sau dacă nu există Parlament, de Preşedintele Parlamentului precedent şi, dacă acesta refuză sau nu există, de către Cabinet, în ansamblu.

Pe perioada înlocuirii Preşedintelui, nu au aplicabilitate dispoziţiile referitoare la dizolvarea Parlamentului, cu excepţia cazului prevăzut la art.32, alin.4, precum şi dispoziţiile referitoare la demiterea Cabinetului şi la referendum, conform celor prevăzute la art.38, alin.2 şi art.44, alin.2.
2. Dacă incapacitatea Preşedintelui Republicii de a-şi îndeplini funcţiile are o durată mai mare de 30 de zile, Parlamentul este convocat în mod obligatoriu, chiar dacă a fost dizolvat, pentru a decide, cu o majoritate de 3/5 din numărul total al membrilor, dacă situaţia necesită alegerea unui nou Preşedinte. În niciun caz, alegerea noului Preşedinte nu poate fi amânată pentru mai mult de 6 luni de la data înlocuirii ca urmare a incapacităţii de a-şi exercita funcţiile.

Art. 35

1. Niciun act al Preşedintelui Republicii nu are validitate şi nici nu poate fi aplicat dacă nu a fost contrasemnat de ministrul competent care, prin semnătura sa este singur ţinut reponsabil, şi dacă nu a fost publicat în Gazeta Guvernului.

În cazul în care Cabinetul a fost demis, conform art.38, alin.1, iar Primul-ministru nu contrasemnează decretul corespunzător, acesta se semnează numai de către Preşedintele Republicii. 
2. Prin excepţie, nu necesită contrasemnare următoarele acte:

a. actul de numire a Primului-ministru;

b. actul de atribuire a  mandatului exploratoriu, conform art.37, alin.2, 3 şi 4;

c. actul de dizolvare a Parlamentului, conform articolelor 32, alin.4 şi 41, alin.1, dacă Primul-ministru nu contrasemnează şi, conform art.53, alin.1, în cazul în care Cabinetul nu contrasemnează;

d. actul de retrimitere la Parlament a unei legi sau propuneri legislative votate, conform art.42, alin.1;

e. actul de numire a personalului serviciilor administrative ale Preşedinţiei Republicii.
3. Decretul de convocare a referendumului asupra unui proiect de lege, conform art.44, alin.2, se contrasemnează de Preşedintele Parlamentului.

Art. 36

1. Respectând cu stricteţe prevederile art.35, alin.1, Preşedintele Republicii reprezintă statul în relaţiile internaţionale, declară starea de război, încheie tratatele de pace, de alianţă, de cooperare economică şi de participare la organizaţiile şi uniunile internaţionale şi le face cunoscute Parlamentului, împreună cu clarificările necesare, ori de câte ori interesul şi securitatea statului permite acest lucru.
2. Convenţiile privind comerţul, impozitarea, cooperarea economică şi participarea la organizaţiile sau uniunile internaţionale şi toate convenţiile care, conform dispoziţiilor constituţionale, nu pot fi încheiate fără adoptarea unei legi sau care pot introduce noi obligaţii individuale pentru greci nu devin operaţionale fără ratificarea prin lege adoptată de Parlament.
3. Articolele secrete ale unui tratat nu schimbă, în niciun caz, articolele publice.  
4. Ratificarea tratatelor internaţionale nu poate face obiectul delegării legislative, conform art.43, alin.2 şi 4.  

Art. 37

1. Preşedintele Republicii îl numeşte pe Primul-ministru şi, la recomandarea acestuia, numeşte şi revocă membrii Cabinetului şi sub-secretarii.
2. Este numit în funcţia de Prim-ministru, preşedintele partidului care a obţinut majoritatea mandatelor în Parlament. Dacă niciun partid nu deţine o majoritate absolută, Preşedintele Republicii atribuie un mandat exploratoriu preşedintelui partidului care deţine o majoritate relativă, pentru a identifica posibilitatea formării unui Guvern care să se bucure de încrederea Parlamentului. 
3. Dacă nu există această posibilitate, Preşedintele Republicii atribuie mandatul exploratoriu preşedintelui celui de-al doilea partid - ca mărime - din Parlament, şi dacă acesta eşuează, preşedintelui celui de-al treilea partid – ca mărime - din Parlament. Fiecare mandat exploratoriu are o durată de 3 zile. Dacă toate mandatele exploratorii se dovedesc a fi lipsite de succes, Preşedintele Republicii convoacă toţi preşedinţii de partide şi, dacă se confirmă imposibilitatea formării unui Cabinet care să se bucure de încrederea Parlamentului, acesta încearcă să formeze un Cabinet format din toate partidele parlamentare în scopul organizării de alegeri parlamentare. În caz de eşec, Preşedintele încredinţează Preşedintelui Curţii Supreme Administrative sau al Curţii Supreme Civile sau Penale sau al Curţii de Conturi sarcina formării unui Cabinet, acceptat într-o măsură cât mai mare, pentru a organiza alegerile şi dizolvă Parlamentul. 
4. În cazurile în care mandatul de a forma Cabinetul sau mandatul exploratoriu este atribuit în conformitate cu alineatele de mai sus, dacă partidul nu are lider sau preşedinte, sau dacă liderul sau preşedintele nu a fost ales în Parlament, Preşedintele Republicii atribuie mandatul persoanei propuse de grupul parlamentar al partidului. Propunerea de atribuire a mandatului se face în termen de 3 zile de la data la care Preşedintele sau Vicepreşedintele Parlamentului  comunică Preşedintelui Republicii numărul de mandate deţinute de fiecare partid parlamentar; comunicarea se face anterior încredinţării oricărui mandat. 

Clauză interpretativă:

În ceea ce priveşte mandatele exploratorii, în cazul în care partidele obţin un număr egal de mandate parlamentare, se consideră a fi pe primul loc partidul care a obţinut la alegeri cele mai multe voturi. Conform Regulamentului Parlamentului, un partid nou (recent format) cu grup parlamentar urmează după un partid mai vechi care a obţinut un număr egal de mandate. În ambele cazuri, mandatele exploratorii pot fi atribuite unui număr maxim de 4 partide.

Art. 38

1. În cazul în care Cabinetul demisionează sau dacă Parlamentul îi retrage încrederea în condiţiile art.84, Preşedintele îl revocă. Prin analogie, în aceste cazuri, au aplicabilitate prevederile alin.2, 3 şi 4 ale art.37.
Dacă Prim-ministrul Cabinetului demisionar este liderul sau preşedintele partidului cu majoritate parlamentară absolută se aplică, prin analogie, dispoziţiile art.37, alin.3, litera c. 
2. Dacă Primul-ministru demisionează, decedează sau se află în incapacitate de a-şi exercita funcţia din motive de sănătate, Preşedintele Republicii numeşte în funcţia de Prim-ministru persoana propusă de grupul parlamentar al partidului din care face parte fostul Prim-ministru, cu condiţia ca acesta să deţină majoritate parlamentară absolută. Propunerea se prezintă în cel târziu 3 zile de la data demisiei sau decesului Primului-ministru sau a constatării incapacităţii de exercitare a funcţiei. În cazul în care niciun partid politic nu deţine majoritate absolută în Parlament, se aplică, prin analogie, paragraful 4, urmat de secţiunea 2 din paragraful 2 şi paragraful 3 ale articolului precedent. 

Incapacitatea Primului-ministru de a-şi exercita funcţiile din motive de sănătate se constată de către Parlament printr-o hotărâre specială, adoptată cu majoritatea absolută a numărului total de parlamentari, pe baza propunerii grupului parlamentar al partidului din care face parte Primul-ministru, cu condiţia ca acesta să deţină majoritate parlamentară absolută. În orice alt caz, propunerea se prezintă de minimum 2/5 din numărul total al parlamentarilor.

Până la numirea noului Prim-ministru, funcţiile acestuia se exercită de Viceprim- ministrul sau ministrul care urmează acestuia în ordine ierarhică.

Clauză interpretativă

Prevederea de la alin.2 se aplică şi în cazul înlocuirii Preşedintelui, conform dispoziţiilor art.34.

Art.39

Abrogat. 

Art. 40

1. Preşedintele Republicii convoacă Parlamentul în sesiune ordinară o dată pe an, conform art.64, alin.1 şi în sesiune extraordinară ori de câte ori consideră că este necesar şi declară, personal sau prin intermediul Primului-ministru, începerea şi încheierea fiecărei sesiuni parlamentare.
2. Preşedintele Republicii poate suspenda o sesiune parlamentară o singură dată, fie prin amânarea începerii sesiunii, fie prin întreruperea acesteia. 
3. Suspendarea unei sesiuni nu poate depăşi 30 de zile şi nici nu poate fi repetată în cursul aceleiaşi sesiuni fără acordul Parlamentului.

Art.41

1. Preşedintele Republicii poate dizolva Parlamentul dacă două Guverne au demisionat sau dacă au fost demise de Parlament şi membrii acestuia nu au asigurat stabilitatea guvernamentală. Alegerile se organizează de Guvernul care se bucură de încrederea Parlamentului care va fi dizolvat. În toate celelalte cazuri, se aplică, prin analogie, secţiunea 3, alin.3 al art.37.
2. Preşedintele Republicii dizolvă Parlamentul la propunerea Cabinetului care a obţinut votul de încredere, în scopul reînnoirii mandatului popular pentru a soluţiona o problemă naţională cu o importanţă excepţională. Dizolvarea, în acelaşi scop, a noului Parlament, este exclusă. 
3. Decretul privind dizolvarea Parlamentului, contrasemnat, în cazul prevăzut la paragraful precedent, de Cabinet, trebuie să prevadă convocarea alegerilor în termen de 30 de zile şi convocarea noului Parlament în 30 de zile de la data alegerilor. 
4. Parlamentul ales după dizolvarea vechiului Parlament nu poate fi dizolvat înainte de expirarea unui an de la data sesiunii de deschidere, cu excepţia cazurilor prevăzute de art.37, alin.3 şi de alin.1 al  prezentului articol.
5. Dizolvarea Parlamentului este obligatorie în cazul prevăzut la art.32, alin.4.

Clauză interpretativă:

În toate cazurile şi fără nici o excepţie, decretul privind dizolvarea Parlamentului trebuie să prevadă convocarea alegerilor care urmează a avea loc în 30 de zile şi convocarea noului Parlament în 30 de zile de la data alegerilor. 

Art. 42

1. Preşedintele Republicii promulgă şi dispune publicarea legilor adoptate de Parlament în termen de o lună de la votarea acestora. În acest termen, Preşedintele Republicii are posibilitatea de a retrimite Parlamentului o lege adoptată, menţionând motivele retrimiterii.

2. Legea retrimisă Parlamentului de către Preşedintele Republicii se prezintă plenului şi, dacă este adoptată din nou cu majoritatea absolută a tuturor membrilor, conform procedurii prevăzute la art.76, alin.2, Preşedintele Republicii este obligat să o promulge şi să o publice în termen de 10 zile de la data desfăşurării celui de-al doilea vot. 
Art.43. 

1. Preşedintele Republicii emite decretele necesare aplicării legilor; niciodată acesta nu poate suspenda aplicarea legilor şi nici scuti pe nimeni de aplicarea acestora.
2. Este permisă emiterea de decrete generale de reglementare, în baza şi în limitele delegării speciale acordate prin lege, la propunerea ministrului competent. Delegarea emiterii actelor de reglementare de către alte organe administrative este permisă în cazurile privind reglementarea unor aspecte specifice sau a unor probleme de interes local sau de natură tehnică detaliată.

3. Abrogat.
4. În baza legilor adoptate de plenul Parlamentului, delegarea poate fi acordată pentru emiterea de decrete generale de reglementare a unor aspecte specificate într-un cadru extins. Aceste legi stabilesc principiile generale şi directivele reglementării, precum şi limitele perioadei de exercitare a delegării.

 5. Aspectele care, potrivit art.72, alin.2, intră în competenţa plenului Parlamentului nu pot face obiect al delegării prevăzute la alineatul precedent.

Art. 44

1. În circumstanţe extraordinare, de necesitate urgentă şi neprevăzută, Preşedintele Republicii poate emite, la propunerea Cabinetului, acte cu conţinut legislativ. Conform art.72, alin.1, aceste acte se prezintă Parlamentului pentru ratificare, în termen de 40 de zile de la emitere sau 40 de zile de la convocarea sesiunii parlamentare. Dacă nu sunt prezentate Parlamentului în acest termen sau dacă nu sunt ratificate de Parlament în termen de 3 luni de la prezentare, actele în cauză  ies din vigoare. 

2. Prin decret, Preşedintele Republicii convoacă referendumul asupra unor probleme de importanţă naţională crucială, conform rezoluţiei votate de majoritatea absolută a membrilor Parlamentului, în baza propunerii Cabinetului. Referendumul asupra legilor adoptate de Parlament care reglementează probleme sociale importante, cu excepţia problemelor fiscale, se convoacă prin decret de Preşedintele Republicii, dacă acest lucru se aprobă de 3/5 din numărul total al parlamentarilor, în baza propunerii prezentate de 2/5 din numărul total al parlamentarilor, conform prevederilor Regulamentului Parlamentului, ale legii şi ale prezentului paragraf. În cursul unei legislaturi pot fi prezentate numai două propuneri de convocare a referendumului. Dacă legea este votată, limita de timp prevăzută la art.42, alin.1 se calculează de la data desfăşurării referendumului.
3. În circumstanţe excepţionale, Preşedintele Republicii poate adresa mesaje poporului, cu consimţământul Primului-ministru. Mesajele trebuie contrasemnate de Primul-ministru şi publicate în Gazeta Guvernului. 

Art. 45

Preşedintele Republicii este Comandantul Şef al Forţelor Armate Naţionale, a căror comandă este exercitată de Guvern, conform legii. În condiţiile prevăzute de lege, Preşedintele acordă grade militare. 

Art. 46

1. Preşedintele Republicii numeşte şi revocă funcţionari publici în conformitate cu legea, cu excepţia cazurilor prevăzute de lege.
2. Preşedintele Republicii conferă decoraţiile stabilite în conformitate cu prevederile legii relevante. 

Art. 47

1. Pe baza recomandării ministrului justiţiei şi după consultarea unui consiliu format în majoritate din judecători, Preşedintele Republicii are dreptul de a graţia, comuta sau reduce pedepsele pronunţate de tribunale şi de a revoca toate consecinţe legale ale hotărârilor pronunţate şi executatey.
2. Cu acordul Parlamentului, Preşedintele are dreptul de a graţia un ministru condamnat în conformitate cu art.86.

 
3. Amnistierea poate fi acordată numai pentru infracţiuni politice, prin lege adoptată de plenul Parlamentului cu o majoritate de 3/5 din numărul total al parlamentarilor. 

4. Nu se acordă amnistiere pentru infracţiunile comune, nici chiar prin lege. 

Art. 48

1. În caz de război sau de mobilizare din cauza unor pericole externe sau a unei ameninţări iminente împotriva siguranţei naţionale, ca şi în cazul unei lovituri armate de stat având ca scop înlăturarea regimului democratic, la propunerea Cabinetului,  Parlamentul emite o rezoluţie prin care instituie starea de asediu pe întreg teritoriul statului sau în anumite părţi ale acestuia, stabileşte tribunale extraordinare şi suspendă aplicarea prevederilor art.5, alin.4, 6, 8, 9, 12 (alin.1-4), 14, 19, 22 (alin.3), 23, 96 (alin.4) şi  97, în totalitate sau parţial. Preşedintele Republicii dispune publicarea rezoluţiei Parlamentului. 

Rezoluţia Parlamentului prevede durata efectelor măsurilor impuse, care nu poate depăşi 15 zile. 

2. Dacă Parlamentul nu este în sesiune sau dacă, din motive obiective, nu poate fi convocat la timp, măsurile menţionate la alineatul precedent sunt luate prin decret prezidenţial emis la propunerea Cabinetului. Cabinetul prezintă decretul la Parlament, pentru aprobare, imediat ce convocarea devine posibilă, chiar şi atunci când legislatura s-a încheiat sau Parlamentul a fost dizolvat, dar, în orice caz, nu mai târziu de 15 zile de la emitere. 

3. Durata măsurilor menţionate la alineatele precedente poate fi prelungită la fiecare 15 zile, numai pe baza rezoluţiei adoptate de Parlament, care trebuie convocat indiferent dacă mandatul acestuia s-a încheiat sau dacă Parlamentul a fost dizolvat.

4. Măsurile specificate la alineatele precedente se anulează ipso jure la expirarea perioadelor prevăzute la alin.1, 2 şi 3, cu condiţia ca acestea să nu fie prelungite prin rezoluţie a Parlamentului şi, în orice caz, la încheierea războiului, dacă războiul a constituit motivul impunerii măsurilor.

5. Din momentul intrării în vigoare a măsurilor menţionate la alineatele precedente, la propunerea Cabinetului, Preşedintele Republicii poate emite acte cu conţinut legislativ pentru a soluţiona situaţii urgente sau pentru a repune în funcţiune, cât de curând posibil, instituţiile constituţionale. Aceste acte se prezintă Parlamentului, spre ratificare, în termen de 15 zile de la emitere sau de la convocarea sesiunii parlamentare. Dacă nu sunt supuse Parlamentului în termenele menţionate sau dacă nu sunt aprobate în 15 zile de la prezentare, actele ies din vigoare. Legea privind starea de asediu nu poate fi modificată pe durata aplicării. 
6. Rezoluţiile Parlamentului prevăzute la alin. 2 şi 3 se adoptă cu majoritatea voturilor numărului total al parlamentarilor, iar rezoluţia menţionată la alin.1 de o majoritate de 3/5 din numărul total al parlamentarilor.  Parlamentul trebuie să hotărască asupra acestor probleme într-o singură şedinţă. 
7. Pe toată durata aplicării măsurilor privind starea de urgenţă luate în conformitate cu prezentul articol, prevederile articolelor 61 şi 62 din Constituţie se aplică ipso jure indiferent dacă Parlamentul a fost dizolvat sau dacă mandatul acestuia s-a încheiat. 

Art. 49

1. Preşedintele Republicii nu răspunde niciodată pentru actele îndeplinite în exercitarea funcţiilor, cu excepţia cazului de înaltă trădare sau de încălcare cu intenţie a Constituţiei. Pentru acţiunile care nu au legătură cu exercitarea funcţiilor, urmărirea se suspendă până la expirarea mandatului prezidenţial.
2. Propunerea de punere sub acuzare a Preşedintelui Republicii se prezintă Parlamentului, semnată de minimum 1/3 din numărul parlamentarilor şi se adoptă, prin rezoluţie, cu o majoritate de 2/3 din numărul total al parlamentarilor.
 
3. Dacă propunerea este adoptată, Preşedintele Republicii este trimis în judecată în faţa Curţii prevăzute la art.86, dispoziţiile acestui articol având aplicabilitate. 
4. Din momentul trimiterii în judecată, Preşedintele Republicii nu mai exercită funcţiile prezidenţiale şi este înlocuit în conformitate cu prevederile art.34. Dacă mandatul nu a expirat, acesta îşi reia funcţiile la data emiterii hotărârii de achitare pronunţată de Curtea prevăzută la art.86.
5. Implementarea prevederilor prezentului articol se face prin lege adoptată de Parlament în şedinţă plenară.

Art. 50

Preşedintele Republicii deţine numai prerogativele prevăzute explicit de Constituţie şi de legile specifice.”

10. IRLANDA 

Constituţie

Articolele 12-14

“Art. 12

1. 

Preşedintele Irlandei, denumit în continuare Preşedintele, este conducătorul tuturor persoanelor din stat şi exercită şi îndeplineşte competenţele şi funcţiile conferite Preşedintelui de Constituţie şi de lege.

2. 

1° Preşedintele este ales prin vot direct de către popor.

2° Orice cetăţean care are drept de vot la alegerile pentru membrii Camerei Deputaţilor are dreptul de a vota la alegerile prezidenţiale.

3° Votul este secret şi are la bază sistemul reprezentării proporţionale cu vot unic transferabil. 

3. 

1° Preşedintele are un mandat de 7 ani de la data preluării funcţiei, cu excepţia cazului în care înainte de expirarea mandatului, acesta decedează, demisionează sau este demis din funcţie, sau devine permanent incapabil, fapt care se constată de Curtea Supremă compusă din minimum 5 judecători. 

2° Persoana care deţine sau a deţinut funcţia de Preşedinte este eligibilă pentru realegerea în această funcţie o dată şi numai o dată.

3° Alegerile pentru funcţia de Preşedinte se desfăşoară nu mai târziu decât şi nu mai devreme de 60 de zile înainte de data expirării mandatului Preşedintelui în exerciţiu, iar în cazul demiterii din funcţie ori al decesului, demisiei sau incapacităţii permanente stabilite conform celor prevăzute mai sus (apărută anterior sau după preluarea funcţiei), alegerile pentru funcţia de Preşedinte se desfăşoară în termen de 60 de zile de la apariţia evenimentului.

4.  

1° Orice cetăţean care a împlinit vârsta de 35 de ani este eligibil pentru a fi ales în funcţia de Preşedinte.

2° Fiecare candidat la alegeri, cu excepţia unui fost Preşedinte sau al Preşedintelui care se retrage, trebuie nominalizat de:

i. minimum 20 de persoane, fiecare dintre acestea având calitatea de membru al unei Camere a Parlamentului, sau

ii. cel puţin 4 consilii ale comitatelor administrative (inclusive Comitatul Boroughs), conform legii.

3° Nicio persoană şi niciun astfel de consiliu nu are dreptul de a nominaliza, pentru aceleaşi alegeri, mai mult de un candidat.
4° Foştii Preşedinţi sau Preşedinţii care se retrag din funcţie pot deveni candidaţi prin autonominalizare.

5° Dacă pentru funcţia de Preşedinte este nominalizat numai un singur candidat, nu este necesar să se procedeze la vot pentru alegerea acestuia.

5. 

În conformitate cu prevederile acestui articol, alegerile pentru funcţia de Preşedinte se reglementează prin lege. 

6. 
1° Preşedintele nu poate fi membru al niciunei Camere a Parlamentului. 

2° Dacă un membru al unei Camere a Parlamentului este ales în funcţia de Preşedinte, se consideră că mandatul în Camera respectivă a devenit vacant.

3° Preşedintele nu trebuie să deţină nicio funcţie sau poziţie remunerată.
7. 

Primul preşedinte îşi preia funcţia cât mai curând posibil după alegere, şi, orice Preşedinte ulterior ales îşi preia funcţia în ziua următoarei datei de expirare a mandatului predecesorului sau cât mai curând posibil după aceasta sau, în cazul revocării din funcţie, decesului, demisiei sau incapacităţii permanente stabilite conform celor prevăzute la secţiunea 3, cât mai curând posibil după alegere. 

8. 

Preşedintele îşi preia funcţia după rostirea şi semnarea, în mod public, în prezenţa membrilor ambelor Camere ale Parlamentului, a judecătorilor Curţii Supreme şi ai Înaltei Curţi, a altor persoane publice, a următoarei declaraţii:

“În faţa atotputernicului Dumnezeu, promit în mod solemn şi sincer şi declar că voi menţine Constituţia Irlandei şi voi respecta legile, că îmi voi îndeplini îndatoririle cu credinţă şi conştiinciozitate în conformitate cu Constituţia şi cu legea, şi că îmi voi pune toate puterile în serviciul şi pentru bunăstarea poporului Irlandei. Dumnezeu să mă călăuzească şi să mă ajute.”

9. 

Pe durata mandatului, Preşedintele părăseşte statul numai cu acordul Guvernului.

10.  

1° Preşedintele poate fi pus sub acuzare pentru o abatere care a fost declarată.

2° Acuzaţia se formulează de una din Camerele Parlamentului, conform şi corespunzător prevederilor acestei secţiuni.

3° Conform acestei secţiuni, propunerea uneia din Camerele Parlamentului de punere sub acuzare a Preşedintelui nu poate fi susţinută în absenţa unei moţiuni scrise, semnată de minimum 30 de membri ai Camerei respective. 

4° Niciuna din Camerele Parlamentului nu poate adopta o astfel de propunere dacă moţiunea nu este sprijinită de minimum 2/3 din numărul total al membrilor acesteia.

5° În cazul în care acuzaţia a fost formulată de una din Camerele  Parlamentului, cealaltă Camera cercetează sau dispune cercetarea acuzaţiei.

6° Preşedintele are dreptul de a apărea şi de a fi reprezentat în cadrul procedurii de cercetare a acuzaţiei.

7° În cazul în care, urmare a cercetării efectuate, se adoptă o rezoluţie, cu o majoritate de minimum 2/3 din numărul total al membrilor Camerei care a cercetat sau a dispus cercetarea acuzaţiei, prin care se constată că acuzaţia formulată împotriva Preşedintelui este fondată şi că abaterea care a făcut subiectul acuzaţiei face ca Preşedintele să fie nepotrivit pentru continuarea exercitării mandatului, rezoluţia are ca efect revocarea Preşedintelui. 

11. 

1° Preşedintele are reşedinţa oficială în sau lângă oraşul Dublin.

2° Preşedintele primeşte remuneraţia şi indemnizaţiile prevăzute de lege.

3° Pe durata mandatului, remuneraţia şi indemnizaţiile Preşedintelui nu pot fi diminuate.  

Art. 13

1. 

1° La propunerea Camerei Deputaţilor, Preşedintele numeşte Primul-ministru, care este şeful Guvernului. 

2° La propunerea Primului-ministru, aprobată în prealabil de Camera Deputaţilor, Preşedintele  numeşte membrii  Guvernului.

3° La recomandarea Primului-ministru, Preşedintele acceptă demisia sau încheierea mandatului oricărui membru al Guvernului.

2. 
1° La recomandarea Primului-ministru, Preşedintele convoacă şi dizolvă Camera Deputaţilor. 

2° Preşedintele are dreptul de a refuza dizolvarea Camerei Deputaţilor propusă de un Prim-ministru care nu se mai bucură de sprijinul majorităţii în Camera Deputaţilor. 

3° Preşedintele poate convoca oricând o şedinţă a unei Camere sau a ambelor Camere ale Parlamentului, după consultarea Consiliului de Stat.

3. 

1° Pentru a deveni lege, orice proiect de lege adoptat sau considerat a fi fost adoptat de ambele Camere ale Parlamentului necesită semnătura Preşedintelui.
2° Preşedintele promulgă toate legile adoptate de Parlament.

4. Preşedintele este Comandantul Suprem al Forţelor Armate.

5. 
1° Exercitarea conducerii supreme a Forţelor Armate se reglementează prin lege.

2° Ofiţerii comandanţi ai Forţelor Armate sunt desemnaţi de Preşedinte.

6. Preşedintele are dreptul de a graţia şi competenţa de a comuta sau reduce pedeapsa pronunţată de orice tribunal cu jurisdicţie penală; legea poate conferi şi altor autorităţi competenţa de a comuta sau reduce o astfel de pedeapsă.

7. 

1° După consultarea Consiliului de Stat, Preşedintele poate adresa Camerelor Parlamentului mesaje sau declaraţii asupra subiectelor de importanţă naţională sau publică.

2° După consultarea Consiliului de Stat, Preşedintele poate adresa naţiunii, în orice moment, un mesaj asupra unui astfel de subiect.

3° Orice astfel de mesaj sau declaraţie trebuie să fi primit, în prealabil, aprobarea Guvernului.

8. 
1° Preşedintele nu răspunde în faţa Camerelor Parlamentului sau a instanţelor judecătoreşti pentru exercitarea şi îndeplinirea competenţelor şi funcţiilor mandatului sau pentru acţiunile realizate sau care urmează a fi realizate în exercitarea şi îndeplinirea competenţelor şi funcţiilor sale.
2° Conduita Preşedintelui poate fi supusă examinării oricărei Camere a Parlamentului în scopul prevăzut la secţiunea 10 a art.12 din Constituţie, sau a oricărei curţi, tribunal sau organism numit sau desemnat de oricare Cameră a Parlamentului pentru a cerceta o acuzaţie conform secţiunii 10 a articolului menţionat.

9. Preşedintele îşi exercită competenţele şi funcţiile conferite de Constituţie numai la propunerea Guvernului, cu excepţia cazurilor în care, conform Constituţiei, acesta are dreptul de a acţiona independent sau după consultarea sau colaborarea cu Consiliul de Stat, la recomandarea, propunerea sau primirea unei comunicări din partea oricărei alte persoane sau organism.

 10. Cu respectarea Constituţiei, Preşedintelui îi pot fi conferite competenţe şi funcţii suplimentare prin lege.

11. Orice competenţă sau funcţie conferită Preşedintelui prin lege poate fi exercitată sau îndeplinită numai la propunerea Guvernului. 

Art. 14

1. În cazul absenţei Preşedintelui, al incapacităţii temporare, al incapacităţii permanente a acestuia stabilită în conformitate cu secţiunea 3 a art.12, în cazul decesului, demisiei, revocării sau neîndeplinirii competenţelor şi funcţiilor mandatului sau a unora dintre acestea sau ori de câte ori funcţia de Preşedinte devine vacantă, competenţele şi funcţiile conferite Preşedintelui de către sau conform acestei Constituţii se exercită şi se îndeplinesc de o Comisie constituită conform secţiunii 2 a prezentului articol.

2. 

1° Comisia este formată din Preşedintele Curţii Supreme (Chief Justice), Preşedintele Camerei Deputaţilor şi Preşedintele Senatului.

2° Preşedintele Înaltei Curţi devine membru al Comisiei în locul Preşedintelui Curţii Supreme ori de câte ori funcţia de Preşedinte al Curţii Supreme este vacantă sau în cazul în care Preşedintele Curţii Supreme se află în imposibilitatea de a-şi  îndeplini funcţiile.

3° Vicepreşedintele Camerei Deputaţilor devine membru al Comisiei în locul Preşedintelui Camerei Deputaţilor ori de câte ori funcţia de Preşedinte al Camerei Deputaţilor este vacantă sau în cazul în care Preşedintele se află în imposibilitate de a-şi îndeplini funcţiile.

4° Vicepreşedintele Senatului devine membru al Comisiei în locul Preşedintelui Senatului ori de câte ori funcţia de Preşedinte al Senatului este vacantă sau în cazul în care Preşedintele se află în imposibilitate de a-şi îndeplini funcţiile.

3. Comisia îşi poate desfăşura activitatea cu numai doi membri şi poate acţiona indiferent de vacantarea unei funcţii de membru.

4. Cu votul majoritar al membrilor săi, Consiliul de Stat poate stabili  ca o astfel de prevedere să le fie aplicabilă în exercitarea şi îndeplinirea competenţelor şi funcţiilor conferite Preşedintelui de către sau conform acestei Constituţii în orice împrejurare care nu este reglementată de prevederile anterioare ale acestui articol.

5.  

1° Prevederile Constituţiei referitoare la exercitarea şi îndeplinirea de către Preşedinte a competenţelor şi funcţiilor conferite de către sau conform Constituţiei se aplică, conform prevederilor subsecvente ale acestei secţiuni, pentru exercitarea şi îndeplinirea competenţelor şi funcţiilor menţionate în acest  articol. 

2° În cazul în care Preşedintele nu reuşeşte să exercite sau să îndeplinească o competenţă sau funcţie pe care, conform Constituţiei, are obligaţia de a o exercita sau îndeplini într-un anumit termen, competenţa sau funcţia în cauză se  exercită sau se îndeplineşte în condiţiile acestui articol, cât mai curând posibil după expirarea termenului menţionat. 

11. ITALIA

Constituţie

Articolele 83 – 91

“Art. 83

Preşedintele Republicii este ales de către Parlament în şedinţa comună a membrilor acestuia.

 La alegeri participă trei delegaţi din fiecare Regiune, aleşi de Consiliul regional în aşa fel încât reprezentarea minorităţilor să fie asigurată. Regiunea Val d'Aoste are un singur delegat. 

Preşedintele Republicii este ales prin vot secret, de o majoritate de 2/3 din numărul total al parlamentarilor. După al treilea tur de scrutin, este suficientă majoritatea absolută.

Art. 84

Poate fi ales în funcţia de Preşedinte al Republicii orice cetăţean care a împlinit vârsta de 50 de ani şi care are exerciţiul drepturilor civile şi politice. 

Funcţia de Preşedinte al Republicii este incompatibilă cu orice altă funcţie. Remunerarea şi drepturile financiare ale Preşedintelui se stabilesc  prin lege. 

Art.85

Preşedintele Republicii este ales pentru un mandat de 7 ani. 

Cu 30 de zile înainte de expirarea mandatului (Preşedintelui în exerciţiu), Preşedintele Camerei Deputaţilor convoacă şedinţa comună a Parlamentului şi delegaţii regionali pentru a alege noul Preşedinte al Republicii. 

În cazul în care Camerele sunt dizolvate sau dacă au trecut cel puţin 3 luni de la dizolvare, alegerea Preşedintelui are loc termen de 15 zile de la şedinţa Camerelor nou alese. În această perioadă, se prelungeşte mandatul Preşedintelui în exerciţiu.

Art. 86

În cazurile în care Preşedintele Republicii se află în imposibilitatea de a-şi exercita funcţiile, acestea sunt exercitate de Preşedintele Senatului. 

În caz de imposibilitate permanentă, deces sau demisie a Preşedintelui Republicii, Preşedintele Camerei Deputaţilor convoacă alegerea noului Preşedinte al Republicii în termen de 15 zile, sub rezerva unui termen mai mare în cazul în care Camerele sunt dizolvate sau dacă termenul până la dizolvare este mai mic de 3 luni.

Art. 87

Preşedintele Republicii este şeful statului şi reprezintă unitatea naţională. 

Acesta poate transmite mesaje Camerelor.

Preşedintele: 
- autorizează depunerea la Camere a proiectelor de lege iniţiate de Guvern; 
- promulgă legile şi semnează decretele cu putere de lege, precum şi regulamentele; 
- în cazurile prevăzute de Constituţie, convoacă referendumul popular; 
- numeşte, în cazurile prevăzute de lege, oficialii statului; 
- acreditează şi primeşte reprezentanţii diplomatici, ratifică tratatele internaţionale după aprobarea acestora, când este necesar, de către Camere.

Preşedintele este comandantul forţelor armate, prezidează Consiliul Suprem de Apărare constituit conform legii, declară starea de război conform hotărârii Camerelor. 

Este Preşedintele Consiliului Superior al Magistraturii. 

Poate acorda graţierea şi poate comuta pedepse.

Preşedintele conferă decoraţii onorifice ale Republicii. 

Art. 88

Preşedintele Republicii, după audierea Preşedinţilor Camerelor, poate dizolva Parlamentul sau una din Camere. 

Preşedintele nu poate exercita acest drept în ultimele 6 luni ale mandatului prezidenţial, cu excepţia cazului în care această perioadă coincide în totalitate sau parţial cu ultimele 6 luni ale legislaturii. 

Art. 89

Niciun act al Preşedintelui Republicii nu este valabil dacă nu este contrasemnat de miniştrii care l-au propus şi care îşi asumă responsabilitatea. 

Actele cu putere legislativă şi cele stabilite prin lege sunt contrasemnate şi de Preşedintele Consiliului de Miniştri. 

Art. 90

Preşedintele Republicii nu răspunde pentru actele îndeplinite în timpul exercitării funcţiei prezidenţiale, cu excepţia cazurilor de înaltă trădare sau de încălcare a Constituţiei. 
În aceste cazuri, Preşedintele poate fi pus sub acuzare de către Parlamentul reunit în şedinţă comună, cu majoritate absolută de voturi. 

Art. 91

Înaintea preluării funcţiei, în faţa Parlamentului reunit în şedinţă comună,  Preşedintele Republicii depune jurământul de credinţă faţă de Republică şi jură să respecte Constituţia.”

12. LETONIA

Constituţie

Articolele 35 - 54

Art. 35 

Parlamentul alege Preşedintele pentru un mandat de 4 ani.

Art. 36

Preşedintele este ales prin vot secret cu majoritatea de voturi a minimum 51 de membri ai Parlamentului.

Art. 37

Orice persoană care se bucură de drepturile depline de cetăţenie şi care a împlinit vârsta de 40 de ani poate fi aleasă Preşedinte. O persoană cu dublă cetăţenie nu poate fi aleasă în funcţia de Preşedinte.

Art. 38

Funcţia de Preşedinte este incompatibilă cu orice altă funcţie. Dacă persoana aleasă în funcţia de Preşedinte este membru al Parlamentului, aceasta trebuie să-şi depună mandatul de membru al Parlamentului.

Art. 39

Aceeaşi persoană nu poate deţine funcţia de Preşedinte pentru o perioadă mai mare de 8 ani consecutiv.

Art. 40 

La preluarea funcţiei, în cadrul şedinţei Parlamentului, Preşedintele depune următorul jurământ solemn:

“Jur să îmi dedic întreaga activitate bunăstării poporului Letoniei. Voi face tot ce îmi stă în putinţă să promovez prosperitatea Republicii Letonia şi a locuitorilor săi. Voi respecta cu sfinţenie Constituţia Letoniei şi legile statului. Voi acţiona corect faţă de toţi oamenii şi îmi voi îndeplini atribuţiile cu conştiinciozitate.”

Art. 41

Preşedintele reprezintă statul în relaţiile internaţionale, numeşte reprezentanţii diplomatici ai Letoniei şi primeşte reprezentanţii diplomatici ai altor state. Preşedintele implementează hotărârile Parlamentului referitoare la ratificarea acordurilor internaţionale.

Art. 42
Preşedintele este Comandantul Şef al Forţelor Armate ale Letoniei.

În timp de război, Preşedintele numeşte Comandantul Suprem.

Art. 43 

Preşedintele declară război pe baza hotărârii Parlamentului.

Art. 44 

Preşedintele are dreptul de a lua toate măsurile necesare pentru apărarea militară a statului dacă un alt stat declară război Letoniei sau dacă un inamic îi încalcă graniţele. Concomitent şi fără întârziere, Preşedintele convoacă Parlamentul care hotărăşte asupra declarării şi începerii războiului.

Art. 45

Preşedintele are dreptul de graţiere a infractorilor condamnaţi prin hotărâre judecătorească definitivă. Măsura în care şi procedurile de exercitare ale acestui drept se stabilesc prin lege specială. Parlamentul acordă amnistierea.

Art. 46

Preşedintele are dreptul de a convoca şi de a prezida şedinţele extraordinare ale Cabinetului şi de a stabili ordinea de zi a acestor şedinţe.

Art. 47

Preşedintele are drept de iniţiativă legislativă.

Art. 48 

Preşedintele are dreptul de a propune dizolvarea Parlamentului. Pe baza acestei propuneri, se organizează un referendum naţional. Dacă la referendum peste jumătate din voturile exprimate sunt în favoarea dizolvării, Parlamentul se consideră dizolvat, se convoacă noi alegeri, care se organizează în cel târziu 2 luni de la data dizolvării Parlamentului.

Art. 49 

Dacă Parlamentul a fost dizolvat sau suspendat, mandatul membrilor Parlamentului continuă până la convocarea Parlamentului nou ales, însă fostul Parlament îşi poate desfăşura şedinţele numai la solicitarea Preşedintelui. Preşedintele stabileşte ordinea de zi a acestor şedinţe ale Parlamentului. Noile alegeri se desfăşoară nu mai devreme de o lună şi nu mai târziu de două luni de la data suspendării Parlamentului. 

Art. 50

Dacă la referendum peste jumătate din voturi sunt exprimate împotriva dizolvării Parlamentului, se consideră că Preşedintele este demis, iar Parlamentul alege un nou Preşedinte pentru continuarea mandatului Preşedintelui demis.

Art. 51

La propunerea a minimum ½ din numărul total al parlamentarilor, Parlamentul poate decide, în şedinţă secretă şi cu o majoritate de minimum 2/3 din numărul total al membrilor, demiterea Preşedintelui. 

Art. 52

Dacă Preşedintele demisionează, decedează sau este revocat din funcţie înainte de expirarea mandatului, Preşedintele Parlamentului preia atribuţiile Preşedintelui până la alegerea noului Preşedinte de către Parlament. În mod similar, Preşedintele Parlamentului preia atribuţiile Preşedintelui în cazul în care acesta lipseşte din ţară sau când, din orice alte motive, se află în imposibilitatea de a-şi îndeplini atribuţiile. 

Art. 53

Preşedintele nu răspunde politic pentru exercitarea atribuţiilor prezidenţiale. Toate ordinele Preşedintelui sunt semnate şi de Primul ministru sau de ministrul de resort, care, cu excepţia cazurilor prevăzute la articolele 48 şi 56, îşi asumă întreaga responsabilitate pentru acestea.

Art. 54

Preşedintele poate răspunde penal, dacă Parlamentul aprobă acest lucru cu o majoritate de minimum 2/3.”
13. LITUANIA

Constituţie

Articolele 77 – 90

„Art. 77

Preşedintele Republicii este şeful statului. 
Acesta reprezintă statul Lituania şi îndeplineşte orice atribuţie prevăzută de Constituţie şi de legi.

Art. 78

Poate fi ales Preşedinte al Republicii orice cetăţean lituanian prin descendenţă, care a trăit în Lituania cel puţin în ultimii 3 ani, care a împlinit vârsta de 40 de ani anterior datei alegerilor şi care poate fi ales ca membru al Parlamentului.  
Preşedintele Republicii este ales de cetăţenii Republicii Lituania pentru un mandat de 5 ani, prin vot universal, egal şi direct şi secret.

O persoană nu poate fi aleasă în funcţia de Preşedinte al Republicii pentru mai mult de 2 mandate consecutive.

Art. 79

Orice cetăţean al Republicii Lituania are îndeplineşte condiţiile prevăzute la primul paragraf al art.78 şi care a adunat minimum 20.000 de semnături ale alegătorilor poate fi înregistrat ca şi candidat prezidenţial. 
Numărul candidaţilor la funcţia de Preşedinte al Republicii nu este limitat. 
Art. 80

Alegerile pentru funcţia de Preşedinte al Republicii se organizează în ultima duminică a celor două luni anterioare expirării mandatului Preşedintelui în exerciţiu.
Art. 81

Candidatul la funcţia de Preşedinte al  Republicii care, în primul tur de scrutin la care a participat minimum jumătate din numărul alegătorilor, a obţinut voturile a peste jumătate din numărul alegătorilor participanţi la alegeri, se consideră ales. Dacă la alegeri au participat mai puţin de jumătate din numărul total al alegătorilor, candidatul care obţine cel mai mare număr de voturi, dar nu mai puţin de 1/3 din voturile exprimate de toţi alegătorii participanţi, se consideră ales. 
Dacă, în primul tur de scrutin, niciun candidat nu obţine numărul necesar de voturi, după două săptămâni, votul se repetă pentru primii doi candidaţi care au obţinut cel mai mare număr de voturi. Se consideră ales candidatul care a obţinut cel mai mare număr de voturi. 
Dacă la primul tur de scrutin participă numai doi candidaţi şi niciunul nu obţine numărul necesar de voturi, se organizează o nouă alegere.  

Art. 82

Preşedintele ales al Republicii îşi preia funcţia în ziua imediat următoare expirării mandatului Preşedintelui în exerciţiu al Republicii, după ce, la Vilnius, în prezenţa reprezentanţilor naţiunii membri ai Parlamentului, depune jurământul către naţiune prin care se angajează să fie credincios Republicii Lituania şi Constituţiei, să îşi îndeplinească cu conştiinciozitate atribuţiile prezidenţiale şi să dovedească imparţialitate faţă de toţi cetăţenii. 
Acelaşi jurământ se depune şi de Preşedintele reales al Republicii.

Actul de depunere a jurământului Preşedintelui Republicii se semnează de către acesta şi de Preşedintele Curţii Constituţionale sau, în absenţa celui din urmă, de către un judecător al Curţii Constituţionale. 
                
 Art. 83

Preşedintele Republicii nu poate fi membru al Parlamentului, nu poate deţine nici o altă funcţie şi nici nu poate beneficia de vreo remuneraţie, alta decât de cea stabilită pentru funcţia de Preşedinte al Republicii, precum şi de cea aferentă activităţilor de creaţie. 

Persoana aleasă în funcţia de Preşedinte al Republicii trebuie să-şi suspende activităţile din cadrul partidelor şi organizaţiilor politice, până la începerea noii campanii de alegere a Preşedintlui Republicii.  
Art. 84

Preşedintele Republicii:

1. hotărăşte asupra problemelor fundamentale ale politicii externe şi, împreună cu Guvernul, conduce politica externă;

2. semnează tratatele internaţionale ale Republicii Lituania şi le prezintă Parlamentului pentru ratificare;

3. numeşte şi recheamă, la propunerea Guvernului, reprezentanţii diplomatici ai Republicii Lituania în statele străine şi organizaţiile internaţionale; primeşte scrisorile de acreditare şi de rechemare a reprezentanţilor diplomatici ai statelor străine; conferă cele mai înalte titluri diplomatice şi titlurile speciale;

4. cu aprobarea Parlamentului, numeşte Primul-ministru, îl însărcinează cu formarea Guvernului şi aprobă componenţa acestuia;

5. demite, cu aprobarea Parlamentului, pe Primul-ministru;

6. la alegerea noului Parlament, acceptă depunerea mandatului Guvernului şi îl însărcinează să-şi continue exercitarea competenţelor până la formarea noului Guvern;

7. acceptă demisia Guvernului şi, dacă este necesar, îl însărcinează să continue exercitarea atribuţiilor sau desemnează un ministru să exercite atribuţiile Primului- ministru până la formarea noului Guvern; acceptă demisiile miniştrilor, pe care îi poate însărcina să-şi exercite atribuţiile până la numirea noilor miniştri;  
8. în termen de 15 zile de la demisia sau depunerea mandatului Guvernului, prezintă Parlamentului, pentru examinare,  candidatura unui nou Prim-ministru;                   
9. numeşte şi demite miniştrii, la propunerea Primului-ministru;

10. numeşte şi demite, conform procedurii stabilite, oficialii statului prevăzuţi de lege;

11. prezintă Parlamentului candidaturile pentru funcţia de judecător al Curţii Supreme şi, după numirea tuturor judecătorilor Curţii Supreme, prezintă Parlamentului pe Preşedintele Curţii Supreme, ales dintre judecători; numeşte judecătorii Curţii de Apel şi, dintre aceştia, dacă Parlamentul aprobă candidaţii, pe Preşedintele Curţii de Apel; numeşte judecătorii şi preşedinţii tribunalelor regionale şi locale şi modifică locurile de muncă ale acestora; în cazurile prevăzute de lege, prezintă Parlamentului propuneri de demitere a judecătorilor; cu acordul Parlamentului, numeşte şi demite pe Procurorul general al Republicii Lituania;

12. prezintă Parlamentului 3 candidaturi de judecători ai Curţii Constituţionale şi, după numirea tuturor judecătorilor Curţii Constituţionale, prezintă Parlamentului candidatura unuia dintre aceştia pentru funcţia de Preşedinte al Curţii Constituţionale;

13. prezintă Parlamentului candidaturile pentru funcţia de Auditor general şi de Preşedinte al Consiliului Băncii Lituaniei; poate propune ca Parlamentul să-şi exprime neîncrederea în aceştia;

14. numeşte şi demite, cu acordul Parlamentului, Comandantul Forţelor Armate şi Şeful Serviciului de Securitate;

15. conferă cele mai înalte grade militare;                   
16. în cazul unui atac armat care ameninţă suveranitatea de stat sau integritatea teritorială, adoptă decizii privind apărarea împotriva unei astfel de agresiuni armate, impunerea legii marţiale, precum şi mobilizarea, pe care le prezintă Parlamentului, spre aprobare, în şedinţa imediat următoare a acestuia;

17. declară stare de urgenţă, conform procedurii şi în cazurile prevăzute de lege, şi prezintă această decizie în şedinţa următoare a Parlamentului, pentru aprobare;

18. prezintă Parlamentului rapoarte anuale privind situaţia din Lituania şi politicile internă şi externă ale Republicii Lituania;

19. convoacă, în cazurile prevăzute de Constituţie, o sesiune extraordinară a Parlamentului;
20. convoacă alegerile parlamentare şi, în cazurile prevăzute la paragraful 2 al art.58 din Constituţie, convoacă alegerile anticipate pentru Parlament;

21. acordă cetăţenia Republicii Lituania, conform procedurii reglementate prin lege;

22. conferă medalii ale statului;

23. graţiază persoane condamnate;

24. semnează şi promulgă legile adoptate de Parlament sau le retrimite Parlamentului conform procedurii prevăzute la art.71 din Constituţie.

Art. 85

În exercitarea competenţelor cu care a fost învestit, Preşedintele Republicii emite acte-decrete. Pentru validitate, decretele Preşedintelui Republicii prevăzute la alineatele 3, 15, 17 şi 21 ale art.84 din Constituţie trebuie semnate de Primul-ministru sau de ministrul de resort. Pentru un astfel de decret, responsabilitate revine Primului-ministru sau ministrului care îl semnează.

Art. 86

Persoana Preşedintelui Republicii este inviolabilă; pe durata mandatului, acesta nu poate fi arestat şi nici pus sub acuzare penală sau administrativă.

Preşedintele Republicii poate fi destituit înainte de expirarea mandatului numai pentru încălcarea gravă a Constituţiei, a jurământului şi dacă se dovedeşte că a fost comisă o infracţiune. Destituirea Preşedintelui Republicii se hotărăşte de către Parlament,  prin procedura de punere sub acuzare.

Art. 87

În cazurile prevăzute la paragraful 2 al art.58 din Constituţie, în care Preşedintele Republicii convoacă alegeri legislative anticipate, Parlamentul nou ales, cu o majoritate de voturi de 3/5 din numărul total al parlamentarilor şi în termen de 30 de zile de la prima şedinţă, poate convoca alegeri anticipate pentru funcţia de Preşedinte al Republicii. 
Dacă Preşedintele Republicii doreşte să participe la alegeri este imediat înregistrat ca şi candidat.

Preşedintele Republicii astfel reales se consideră a fi la al doilea mandat,  dacă, anterior alegerii, şi-a exercitat mandatul pe o perioadă mai mare de 3 ani. Dacă anterior alegerii, perioada de exercitare a primului mandat este mai mică de 3 ani, Preşedintele Republicii este ales numai pentru perioada rămasă din primul mandat, acesta nefiind considerat al doilea mandat.
Dacă în timpul celui de-al doilea mandat se convoacă alegeri prezidenţiale anticipate, Preşedintele în exerciţiu poate fi ales numai pentru perioada rămasă până la expirarea celui de-al doilea mandat.
Art. 88

Prerogativele Preşedintelui Republicii încetează:

1. la expirarea mandatului pentru care a fost ales;

2. după desfăşurarea alegerilor prezidenţiale anticipate;

3. prin demisie;

4. prin deces;

5. prin destituire de către Parlament, prin procedura de punere sub acuzare;

6. când Parlamentul, luând în considerare concluzia Curţii Constituţionale, adoptă, cu o majoritate de 3/5 din numărul total al parlamentarilor, o rezoluţie prin care stabileşte că starea de sănătate a Preşedintelui nu îi permite să mai exercite această funcţie.
Art. 89

În cazul în care Preşedintele Republicii moare, demisionează sau este destituit prin procedura de punere sub acuzare sau dacă Parlamentul hotărăşte că starea de sănătate a Preşedintelui Republicii nu îi mai permite să exercite funcţia, Preşedintele Parlamentului preia temporar această funcţie. În acest caz, Preşedintele Parlamentului îşi pierde competenţele deţinute în cadrul Parlamentului, iar funcţia sa se exercită temporar, cu delegare din partea Parlamentului, de către adjunctul acestuia. În cazurile enumerate, în termen de 10 zile, Parlamentul are obligaţia de a convoca alegeri prezidenţiale, care trebuie organizate în termen de două luni. Dacă Parlamentul nu poate convoca alegerile pentru funcţia de Preşedinte al Republicii, acestea se convoacă de către Guvern.
Preşedintele Parlamentului ţine locul Preşedintelui Republicii atunci când acesta se află temporar în străinătate sau când, din motive medicale, se află în imposibilitate temporară de a-şi exercita mandatul. Pe durata înlocuirii temporare a Preşedintelui Republicii, Preşedintele Parlamentului nu poate convoca alegeri legislative anticipate şi nici nu poate demite sau numi miniştri fără aprobarea Parlamentului. În perioada menţionată, Parlamentul nu poate examina problema neîncrederii în Preşedintele Parlamentului. 

Competenţele Preşedintelui Republicii nu pot fi exercitate în niciun alt caz sau de nici o altă persoană sau instituţie. 


 Art. 90

Preşedintele Republicii beneficiază de o reşedinţă. Finanţarea Preşedintelui şi a reşedinţei acestuia se stabilesc prin lege. 
14. POLONIA

Constituţie

Articolele 126 – 145

“Art. 126

1. Preşedintele Republicii Polonia este reprezentantul suprem al Republicii Polonia şi garantul continuităţii autorităţii statului.

2. Preşedintele Republicii asigură respectarea Constituţiei, a suveranităţii şi securităţii statului, precum şi a inviolabilităţii şi integrităţii teritoriale.

3. Preşedintele îşi exercită atribuţiile în conformitate cu principiile prevăzute de Constituţie şi de legi.

Art.127

1. Preşedintele Republicii este ales de naţiune, prin alegeri universale, egale şi directe, desfăşurate prin vot secret.

2. Preşedintele Republicii este ales pentru un mandat de 5 ani şi poate fi reales numai pentru încă un mandat.

3. Poate fi ales în funcţia de Preşedinte al Republicii, numai un cetăţean polonez care, cel târziu la data alegerilor, a împlinit vârsta de 35 de ani şi care are drepturi electorale depline la alegerile pentru Camera Deputaţilor. 

Orice astfel de candidatură trebuie sprijinită de semnăturile a minimum 100.000 de cetăţeni care au drept de vot la alegerile pentru Camera Deputaţilor. 

4. Candidatul care a obţinut peste jumătate din voturile valabil exprimate este considerat ales în funcţia de Preşedinte al Republicii. Dacă niciun candidat nu a obţinut majoritatea necesară de voturi, alegerea se repetă în cea de-a 14-zi de la data primului vot.
5. La cel de-al doilea scrutin, participă primii doi candidaţi care au obţinut cel mai mare număr de voturi în primul tur de scrutin. Dacă unul dintre cei doi candidaţi îşi retrage candidatura, pierde drepturile electorale sau decedează, acesta este înlocuit de candidatul următor care a obţinut cel mai mare număr de voturi în primul tur de scrutin. În acest caz, data celui de-al doilea scrutin se prelungeşte cu 14 zile.
6. Candidatul care a obţinut cel mai mare număr de voturi în cel de-al doilea scrutin este ales în funcţia de Preşedinte al Republicii.

7. Principiile şi procedura de nominalizare a candidaţilor şi de desfăşurare a alegerilor, precum şi condiţiile de validare a alegerii Preşedintelui Republicii se stabilesc prin lege. 

Art.128

1. Mandatul Preşedintelui Republicii începe la data preluării funcţiei.

2. Alegerile pentru funcţia de Preşedinte al Republicii se convoacă de Preşedintele Camerei Deputaţilor nu mai devreme de 100 de zile şi nu mai târziu de 75 de zile înainte de expirarea mandatului Preşedintelui în exerciţiu, iar în cazul vacantării funcţiei de Preşedinte al Republicii – nu mai târziu de 14 zile de la vacantare, specificându-se data alegerii care se va desfăşura într-o zi nelucrătoare şi într-o perioadă de 60 de zile de la convocarea alegerilor. 

Art.129

1. Curtea Supremă statuează asupra validităţii alegerii Preşedintelui Republicii. 

2. Orice alegător are dreptul de a depune, la Curtea Supremă, o contestaţie referitoare la validitatea alegerii Preşedintelui Republicii, în conformitate cu principiile prevăzute de lege.

3. Dacă alegerea Preşedintelui Republicii este invalidată, se organizează noi alegeri în conformitate cu principiile prevăzute la art.128, paragraf 2 referitoare la vacantarea funcţiei de Preşedinte al Republicii.

Art.130

Preşedintele Republicii preia funcţia după depunerea următorului jurământ în faţa Adunării Naţionale:

“Preluând, prin dorinţa naţiunii, funcţia de Preşedinte al Republicii Polonia, jur în mod solemn să fiu credincios prevederilor Constituţiei; promit solemn că voi apăra în permanenţă demnitatea naţiunii, independenţa şi securitatea statului şi, de asemenea, că bunăstarea ţării şi prosperitatea cetăţenilor vor constitui permanent suprema mea obligaţie.”

Jurământul poate fi completat cu următoarea propoziţie “Aşa să mă ajute Dumnezeu.”

Art.131

1. Dacă Preşedintele Republicii se află în incapacitate temporară de a-şi îndeplini funcţiile, va comunica acest lucru Preşedintelui Camerei Deputaţilor, care îşi asumă temporar prerogativele Preşedintelui Republicii. În cazul în care Preşedintele Republicii nu este în măsură să îl informeze pe Preşedintele Camerei Deputaţilor asupra incapacităţii sale de exercitare a funcţiilor, Curtea Constituţională se pronunţă, la solicitarea Preşedintelui Camerei Deputaţilor, asupra incapacităţii Preşedintelui Republicii de a-şi exercita funcţia. În cazul în care Curtea Constituţională constată existenţa incapacităţii, acesta solicită Preşedintelui Camerei Deputaţilor să exercite temporar funcţiile Preşedintelui Republicii.

2. Preşedintele Camerei Deputaţilor exercită temporar atribuţiile Preşedintelui, până la alegerea noului Preşedinte al Republicii, în următoarele cazuri:

1. decesul Preşedintelui Republicii:

2. demisia Preşedintelui;

3 declararea judiciară a invalidării alegerilor pentru Preşedinţie sau alte motive de nepreluare a funcţiei după alegeri;
4. declararea, de către Adunarea Naţională, a incapacităţii permanente a Preşedintelui de a-şi exercita atribuţiile din motive de sănătate; declaraţia necesită adoptarea unei rezoluţii în acest sens, cu o majoritate de minimum 2/3 din numărul total al membrilor Adunării Naţionale;

5. demiterea din funcţie a Preşedintelui Republicii prin hotărârea judecătorească a Tribunalului Statului.

6. Dacă Preşedintele Camerei Deputaţilor nu poate îndeplini atribuţiile Preşedintelui Republicii, acestea se exercită de Preşedintele Senatului.

7. Persoana care exercită temporar atribuţiile Preşedintelui nu poate micşora durata mandatului Camerei Deputaţilor.

Art.132

Preşedintele Republicii nu poate deţine alte poziţii şi nici nu poate exercita o funcţie publică, cu excepţia celor legate de funcţiile prezidenţiale. 
Art.133

1. În calitate de reprezentant al statului în relaţiile externe, Preşedintele Republicii:

1. ratifică şi denunţă acordurile internaţionale, prezentând în acest sens notificări Senatului şi Camerei Deputaţilor;

2. numeşte şi recheamă reprezentanţii plenipotenţiari ai Republicii Polonia  acreditaţi în alte state şi organizaţii internaţionale;

3. primeşte scrisorile de acreditare şi de rechemare ale reprezentanţilor diplomatici acreditaţi de alte state şi organizaţii internaţionale.

2. Înainte de a ratifica un acord internaţional, Preşedintele Republicii poate solicita Curţii Constituţionale să se pronunţe asupra conformităţii acestuia cu Constituţia.
3. Preşedintele Republicii cooperează cu Primul-ministru şi cu ministrul de resort în domeniul politicii externe.
Art.134

1. Preşedintele Republicii este Comandantul Suprem al Forţelor Armate ale Republicii Polonia.

2. În timp de pace, Preşedintele Republicii exercită comanda asupra forţelor armate prin intermediul ministrului apărării naţionale.

3. Preşedintele Republicii numeşte, pentru o anumită perioadă, Şeful Statului Major şi comandanţii forţelor armate. Durata mandatului, procedura şi condiţiile de demitere se reglementează prin lege. 

4. Pe timp de război, Preşedintele Republicii numeşte Comandantul Şef al Forţelor Armate, la solicitarea Primului-ministru. Preşedintele îl poate demite pe Comandantul Şef al Forţelor Armate prin aceeaşi procedură. Competenţele Comandantului Şef al Forţelor Armate, precum şi principiul subordonării acestuia faţă de organele constituţionale ale Republicii Polonia se reglementează prin lege.

5. Preşedintele Republicii, la propunerea ministrului apărării naţionale, conferă gradele militare prevăzute de lege.

6. Autoritatea Preşedintelui Republicii în ce priveşte comanda sa supremă a Forţelor Armate se reglementează în detaliu prin lege.
Art.135

Consiliul Naţional pentru Securitate este organismul consultativ al Preşedintelui Republicii în domeniul securităţii interne şi externe a statului. 

Art.136

În cazul unei ameninţări externe directe a statului, Preşedintele Republicii declară, la solicitarea Primului-ministru, starea de mobilizare generală sau parţială şi ordonă angajarea forţelor armate pentru apărarea Republicii Polonia.

Art.137

Preşedintele Republicii acordă cetăţenia poloneză şi aprobă renunţarea la aceasta.

Art.138

Preşedintele Republicii conferă ordine şi decoraţii.

Art.139

Preşedintele Republicii are dreptul de graţiere. Dreptul de graţiere nu poate fi extins la persoanele condamnate de Tribunalul Statului.
Art.140

Preşedintele Republicii poate adresa mesaje Camerei Deputaţilor, Senatului sau Adunării Naţionale. Astfel de mesaje nu sunt urmate de dezbatere.

Art.141

1. Preşedintele Republicii poate convoca Consiliul Cabinetului pentru probleme deosebite. Consiliul Cabinetului este format din Consiliul de Miniştri ale cărui dezbateri sunt prezidate de Preşedintele Republicii.

2. Consiliul Cabinetului nu are competenţa  Consiliului de Miniştri.

Art.142

1. Preşedintele Republicii emite reglementări şi hotărâri conform principiilor prevăzute la articolele 92 şi 93.

2. Preşedintele Republicii emite decizii pentru îndeplinirea altor atribuţii prezidenţiale. 
Art.143

Cancelaria Preşedintelui Republicii este organul care oferă asistenţă Preşedintelui Republicii. Preşedintele Republicii stabileşte statutul Cancelariei prezidenţiale, numeşte şi demite pe Şeful acestei structuri.

Art.144

1. În exercitarea atribuţiilor constituţionale şi legale, Preşedintele Republicii emite acte oficiale.

2. Actele oficiale ale Preşedintelui necesită, pentru validitate, semnătura Primului-ministru care, astfel, îşi angajează răspunderea pentru acestea în faţa Camerei Deputaţilor.

3. Prevederile paragrafului 2 nu se aplică:

1. convocării alegerilor pentru Camera Deputaţilor şi Senat;

2. convocării primei şedinţe a Camerei Deputaţilor şi Senatului nou aleasă/ales;

3. reducerii duratei mandatului Camerei Deputaţilor în cazurile prevăzute de Constituţie;

4. iniţiativei legislative;

5. convocării referendumului naţional;

6. semnării sau refuzului de a semna un proiect de lege;

7. deciziei de publicare a unei legi sau a unui tratat în Jurnalul Legilor din Republica Polonia;

8. mesajului adresat  Camerei Deputaţilor, Senatului sau Adunării Naţionale;

9. sesizării Curţii Constituţionale;

10. solicitării adresate Camerei Supreme de Audit de a efectua un control;

11. desemnării şi nominalizării Preşedintelui Consiliului de Miniştri;

12. acceptării demisiei Consiliului de Miniştri şi obligării acestuia de a continua exercitarea temporară a atribuţiilor;

13. solicitării adresate Camerei Deputaţilor de a angaja răspunderea unui membru al Consiliului de Miniştri în faţa Tribunalului Statului;

14. demiterii unui ministru faţă de care Camera Deputaţilor a adoptat un vot de neîncredere;

15. convocării Consiliului Cabinetului;

16. conferirii de ordine şi decoraţii;

17. numirii judecătorilor;

18. exercitării dreptului de graţiere;

19. acordării cetăţeniei poloneze şi aprobării renunţării la cetăţenia poloneză;

20. numirii Primului Preşedinte al Curţii Supreme;
21. numirii Preşedintelui şi Vicepreşedintelui Curţii Constituţionale;

22. numirii Preşedintelui Curţii Administrative Supreme;

23. numirii preşedinţilor Curţii Supreme şi vicepreşedinţilor Curţii Administrative Supreme;

24.solicitării adresate Camerei Deputaţilor de a-l numi pe Preşedintele Băncii Naţionale a Poloniei;

25. numirii membrilor Consiliului pentru Politica Monetară;

26. numirii şi demiterii membrilor Consiliului Naţional de Securitate;

27. numirii membrilor Consiliului Naţional de Radio şi Televiziune;

28. stabilirii statutului Cancelariei prezidenţiale, numirii sau demiterii Şefului Cancelariei Preşedintelui Republicii;

29. emiterii ordinelor în conformitate cu principiile prevăzute la art.93;

30. renunţării la  funcţia de Preşedinte al Republicii.

Art.145

1. Preşedintele Republicii poate fi pus sub acuzare în faţa Tribunalului Statului pentru încălcarea Constituţiei sau a legii, precum şi pentru comiterea unei infracţiuni.

2. Punerea sub acuzare a Preşedintelui Republicii se face prin rezoluţie a Adunării Naţionale, adoptată cu o majoritate de minimum 2/3 din numărul statutar al membrilor Adunării Naţionale, pe baza moţiunii a minimum 140 de membri ai Adunării.

3. Preşedintele Republicii este suspendat din funcţie la data adoptării rezoluţiei de punere sub acuzare în faţa Tribunalului Statului. În mod corespunzător, se aplică prevederile articolului 131. 

15. PORTUGALIA

Constituţie

Articolele 120 - 140


„Art.120. Definiţie
Preşedintele Republicii reprezintă Republica portugheză, garantează independenţa naţională, unitatea statului şi funcţionarea corespunzătoare a instituţiilor democratice. Preşedintele este, ex officio, Comandantul Suprem al Forţelor Armate.

Art.121. Alegere

1. Preşedintele Republicii este ales prin vot universal, direct şi secret de cetăţenii portughezi înregistraţi ca alegători pe teritoriul naţional, precum şi de cetăţenii portughezi cu reşedinţa în străinătate, conform paragrafului următor.

2. Legea reglementează dreptul de vot al cetăţenilor portughezi cu reşedinţa în străinătate, scop în care trebuie să acorde o atenţie deosebită existenţei legăturilor reale ale acestora cu comunitatea naţională.

3. Dreptul de vot pe teritoriul naţional se exercită personal. 

Art.122. Eligibilitate

Sunt eligibili pentru această funcţie cetăţenii portughezi prin origine care sunt înregistraţi ca alegători şi care au împlinit vârsta de 35 de ani.
Art.123. Eligibilitate pentru realegere

1. Preşedintele Republicii nu poate fi reales pentru un al treilea mandat consecutiv şi nici în perioada de 5 ani care urmează expirării celui de-al doilea mandat consecutiv. 

2. În cazul depunerii demisiei, Preşedintele nu poate candida la următoarele alegeri prezidenţiale şi nici la alegerile care se desfăşoară în următorii  5 ani de la demisie.

Art.124. Nominalizările
1. Nominalizările pentru funcţia de Preşedinte al Republicii se fac de minimum 7.500 şi maximum 15.000  de alegători.

2. Nominalizările se depun la Curtea Constituţională cel târziu cu 30 de zile înainte de data stabilită pentru alegeri.

3. În cazul decesului unuia dintre candidaţi sau în orice altă împrejurare care determină incapacitatea unui candidat de a exercita funcţia prezidenţială, procedura electorală reîncepe, în condiţiile care se stabilesc prin lege. 

Art.125. Data alegerii

1. Preşedintele Republicii este ales cu 60 de zile înainte de expirarea mandatului predecesorului sau în 60 de zile de la data vacantării funcţiei.

2. Alegerile nu pot avea loc cu 90 de zile înainte sau într-o perioadă de 90 de zile de la data desfăşurării alegerilor pentru Adunarea Republicii.

3. În cazul prevăzut la alineatul precedent, alegerile se desfăşoară în 10 zile de la expirarea termenului menţionat, iar mandatul Preşedintelui în exerciţiu se prelungeşte automat pe perioada necesară.  

Art.126. Sistemul electoral

1. Este ales în funcţia de Preşedinte al Republicii candidatul care a obţinut peste jumătate din voturile valabil exprimate. Voturile albe nu sunt considerate voturi valabil exprimate. 

2. Dacă niciunul din candidaţi nu obţine acest număr de voturi, se organizează un nou scrutin, în termen de 21 de zile de la primul scrutin. 
3. La cel de-al doilea scrutin participă numai primii doi candidaţi care au obţinut cel mai mare număr de voturi şi care nu şi-au retras  candidatura.

Art.127. Învestirea şi depunerea jurământului

1. Preşedintele ales este învestit în funcţie în faţa Adunării Republicii.

2. Învestirea are loc în ultima zi de mandat a Preşedintelui în exerciţiu sau, în cazul alegerilor determinate de vacantarea funcţiei, în cea de-a 8-zi  de la data  publicării rezultatelor alegerii.

3. La preluarea funcţiei, Preşedintele ales al  Republicii depune următorul jurământ:

„Pe onoarea mea,  jur să exercit cu fidelitate funcţiile cu care sunt învestit şi să apăr, să respect şi să fac respectată Constituţia Republicii Portugheze”.

Art.128. Mandatul

1. Mandatul Preşedintelui Republicii este de 5 ani şi se încheie odată cu învestirea Preşedintelui nou ales.

2. În cazul vacantării, Preşedintele nou ales al Republicii începe un nou mandat.

Art.129. Absenţa de pe teritoriul naţional

1. Preşedintele Republicii nu poate părăsi teritoriul naţional fără aprobarea Adunării Republicii sau, dacă aceasta nu este în sesiune, a Comisiei permanente a acesteia.

2. Aprobarea nu este necesară în cazul tranzitării unei ţări sau al unei călătorii neoficiale, cu o durată de maximum 5 zile. Totuşi, în prealabil, Preşedintele Republicii trebuie să notifice acest lucru Adunării Republicii.

3. Nerespectarea dispoziţiilor primului paragraf antrenează în mod automat, pierderea funcţiei.

Art.130. Răspunderea penală

1. Pentru infracţiunile comise pe durata exercitării funcţiilor, Preşedintele Republicii răspunde în faţa Tribunalului Suprem de Justiţie.

2. Procedurile pot fi iniţiate numai de Adunarea Republicii, pe baza unei moţiuni semnate de 1/5 din numărul parlamentarilor şi a deciziei adoptate cu o majoritate de 2/3 din numărul total al parlamentarilor.

3. Condamnarea are drept consecinţă demiterea din funcţie şi decăderea din dreptul de a fi reales. 

4. Pentru infracţiunile care nu sunt comise în exercitarea funcţiilor, Preşedintele Republicii răspunde, după încheierea mandatului,  în faţa tribunalelor ordinare. 

Art.131. Demisia
1. Preşedintele Republicii poate demisiona printr-un mesaj adresat Adunării Republicii.

2. Demisia îşi produce efectul odată cu luarea la cunoştinţă, de către Adunarea Republicii, a mesajului, fără a aduce atingere publicării sale ulterioare în „Gazeta Republicii” (Diário da República).
Art.132. Preşedintele interimar
1. În cazul imposibilităţii temporare a Preşedintelui Republicii de a-şi exercita funcţiile, precum şi în perioada cuprinsă între vacantarea funcţiei şi învestirea Preşedintelui nou ales, funcţiile Preşedintelui Republicii sunt îndeplinite de Preşedintele Adunării Republicii sau, în caz de imposibilitate, de supleantul acestuia.

2. Pe durata exercitării temporare a funcţiilor Preşedintelui Republicii, mandatul de deputat al Preşedintelui Adunării Republicii sau al supleantului acestuia se suspendă în mod automat.

3. Pe durata imposibilităţii temporare, Preşedintele Republicii păstrează drepturile şi privilegiile inerente funcţiei.

4. Preşedintele interimar al Republicii beneficiază de toate onorurile şi prerogativele funcţiei. Totuşi, drepturile acestuia sunt cele aferente funcţiei în care a fost ales.

Art.133. Competenţe în ce priveşte alte entităţi
În relaţia cu alte entităţi şi organe, Preşedintele Republicii are competenţa de a:

a. prezida Consiliul de Stat;

b. stabili, conform legii electorale, datele pentru alegerea Preşedintelui Republicii, a membrilor Adunării Republicii, a membrilor pentru Parlamentul European şi a membrilor adunărilor legislative ale regiunilor autonome;

c. convoca sesiuni extraordinare ale Adunării Republicii;

d. adresa mesaje Adunării Republicii şi adunărilor legislative ale regiunilor autonome;

e. potrivit dispoziţiilor art.172 şi după consultarea partidelor politice parlamentare şi a  Consiliului de Stat, dizolva Adunarea Republicii;

f. numi Primul-ministru, conform articolului 187-1;

g. demite Guvernul, conform articolului 195-2 şi de a-l revoca pe Primul-ministru, conform 186-4;

h. numi şi revoca membrii Guvernului, la propunerea Primului-ministru;

i. prezida Consiliul de Miniştri, la solicitarea Primului-ministru;

j. după consultarea Consiliului de Stat şi a partidelor reprezentate în adunările legislative ale regiunilor autonome şi potrivit prevederilor art.172, care se aplică mutatis mutandis, de a dizolva adunările legislative ale regiunilor autonome;
l. numi şi revoca Reprezentanţii Republicii în regiunile autonome, după consultarea Guvernului;

m. numi şi revoca, la propunerea Guvernului, Preşedintele Curţii de Conturi şi Procurorul General al Republicii;

n. numi 5 membri ai Consiliului de Stat şi doi membri al Consiliului Superior al Magistraturii;

o. prezida Consiliul Superior al Apărării Naţionale;

p. numi şi revoca, la propunerea Guvernului, Şeful Statului Major General al Forţelor Armate; numi şi revoca, la propunerea Guvernului şi după consultarea Şefului Statului Major General al Forţelor Armate, pe adjunctul Şefului Statului Major General al Forţelor Armate, dacă este cazul, şi pe şefii de stat major ai celor trei arme. 

Art.134. Competenţe personale

Competenţele personale ale Preşedintelui Republicii sunt:

a. de a exercita funcţia de Comandant Suprem al Forţelor Armate;

b. de a promulga legi, legi executive şi decrete de reglementare şi de a dispune publicarea acestora, de a semna atât rezoluţiile Adunării Republicii de aprobare a acordurilor internaţionale, cât şi celelalte decrete ale Guvernului; 
c. de a supune referendumului probleme importante de interes naţional, aşa cum se prevede la art.115, precum şi problemele  menţionate la art.232-2 şi art.256-3;

d. de a declara stare de asediu sau stare de urgenţă, în conformitate cu prevederile  articolelor 19 şi 138;

e. de a se pronunţa asupra tuturor situaţiilor de urgenţă cu consecinţe grave pentru Republică;

f. de a acorda scutiri de pedeapsă şi de a comuta pedepse, după consultarea Guvernului;

g. de a solicita Curţii Constituţionale efectuarea controlului anterior de constituţionalitate asupra dispoziţiilor cuprinse în legi, legi executive şi convenţii internaţionale;

h. de a solicita Curţii Constituţionale efectuarea controlului de neconstituţionalitate a unor dispoziţii legale şi verificarea existenţei neconstituţionalităţii prin omisiune;

i. de a conferi decoraţii în conformitate cu legea şi de a exercita funcţia de Mare Maestru al ordinelor onorifice din Portugalia.
Art.135. Competenţa în domeniul relaţiilor internaţionale

Competenţele Preşedintelui Republicii în domeniul relaţiilor internaţionale sunt:

a. de a numi, la propunerea Guvernului, ambasadorii şi trimişii extraordinari, şi de a primi scrisorile de acreditare ale reprezentanţilor diplomatici străini;

b. de a ratifica tratate internaţionale, după aprobarea acestora în condiţiile legii;

c. de a declara război în caz de agresiune efectivă sau iminentă sau de a încheia pace, la propunerea Guvernului, după consultarea Consiliului de Stat şi după autorizarea de către Adunarea Republicii sau de către Comisia permanentă a Adunării, dacă Adunarea nu este în sesiune şi nu este posibil să se reunească imediat. 

Art.136. Promulgarea şi dreptul de veto

1. În termen de 20 de zile de la primirea oricărui text normativ trimis spre promulgare de Adunarea Republicii sau de la publicarea deciziei Curţii Constituţionale de constatare a constituţionalităţii prevederilor textului normativ în cauză, Preşedintele promulgă legea sau îşi exercită dreptul de veto trimiţând un mesaj care conţine motivele retrimiterii şi solicitarea de reexaminare a textului legislativ. 

2. Dacă Adunarea Republicii confirmă votul cu majoritatea absolută a voturilor deputaţilor, Preşedintele Republicii trebuie să promulge legea în termen de 8 zile de la primirea acesteia.

3. Totuşi, este necesară o majoritate de 2/3 din numărul deputaţilor prezenţi, majoritate superioară majorităţii absolute a deputaţilor, pentru adoptarea legilor organice şi a textelor normative referitoare la:

a. relaţile externe;

b. stabilirea graniţelor dintre cele trei sectoare de proprietate a mijloacelor de producţie: sectorul public, sectorul privat şi sectorul cooperatist şi social;

c. reglementarea textelor electorale prevăzute de Constituţie, dacă acestea nu fac obiectul unei legi organice.

4. Preşedintele Republicii promulgă decretele Guvernului trimise spre promulgare, cu excepţia cazului în care îşi exercită dreptul de veto. Decretele se promulgă în termen de 40 de zile de la primire sau de la data publicării deciziei Curţii Constituţionale de constatare a constituţionalităţii prevederilor decretului. În cazul exercitării dreptului de veto, Preşedintele comunică, în scris, Guvernului, asupra motivelor retrimiterii decretului. 

5. Suplimentar, Preşedintele Republicii îşi exercită dreptul de veto în aplicarea articolelor 278 şi 279.

Art.137. Absenţa promulgării sau a semnăturii

Dacă Preşedintele nu promulgă sau nu semnează una din legile prevăzute la art.134(b), din punct de vedere legal, legea este nulă. 

Art.138. Declararea stării de asediu sau a stării de urgenţă

1. Declararea stării de asediu sau a stării de urgenţă necesită consultarea prealabilă a Guvernului şi autorizarea Adunării Republicii, sau, dacă Adunarea nu este în sesiune şi nu este posibilă reunirea imediată, autorizarea Comisiei Permanente a Republicii.

2. Dacă declararea stării de asediu sau a stării de urgenţă a fost autorizată de Comisia Permanentă a Adunării Republicii, declaraţia trebuie confirmată de plenul Parlamentului, cât de curând posibil.

Art.139. Competenţele Preşedintelui interimar al Republicii

1. Preşedintele interimar al Republicii nu poate exercita competenţele prevăzute la art.133, literele e şi n şi la art.134, litera c.

2. Preşedintele interimar al Republicii poate exercita numai competenţele prevăzute la art.133, literele b, c, f, m şi p, la art.134, litera a şi la art.135, litera a, după consultarea prealabilă a Consiliului de Stat.

Art.140. Contrasemnătura ministerială

1. Actele Preşedintelui Republicii prevăzute la art.133, literele h, j, l, m sau p, art.134, literele b, d sau f sau la art.135, literele a, b sau c necesită contrasemnătura Guvernului. 
2. Absenţa contrasemnăturii atrage nulitatea actului.”

16. SLOVACIA

Constituţie

Articolele 101 – 107

“Art. 101

1. Preşedintele este şeful statului Republica Slovacia. Preşedintele reprezintă Republica Slovacia în străinătate şi, prin deciziile sale, asigură desfăşurarea corespunzătoare a activităţii organismelor constituţionale. Preşedintele îşi îndeplineşte funcţiile cu cea mai mare conştiinciozitate şi din convingere şi nu este supus niciunui alt ordin.

2. Preşedintele Republicii Slovacia este ales de cetăţenii Republicii Slovacia în cadrul alegerilor directe prin vot secret, pentru un mandat de 5 ani. Toţi cetăţenii cu drept de vot pentru Consiliul Naţional al Republicii Slovacia au dreptul de a vota Preşedintele.

3. Candidaţii pentru funcţia de Preşedinte sunt nominalizaţi de minimum 15 membri ai Parlamentului sau de cetăţenii cu drept de vot pentru Consiliul Naţinal al Republicii Slovacia printr-o petiţie semnată de minimum 15.000 de cetăţeni. Nominalizările sunt prezentate Preşedintelui Consiliului Naţional al Republicii Slovacia în cel târziu 21 de zile de la data convocării  alegerilor.

4. Candidatul care a obţinut peste jumătate din numărul total al voturilor valabil exprimate este ales Preşedinte. Dacă niciun candidat nu a obţinut majoritatea necesară de voturi, în termen de 14 zile, se organizează un al doilea tur de scrutin. La cel de-al doilea tur de scrutin, participă primii doi candidaţi care au obţinut cel mai mare număr de voturi valabil exprimate. Este ales Preşedinte candidatul care, în cel de-al doilea tur de scrutin, a obţinut cel mai mare număr de voturi valabil exprimate de alegătorii participanţi.
5. Dacă, anterior desfăşurării celui de-al doilea tur de scrutin, unul din cei doi candidaţi cu cel mai mare număr de voturi valabil exprimate în primul tur de scrutin devine ineligibil pentru a fi ales în funcţia Preşedinte sau dacă renunţă la dreptul de a candida, la cel de-al doilea tur de scrutin participă candidatul care, în primul tur de scrutin, a obţinut cel mai mare număr de voturi imediat următor. Dacă pentru cel de-al doilea tur de scrutin nu există doi candidaţi, nu se mai organizează al doilea tur de scrutin, iar Preşedintele Consiliului Naţional al Republicii Slovacia convoacă, în termen de 7 zile, noi alegeri care urmează a se desfăşura  în următoarele 60 de zile.
6. Dacă pentru funcţia de Preşedinte există un singur candidat, alegerile se desfăşoară numai prin votarea acestuia; candidatul este ales în funcţia de Preşedinte dacă obţine peste jumătate din voturile valabil exprimate de alegătorii care participă la alegeri.
7. Candidatul ales preia funcţia de Preşedinte după depunerea jurământului. Acesta este rostit în faţa Consiliului Naţional al Republicii Slovacia de către Preşedintele Curţii Constituţionale, la orele 12,00, în ziua expirării mandatului fostului Preşedinte.

8. Dacă mandatul Preşedintelui se încheie prematur, candidatul ales depune jurământul şi preia funcţia de Preşedinte, la orele 12,00, în  ziua care urmează celei în care se anunţă rezultatele alegerilor.
9. Curtea Constituţională a Republicii Slovacia se pronunţă asupra constituţionalităţii sau legalităţii alegerilor.

10. Detaliile referitoare la alegerile prezidenţiale se reglementează prin lege.

Art. 102

1. Preşedintele

a. reprezintă Republica Slovacia pe plan internaţional şi încheie şi ratifică tratatele internaţionale. Acesta poate delega Guvernului Republicii Slovacia sau, cu acordul Guvernului, membrilor individuali ai Guvernului Republicii Slovacia, competenţa de a încheia tratate internaţionale;
b. poate depune la Curtea Constituţională o cerere pentru ca aceasta să se pronunţe asupra respectării, de către un tratat internaţional încheiat, care necesită acordul Consiliului Naţional al Republicii Slovacia, a Constituţiei sau a unei legi constituţionale; 

c. primeşte, acreditează şi recheamă şefii misiunilor diplomatice;

d. convoacă şedinţa de constituire a Consiliului Naţional al Republicii Slovacia;

e. poate dizolva Consiliul Naţional al Republicii Slovacia dacă: declaraţia politică a Guvernului Republicii Slovacia nu este aprobată în termen de 6 luni de la numirea acestuia; Consiliul Naţional al Republicii Slovacia nu adoptă în termen de 3 luni un proiect de lege guvernamental pentru care Guvernul a cerut votul de încredere; Consiliul Naţinal al Republicii Slovacia a fost în incapacitate de a lua decizii pe o perioadă mai mare de 3 luni, deşi sesiunea nu a fost întreruptă şi în acest timp au fost convocate şedinţe în mod repetat, sau dacă sesiunea Consiliului Naţional al Republicii Slovacia a fost întreruptă pe o perioadă mai mare decât cea prevăzută de Constituţie. Preşedintele nu poate exercita acest drept în ultimele 6 luni de mandat, în timp de război, de stare de război sau de declarare a legii marţiale. Preşedintele dizolvă Consiliul Naţional al Republicii Slovacia dacă, după votul public privind revocarea Preşedintelui, acesta nu a fost revocat;

f. semnează legile;

g. numeşte şi revocă Primul-ministru şi membrii Guvernului Republicii Slovacia, îi învesteşte cu conducerea ministerelor şi acceptă demisia acestora. Preşedintele revocă Primul-ministru şi alţi membri ai Guvernului în cazurile prevăzute la articolele 115 şi 116;

h. numeşte şi revocă şefii organismelor centrale, înalţi oficiali ai statului şi alţi oficiali, în cazurile prevăzute de lege; numeşte şi revocă rectorii universităţilor, numeşte profesorii universitari, numeşte şi promovează generali;
i. acordă distincţii, cu excepţia cazurilor în care abilitează în acest scop un alt organism;

j. acordă amnistierea şi graţierea, reduce pedepsele penale pronunţate de tribunale  şi anulează pedepsele prin graţiere individuală sau amnistie;

k. este comandantul suprem al forţelor armate;

l. declară război pe baza deciziei Consiliului Naţional al Republicii Slovacia, dacă Republica Slovacia este atacată sau în virtutea angajamentelor asumate prin tratatele internaţionale privind apărarea comună împotriva agresiunii şi încheie acorduri de pace;
m. pe baza moţiunii Guvernului Republicii Slovacia, poate decreta mobilizarea forţelor armate, declara stare de război sau legea marţială şi încheierea acestora;
n. convoacă referendumuri;

o. poate retrimite Consiliului Naţional al Republicii Slovacia, în termen de 15 zile de la adoptare, orice lege îmsoţită de comentariile sale;

p. prezintă Consiliului Naţional al Republicii Slovacia rapoarte privind starea Republicii Slovacia şi probleme politice importante;

r. are dreptul de a solicita Guvernului Republicii Slovacia şi membrilor acestuia, rapoartele necesare pentru îndeplinirea atribuţiilor prezidenţiale;

s. numeşte şi revocă judecătorii Curţii Constituţionale a Republicii Slovacia, Preşedintele şi Vicepreşedintele Curţii Constituţionale a Republicii Slovacia; primeşte jurământul judecătorilor Curţii Constituţionale a Republicii Slovacia şi jurământul Procurorului General;
t. numeşte şi revocă judecătorii, Preşedintele şi Vicepreşedintele Curţii Supreme a Republicii Slovacia, Procurorul General şi 3 membri ai Consiliului Judiciar; judecătorii depun jurământul în faţa Preşedintelui. 

2. Orice hotărâre a Preşedintelui emisă în baza art.102, par.1, literele c şi j - privind acordarea amnistierii - şi până la litera k este validă după contrasemnarea de către Primul-ministru al Republicii Slovacia sau de ministrul autorizat de acesta; în astfel de cazuri, Guvernul Republicii Slovacia răspunde pentru hotărârea Preşedintelui.
3. Modalităţile de declarare a războiului, a stării de război, a legii marţiale, a stării de urgenţă şi modul de exercitare a puterii publice în aceste perioade se reglementează  prin lege constituţională. 

4. Detaliile privind exercitarea competenţelor constituţionale ale Preşedintelui prevăzute la paragraful 1 se reglementează prin lege. 

Art. 103

1. Poate fi ales în funcţia de Preşedinte, orice cetăţean al Republicii Slovacia care poate fi ales în Consiliul Naţional al Republicii Slovacia şi care, în ziua alegerilor, are vârsta de 40 de ani.
2.  Aceeaşi persoană poate fi aleasă în funcţia de Preşedinte pentru maximum două mandate consecutive.

3. Alegerile pentru funcţia de Preşedinte se convoacă de Preşedintele Consiliului Naţional al Republicii Slovacia în aşa fel încât primul tur de scrutin să se desfăşoare cel târziu cu 60 de zile înainte de încheierea mandatului Preşedintelui în exerciţiu. Dacă funcţia de Preşedinte devine vacantă anterior expirării mandatului, Preşedintele Consiliului Naţional al Republicii Slovacia convoacă alegeri prezidenţiale în termen de 7 zile, în aşa fel încât acestea să aibă loc cel târziu în termen de 60 de zile de la convocare.
4. Dacă un membru al Parlamentului, un membru al Guvernului Republicii Slovacia, un judecător, procuror, un membru al forţelor armate sau corpurilor armate sau un preşedinte sau vicepreşedinte al Oficiului Suprem de Audit al Republicii Slovacia este ales Preşedinte, acesta încetează exercitarea funcţiei anterior deţinute începând din ziua alegerii.
5. Preşedintele nu poate exercita nici o altă funcţie remunerată, profesie sau activitate antreprenorială şi nu poate fi membru al unui organism, al unei persoane juridice angajată în activitate antreprenorială.
6. Preşedintele poate demisiona din funcţie în orice moment; mandatul acestuia încetează în ziua prezentării demisiei scrise Preşedintelui Curţii Constituţionale a Republicii Slovacia.

7. Preşedintele Curţii Constituţionale notifică această demisie, în scris, Preşedintelui Consiliului Naţional al Republicii Slovacia.
Art. 104

1. Preşedintele depune în faţa Consiliului Naţional al Republicii Slovacia următorul jurământ: 

“Promit pe onoare şi conştiinţa mea să fiu credincios Republicii Slovacia. Îmi voi dedica efortul bunăstării naţiunii slovace, minorităţilor naţionale şi grupurilor etnice din Republica Slovacia. Îmi voi îndeplini atribuţiile în interesul cetăţenilor şi voi susţine şi apăra Constituţia şi legile.”

2. Refuzul de a depune jurământul sau rostirea acestuia cu rezerve are drept consecinţă invalidarea alegerii Preşedintelui. 

Art. 105

1. Dacă nu este ales niciun Preşedinte sau dacă funcţia de Preşedinte devine vacantă înaintea alegerii noului Preşedinte sau înainte ca Preşedintele nou ales să depună jurământul sau dacă, din motive temeinice, Preşedintele este în imposibilitate de a-şi exercita funcţia, competenţele Preşedintelui prevăzute la art.102, paragraf 1, literele a, b, c, n şi o revin Guvernului Republicii Slovacia. În această perioadă, Guvernul îi poate încredinţa Primului-ministru exercitarea anumitor atribuţii prezidenţiale. Comanda supremă a forţelor armate este transferată, în această perioadă, Primului-ministru. Competenţele Preşedintelui prevăzute la art.102, paragraf 1, literele d, g, h, l, m, s şi t revin, în această perioadă,  Preşedintelui Consiliului Naţional al Republicii Slovacia.

2. Dacă Preşedintele nu îşi poate îndeplini funcţia pe o perioadă mai mare de 6 luni, Curtea Constituţională a Republicii Slovacia trebuie să declare vacanţa funcţiei prezidenţiale. Mandatul Preşedintelui în exerciţiu se încheie în ziua în care se face această declaraţie. 

Art. 106

1. Preşedintele poate fi revocat din funcţie înainte de terminarea mandatului, prin vot public. Votul public pentru revocarea Preşedintelui este convocat de Preşedintele Consiliului Naţional al Republicii Slovacia, pe baza rezoluţiei Consiliului Naţional al Republicii Slovacia, adoptată cu o majoritate de minimum 3/5 din numărul total al membrilor Consiliului Naţional al Republicii Slovacia; convocarea se face în termen de 30 de zile de la adoptarea rezoluţiei, astfel încât referendumul să se desfăşoare în termen de 60 de zile de la convocare.
2. Preşedintele este revocat dacă peste jumătate din numărul total al alegătorilor votează în favoarea revocării.

3. Dacă prin votul public Preşedintele nu este revocat, Preşedintele dizolvă Consiliul Naţional al Republicii Slovacia în termen de 30 de zile de la anunţarea rezultatelor votului public. În acest caz, pentru Preşedinte începe un nou mandat. În termen de 7 zile de la dizolvare, Preşedintele Consiliului Naţional al Republicii Slovacia convoacă alegeri pentru Consiliul Naţional al Republicii Slovacia. 

4. Detaliile privind revocarea Preşedintelui se reglementează prin lege.

Art. 107

Preşedintele poate fi pus sub acuzare numai pentru încălcarea cu premeditare a Constituţiei sau pentru înaltă trădare. Decizia de punere sub acuzare a Preşedintelui se adoptă de Consiliul Naţional al Republicii Slovacia cu o majoritate de 3/5 din numărul total al membrilor Parlamentului. Actul de acuzare a Preşedintelui emis de Consiliul Naţional al Republicii Slovacia se depune la Curtea Constituţională a Republicii Slovacia, care, în şedinţă plenară, decide asupra acuzării. Hotărârea de condamnare pronunţată de Curtea Constituţională a Republicii Slovacia semnifică pierderea funcţiei de Preşedinte şi a eligibilităţii de a candida din nou pentru această funcţie.”

17. SLOVENIA

Constituţie

Articolele 102 - 109

“Art.102 - Funcţia de Preşedinte al Republicii

Preşedintele Republicii reprezintă Republica Slovenia şi este Comandantul Suprem al Forţelor Armate.

Art.103 - Alegerea Preşedintelui Republicii

Preşedintele Republicii este ales prin alegeri generale directe şi vot secret.

Candidatul care a obţinut majoritatea voturilor valabil exprimate este ales Preşedinte al Republicii.  

Preşedintele Republicii este ales pentru un mandat de 5 ani şi poate fi ales pentru maximum două mandate consecutive. Dacă mandatul Preşedintelui Republicii expiră în timp de război sau de stare de urgenţă, mandatul Preşedintelui expiră după 6 luni de la data încetării războiului sau a stării de urgenţă. 

Poate fi ales în funcţia de Preşedinte al Republicii numai un cetăţean al Sloveniei. 

Alegerile pentru funcţia de Preşedinte al Republicii se convoacă de Preşedintele Adunării Naţionale. Preşedintele Republicii trebuie ales cu cel târziu 15 zile înainte de expirarea mandatului Preşedintelui în exerciţiu.

Art.104 -  Jurământul la preluarea funcţiei de Preşedinte al Republicii

Înainte de preluarea funcţiei, Preşedintele Republicii rosteşte în faţa Adunării Naţionale următorul jurământ:

“Jur să susţin ordinea constituţională, să acţionez în conformitate cu conştiinţa mea şi să fac tot ce îmi stă în putere pentru binele Sloveniei”.

Art.105 - Incompatibilitatea funcţiei de Preşedinte al Republicii

Funcţia de Preşedinte al Republicii este incompatibilă cu orice funcţie sau profesie publică.

Art.106 - Interimatul funcţiei de Preşedinte al Republicii

În cazul absenţei permanente, decesului, demisiei sau al încetării îndeplinirii funcţiei de Preşedinte, Preşedintele Adunării Naţionale exercită temporar, până la alegerea noului Preşedinte al Republicii, atribuţiile Preşedintelui Republicii. În această situaţie, alegerile pentru noul Preşedinte al Republicii trebuie convocate în cel târziu 15 zile de la data încetării îndeplinirii funcţiei de către fostul Preşedinte al Republicii. 

De asemenea, Preşedintele Adunării Naţionale îndeplineşte temporar atribuţiile Preşedintelui Republicii pe durata oricărei absenţe a Preşedintelui Republicii. 


Art. 107 - Competenţele Preşedintelui Republicii

Preşedintele Republicii:

-  convoacă alegerile pentru Adunarea Naţională;

-  promulgă legile;

-  numeşte oficialii statului, în cazurile prevăzute de lege;

-  numeşte şi recheamă ambasadorii şi trimişii Republicii şi acceptă scrisorile de acreditare ale reprezentanţilor diplomatici străini;

-  emite instrumentele de ratificare;

- decide asupra acordării graţierii;

-  conferă decoraţii şi titluri onorifice;

-  îndeplineşte orice alte prerogative prevăzute de Constituţie.

 La solicitarea Adunării Naţionale, Preşedintele Republicii se pronunţă asupra unor subiecte individuale. 


Art. 108 - Decrete cu forţă de lege

În cazul în care Adunarea Naţională nu se poate reuni ca urmare a stării de urgenţă sau de război, la propunerea Guvernului, Preşedintele Republicii poate emite decrete cu forţă de lege.

Prin excepţie, aceste decrete pot restricţiona drepturile individuale şi libertăţile fundamentale prevăzute la art.16 din Constituţie.

Preşedintele Republicii trebuie să prezinte decretele cu forţă de lege Adunării Naţionale, pentru confirmare, imediat la următoarea reunire a acesteia.

Art.109 - Răspunderea Preşedintelui Republicii

Dacă în exercitarea funcţiei Preşedintele Republicii încalcă Constituţia sau încalcă grav legea, acesta poate fi pus sub acuzare de către Consiliul Naţional în faţa Curţii Constituţionale. Curtea Constituţională decide dacă învinuirile aduse sunt justificate sau respinge acuzaţiile şi, în continuare, cu o majoritate de 2/3 din numărul total al judecătorilor, poate hotărî eliberarea din funcţie a Preşedintelui. La primirea rezoluţiei de punere sub acuzare transmisă de Adunarea Naţională, Curtea Constituţională poate decide suspendarea Preşedintelui Republicii, până la adoptarea deciziei referitoare la punerea sub acuzare a acestuia.” 

18. UNGARIA

Constituţie
 

Articolele 9-14
“Art. 9

1. Şeful statului Ungaria este Preşedintele Republicii, care întruchipează unitatea naţiunii şi apără funcţionarea democratică a organizării statului.

2. Preşedintele Republicii este Comandantul Suprem al Forţelor Armate ale Ungariei.
3. Preşedintele Republicii:

a) reprezintă statul Ungaria;
b) poate participa şi lua cuvântul în cadrul şedinţelor Parlamentului; 
c) poate avea iniţiativă legislativă;

d) poate iniţia referendumuri naţionale;

e) stabileşte data alegerilor generale pentru membrii Adunării Naţionale, a alegerilor pentru reprezentanţii guvernelor locale şi pentru primari, a alegerilor pentru Parlamentul European şi a referendumurilor naţionale;

f) ia decizii privind un ordin legal special;

g) convoacă şedinţa de constituire a Adunării Naţionale;

h) poate dizolva Adunarea Naţională; 

i) poate trimite Constituţia adoptată sau un amendament la Constituţie la Curtea Constituţională pentru examinarea conformităţii cu cerinţele procedurale prevăzute de Constituţie referitoare la adoptarea acesteia/acestuia, şi poate trimite legile adoptate la Curtea Constituţională pentru examinarea conformităţii cu Constituţia sau le poate retrimite la Adunarea Naţională pentru reexaminare;

j) face propuneri pentru funcţiile de Prim-ministru, Preşedinte al Curia (Curtea Supremă), Preşedinte al Consiliului Naţional al Magistraturii, Procuror general şi Comisar pentru drepturile fundamentale;

k) numeşte judecătorii şi Preşedintele Consiliului Fiscal (pentru buget);

l) confirmă numirea în funcţie a Preşedintelui Academiei Ungare de Ştiinţe şi a Preşedintelui Academiei Ungare de Artă;

m) stabileşte organizarea administraţiei prezidenţiale.

4. Preşedintele Republicii:

a) pe baza autorizării Adunării Naţionale, îşi exprimă acordul la încheierea tratatelor internaţionale;

b) acreditează şi primeşte ambasadorii şi trimişii diplomatici;
c) numeşte miniştrii, Guvernatorul şi Viceguvernatorii Băncii Naţionale a Ungariei, conducătorii organelor autonome de reglementare şi profesorii universitari; 
d) desemnează rectorii universităţilor;

e) numeşte şi promovează generali;

f) conferă decoraţii, premii şi titluri prevăzute de lege şi autorizează folosirea decoraţiilor acordate de un stat străin;

g) exercită dreptul de graţiere individuală;

h) decide asupra aspectelor de organizare teritorială care intră sub incidenţa funcţiilor şi prerogativelor sale;

i) decide asupra aspectelor legate de dobândirea sau retragerea cetăţeniei;

j) decide asupra aspectelor care intră sub incidenţa prerogativelor sale prevăzute de lege.
5. Pentru toate acţiunile şi deciziile Preşedintelui Republicii prevăzute la paragraful 4, este necesară contrasemnătura unui membru al Guvernului. Prin lege, se poate prevedea ca pentru deciziile luate în baza prerogativelor conferite Preşedintelui Republicii printr-o lege, să nu fie necesară nicio contrasemnătură.
6. Preşedintele Republicii are obligaţia de a refuza să acţioneze în conformitate cu prevederile paragrafului 4, alineatele b)-e), dacă nu sunt îndeplinite condiţiile prevăzute de lege sau dacă are motive solide să considere că acest lucru ar conduce la tulburarea gravă a funcţionării organizării statului.

7. Preşedintele Republicii are obligaţia de a refuza să acţioneze în conformitate cu prevederile paragrafului 4, alin.f), dacă s-ar încălca valorile consacrate de Constituţie.
Art. 10
1. Preşedintele este ales, pentru un mandat de 5 ani, de către Adunarea Naţională. 
2. Poate fi ales în funcţia de Preşedinte al Republicii orice cetăţean care a împlinit vârsta de 35 de ani.
3. Preşedintele Republicii poate fi reales numai o singură dată. 
Art.11

1. Preşedintele Republicii este ales cel mai devreme cu 60 de zile şi cel mai târziu cu 30 de zile înainte de expirarea mandatului Preşedintelui în exerciţiu sau, dacă mandatul acestuia s-a încheiat prematur, în termen de 30 de zile de la data încheierii mandatului. Data alegerilor pentru funcţia de Preşedinte al Republicii se stabileşte de Preşedintele Adunării Naţionale. 

Adunarea Naţională îl alege pe Preşedintele Republicii prin vot secret.

2. Alegerea Preşedintelui Republicii este precedată de nominalizarea candidatului. Pentru validitatea nominalizării, este necesară recomandarea scrisă a minimum 50 de membri ai Adunării Naţionale. Nominalizările se prezintă Preşedintelui Adunării Naţionale înaintea stabilirii votului. Fiecare membru al Adunării Naţionale poate recomanda un singur candidat. Dacă un membru al Adunării Naţionale recomandă mai mult de un candidat, toate recomandările făcute de membrul în cauză sunt nule.
3. Preşedintele Republicii ales în primul tur de scrutin este candidatul care a obţinut voturile a 2/3 din numărul membrilor Adunării Naţionale.
4. Dacă primul tur de scrutin este neconcludent, se organizează al doilea tur de scrutin. La al doilea scrutin, se pot supune la vot candidaţii care, în primul tur de scrutin, s-au situat, potrivit numărului de voturi obţinute, pe locurile 1 şi 2. În caz de paritate în primul tur de scrutin, se pot supune la vot candidaţii care au obţinut cel mai mare număr de voturi. În caz de paritate numai pentru candidaţii situaţi pe locul doi în primul tur de scrutin, se pot supune la vot candidaţii care s-au situat, potrivit numărului de voturi obţinute, pe locurile 1 şi 2. 
Preşedintele Republicii ales în cel de-al doilea tur de scrutin este candidatul care – indiferent de numărul celor care participă la vot – obţine cel mai mare număr de voturi valabil exprimate.

În cazul în care şi cel de-al doilea tur de scrutin este neconcludent, se organizează o nouă alegere, pe baza repetării nominalizării. 
5. Procedura de vot trebuie să se încheie în cel mult două zile consecutive.
6. Preşedintele ales al Republicii îşi preia funcţia la expirarea mandatului fostului Preşedinte al Republicii sau dacă mandatul acestuia s-a încheiat prematur, în cea de-a 8-a zi de la anunţarea rezultatului alegerii; înaintea preluării funcţiei, Preşedintele ales al Republicii depune jurământul în faţa Adunării Naţionale.

Art.12

1. Persoana Preşedintelui Republicii este inviolabilă.

2. Funcţia de Preşedinte al Republicii este incompatibilă cu toate funcţiile sau desemnările de stat, sociale, economice sau politice. Preşedintele Republicii nu poate exercita nici o altă profesie remunerată şi nu poate fi remunerat pentru nici o altă activitate, cu excepţia activităţilor protejate de dreptul de copyright.

3. Mandatul Preşedintelui Republicii se încheie:

a) la expirarea mandatului;

b) prin deces;

c) dacă se află în incapacitate de a-şi exercita funcţiile pe o perioadă mai mare de 90 de zile;

d) în cazul în care nu mai există condiţiile necesare pentru alegerea sa;

e) la declararea unui conflict de interese;

f) prin demisie;

g) prin revocarea din funcţia de Preşedinte al Republicii.
4. Adunarea Naţională hotărăşte, cu voturile a 2/3 din membrii prezenţi ai Adunării Naţionale, asupra condiţiei de incapacitate a Preşedintelui de a-şi exercita funcţiile pe o perioadă mai mare de 90 de zile sau asupra inexistenţei condiţiilor necesare pentru alegerea sa,  sau asupra declarării unui conflict de interese.
5. Detaliile privind statutul legal al Preşedintelui Republicii şi al foştilor Preşedinţi ai Republicii, precum şi remunerarea acestora se reglementează prin lege organică.
Art.13

1. Procedurile penale împotriva Preşedintelui Republicii pot fi instituite numai după încheierea mandatului acestuia.

2. Dacă Preşedintele Republicii încalcă cu premeditare Constituţia sau, în legătură cu exercitarea funcţiei, orice lege, sau în cazul în care comite cu premeditare o infracţiune penală, 1/5 din numărul membrilor Adunării Naţionale poate propune revocarea sa din funcţie. 
3. Pentru începerea procedurii de punere sub acuzare sunt necesare voturile a 2/3 din numărul membrilor Adunării Naţionale.Votul este secret.

4. După adoptarea hotărârii Adunării Naţionale, Preşedintele Republicii nu-şi mai poate exercita prerogativele până la încheierea procedurii de punere sub acuzare.

5. Competenţa efectuării procedurii de punere sub acuzare aparţine Curţii Constituţionale. 

6. În cazul în care, după desfăşurarea procedurii, Curtea Constituţională stabileşte responsabilitatea Preşedintelui Republicii potrivit dreptului public, aceasta îl poate revoca din funcţie. 
Art.14

1. În cazul în care Preşedintele se află în imposibilitate temporară de a-şi exercita funcţia sau dacă mandatul Preşedintelui se încheie, Preşedintele Adunării Naţionale exercită funcţiile şi prerogativele Preşedintelui Republicii, până când Preşedintele nu se mai află în imposibilitate sau, respectiv, până la preluarea funcţiei de Preşedintele nou ales.
2. Incapacitatea temporară a Preşedintelui Republicii de exercitare a funcţiei se stabileşte de Adunarea Naţională, la iniţiativa Preşedintelui Republicii, a Guvernului sau a oricărui membru al Adunării Naţionale. 

3. Pe durata înlocuirii Preşedintelui Republicii, Preşedintele Adunării Naţionale nu poate exercita drepturile conferite de calitatea de membru al Adunării Naţionale, iar atribuţiile sale de Preşedinte al Adunării Naţionale vor fi îndeplinite de Vicepreşedintele Adunării Naţionale desemnat de Adunarea Naţională.
ANEXĂ

TABEL SINOPTIC PRIVIND INSTITUŢIA PREZIDENŢIALĂ 

ÎN STATE MEMBRE UE

	Nr.

crt.
	Stat membru 
	Formă de guvernamânt/

Tip de regim


	Mod de alegere
	Durată

mandat

	1.
	Austria
	Republică semiprezidenţială  
	Vot universal

direct
	6 ani;
reînnoibil o

singură dată.


	2.
	Bulgaria
	Republică

semiprezidenţială


	Vot universal

direct
	5 ani;
reînnoibil o

singură dată.


	3.
	Cehia
	Republică semiprezidenţială

	Vot universal

direct
	5 ani;
reînnoibil o

singură dată.


	4. 
	Croaţia
	Republică

parlamentară


	Vot universal

direct
	5 ani;
reînnoibil o

singură dată.


	5.
	Estonia
	Republică parlamentară


	Vot indirect
	5 ani;
reînnoibil o

singură dată.


	6.
	Finlanda
	Republică

semiprezidenţială

	Vot universal

direct
	6 ani;
reînnoibil o

singură dată.


	7.
	Franţa
	Republică

semiprezidenţială
	Vot universal

direct
	5 ani;
reînnoibil o

singură dată.


	8.
	Germania
	Republică parlamentară
	Vot indirect.
Preşedintele Federaţiei este ales  de un colegiu federal special, care are numai această atribuţie. Este compus din membrii Bundestag-ului şi de un număr egal de membri desemnaţi de parlamentele landurilor. 

	5 ani;
reînnoibil o

singură dată.


	9.
	Grecia
	Republică parlamentară
	Vot indirect.

Din 1975,  preşedintele se alege de Camera Deputaţilor, cu majoritatea de 2/3 din numărul membrilor.

	5 ani;
reînnoibil o

singură dată.


	10.
	Irlanda
	Republică

semiprezidenţială
	Vot universal

direct

	7 ani;
reînnoibil o

singură dată.


	11.
	Italia
	Republică parlamentară
	Vot indirect.

Din 1947, preşedintele este ales pe o perioadă de 7 ani, de un colegiu elector compus din deputaţi, senatori şi câte trei delegaţi din partea fiecărei regiuni, desemnaţi de consiliile regionale.

	7 ani

	12.
	Letonia
	Republică parlamentară
	Vot indirect
	4 ani;
reînnoibil o

singură dată.


	13.
	Lituania
	Republică

semiprezidenţială
	Vot universal

direct
	5 ani;
reînnoibil o

singură dată.


	14.
	Polonia
	Republică

semiprezidenţială
	Vot universal

direct
	5 ani;
reînnoibil o

singură dată.


	15.
	Portugalia
	Republică

semiprezidenţială
	Vot universal

direct
	5 ani;
reînnoibil o

singură dată.


	16.
	Slovacia
	Republică parlamentară
	Vot indirect
	5 ani;
reînnoibil o

singură dată.


	17.
	Slovenia
	Republică

semiprezidenţială
	Vot universal

direct
	5 ani;
reînnoibil o

singură dată.


	18.
	Ungaria
	Republică parlamentară

	Vot indirect
	5 ani;
reînnoibil o

singură dată.

� Conform principiului fundamental al separaţiei puterilor în stat (mecanismul de control şi echilibru), în triunghiul celor 3 puteri, nici una nu se poate ridica deasupra celorlalte. De exemplu, Preşedintele are autoritate asupra puterii judecătoreşti, numind judecătorii şi promulgând hotărârile judecătoreşti. Instanţa supremă, la rândul ei, poate declara acţiunile prezidenţiale ca fiind neconstituţionale. Preşedintele poate recomanda Congresului adoptarea unor legi, are drept de veto legislativ şi asigură implementarea legilor. Congresul adoptă legi de înfiinţarea a agenţiilor şi departamentelor guvernamentale, aprobă programele acestora, poate anula veto-ul Preşedintelui cu o majoritate de două treimi şi îl poate pune sub acuzare pe Preşedinte. Prin Senat, Congresul ratifică tratatele şi confirmă numirile prezitenţiale în administraţie şi justiţie. În relaţia dintre puterea legislativă şi cea judecătorească, Congresul poate revoca judecătorii, poate înfiinţa instanţe inferioare şi poate stabili jurisdicţia acestora, precum şi salariile aparatului judiciar. Instanţele pot interpretate statutele congresionale şi declara actele Congresului ca fiind neconstituţionale.





� Alexandru Radu, Sisteme politice contemporane, Forme de guvernare în 29 de state, Editura C.H. Beck, Bucureşti, 2010, pp 44-45


� Colegiul electoral este format din 538 de mari electori, fiecărui stat revenindu-i un număr de mari electori, care este egal cu cel al parlamentarilor statului respectiv (535+3 mari electori din Washington D.C.). Marii electori sunt aleşi odată cu Preşedintele de către cetăţenii fiecărui stat al federaţiei. Buletinul de vot cuprinde numele candidaţilor prezidenţiali, fiecare asociat cu o listă de mari electori. Întrucât buletinele de vot cuprind câte o listă de persoane (cele amintite, plus candiatul pentru funcţia de vicepreşedinte), iar alegerea se face pentru toate aceste poziţii,  scrutinul are caracteristicile unui scrutin plurinominal. Candidatul cu cel mai mare număr de voturi câştigă toate mandatele de mari electori ai statului respectiv. În total, pentru a fi desemnat preşedinte, un candidat trebuie să obţină votul favorabil a cel puţin 270 de mari electori. 


� Preşedintele are dreptul de a refuza semnarea unei legi, dar veto-ul său poate fi anulat prin voturile a 2/3 din membrii fiecărei Camere legislative.


� În SUA nu se poate vorbi despre potenţialitatea crizei guvernamentale datorită faptului că şeful executivului este ales prin vot universal de cetăţeni şi nu numit de forul legislativ; ca atare, acesta nu poate fi revocat pe durata mandatului. De asemenea, alegerile prezidenţiale anticipate sunt evitate prin exercitarea mandatului prezidenţial de către Vicepreşedinte, în cazul vacanţei funcţiei de Preşedinte.


� Faptul că un preşedinte american a putut fi tras la răspundere în 1974, în cazul Watergate, demonstrează forţa şi vitalitatea democraţiei americane, care permite şefului de stat să exercite un număr extrem de mare de atribuţii, dar numai cu condiţia de a le folosi corect şi în serviciul întregii naţiuni.


� Constanţa Călinoiu, Victor Duculescu, Georgeta Duculescu, Drept constituţional comparat, Tratat, Ediţia a IV-a, Vol.I, Editura Lumina Lex, Bucureşti, 2007, p.67


� Maurice Duverger, Les regimes semipresidentiels, P.U.F., Paris, 1985, pag.7


� Victor Duculescu, Constanţa Călinoiu, Georgeta Duculescu, Drept constituţional comparat, Ediţia a doua, Volumul I, Editura Lumina Lex, Bucureşti, 1999, pp.185-186


� Aceasta reprezintă, de fapt, prima şi cea mai importantă deosebire între regimul semiprezidenţial şi cel prezidenţial, deoarece în regimurile prezidenţiale preşedintele este totodată şeful puterii executive.


� Pentru a împiedica depunerea unor candidaturi fanteziste/nepotrivite, legea a instituit o procedură preliminară a depunerii candidaturilor (Legea 62-1292 privind alegerea Preşedintelui Republicii prin vot universal, cu modificările ulterioare). Astfel lista candidaţilor se stabileşte de Consiliul Constituţional. Candidaturile trebuie prezentate de cel puţin 500 de cetăţeni care au calitatea de parlamentari, membri ai consiliilor regionale, consiliilor generale, ai consiliului oraşului Paris, ai adunărilor teritoriilor de peste mări sau de primari sau membri aleşi ai Consiliului Superior al francezilor cu reşedinţa în străinătate. Datorită responsabilităţilor ce le incumbă în calitate de parlamentari sau membri ai unor autorităţi administrative, persoanele care susţin o candidatură prezidenţială vor şti dacă persoana în cauză prezintă garanţiile necesare.


� Alexandru Radu, Sisteme politice contemporane. Forme de guvernare în 29 de state, Editura CH Beck, Bucureşti, 2010, p.75


� Victor Duculescu, Constanţa Călinoiu, Georgeta Duculescu, Drept constituţional comparat, Ediţia a doua, Volumul I, Editura Lumina Lex, Bucureşti, 1999, pag.49


� http://www.ris.bka.gv.at/Dokument.wxe?Abfrage=Erv&Dokumentnummer=ERV_1930_1


� http://www.parliament.bg/en/const/


� http://www.usoud.cz/en/constitution-of-the-czech-republic/





� http://www.sabor.hr/Default.aspx?art=2409


� http://www.legaltext.ee/text/en/X0000K1.htm


� http://www.finlex.fi/fi/laki/kaannokset/1999/en19990731.pdf


� http://www.assemblee-nationale.fr/connaissance/constitution.asp


� http://www.bundestag.de/blueprint/servlet/blob/284870/ce0d03414872b427e57fccb703634dcd/basic_law-data.pdf


� “Art.46. Neresponsabilitatea şi imunitatea


(…)


2. Pentru comiterea unui act pasibil de o sancţiune, nici un deputat nu poate fi tras la răspundere şi nici arestat decât cu aprobarea Bundestag-ului, cu excepţia cazului în care acesta a fost arestat în flagrant delict sau a doua zi după comiterea acestui act.


3. Aprobarea Bundestagului este necesară pentru orice altă restricţie aplicată libertăţii personale a unui deputat sau pentru introducerea împotriva unui deputat a unei procedure conform art.18.


4. Orice procedură penală şi orice procedură prevăzută de art.18, începută împotriva unui deputat, orice deţinere şi orice altă limitare a libertăţii personale a acestuia trebuie suspendate la cererea Bundestag-ului.” 


�http://www.hellenicparliament.gr/UserFiles/f3c70a23-7696-49db-9148-f24dce6a27c8/001-156%20aggliko.pdf


� http://www.irishstatutebook.ie/en/constitution/index.html


�http://en.camera.it/application/xmanager/projects/camera_eng/file/costituzione-aggiornata_EN_10_10_12.pdf


� http://www.saeima.lv/en/legislation/constitution


� http://www3.lrs.lt/home/Konstitucija/Constitution.htm


� http://www.sejm.gov.pl/prawo/konst/angielski/kon1.htm


� http://www.en.parlamento.pt/Legislation/CRP/Constitution7th.pdf


� http://www.nrsr.sk/web/Static/en-US/NRSR/Dokumenty/constitution.doc


� http://www.up-rs.si/up-rs/uprs-eng.nsf/pages/Ustava-in-zakoni?OpenDocument


� http://www.mfa.gov.hu/NR/rdonlyres/8204FB28-BF22-481A-9426-D2761D10EC7C/0/FUNDAMENTALLAWOFHUNGARYmostrecentversion01102013.pdf

